<header data-type="book">
<h1>育嬰家秘</h1>
</header>

<h1>幼科發微賦</h1>
<p>醫道至博，幼科最難。如草之芽兮，貴於調養；似蠶之苗兮，慎於保全。血氣未充兮，脈無可診；神識未開兮，口不能言。誠求於心，詳察乎面，苟得其要也，握造化於妙手，未達其旨也，摘章句於殘編。</p>
<p>調護若失，疾病乃生。頭要涼而背要暖，食勿飽而衣勿綿。腸胃脆薄兮，乳哺傷而成積；精神怯弱兮，聞見異而成癇。嗟哉慈母兮，過於姑息；笑彼粗工兮，誤於湯丸。伐其發生之氣，夭其童稚之年。徒啼號於邱隴，休禱祀於旃壇。</p>
<p>證候要識，夭壽須知。不在手指之側，但憑面部之間。心火上而天庭可察，腎水下而地角宜觀。右頰金而屬肺，左頰木而屬肝。脾土之位，鼻準之端。青驚赤熱，黃積白疳。如煤之黑兮，必中惡毒；似赭之紫兮，斯感乎風寒。</p>
<p>胎稟虛損兮，則發稀而頭軟；賦質充實兮，自肉厚而骨堅。性靜兮少笑，神困兮多眠。肺熱兮濁涕結於鼻內，脾冷兮清涎滯於頤間。兩目連劄兮，肝風之鼓；雙瞳直視兮，心火之炎。氣不足而囟陷，突起則為熱也；血有餘而臉鮮，萎黃則為虛焉。</p>
<p>行坐遲者腎弱，啼哭多者心煩。脾熱者弄舌，肝強者握拳。發豎作穗兮，疳癆漸起；顱解欲破兮，短折可占。皮聚肉脫兮，元氣損而欲逝；鼻昂唇縮兮，穀氣絕而難全。赤蚓入眼兮，不必問夫盧扁；青蛇繞口兮，何須問乎神丹！</p>
<p>五臟各證，一言可參：肝主風而叫哭頓悶，心主熱而驚悸呵欠，肺主氣而喘嗽善嚏，脾主困而吐泄喜眠，惟腎本虛，為命所關。肝常有餘兮，實則生風；脾常不足兮，虛則成疳。木乘於土兮，泄痢久而發搐者不治；火刑于金兮，咳嗽久而成癇者必殘。</p>
<p>一臘之中，臍風最險；百晬之內，痰嗽尤難。證莫危於中惡，勢莫急於流丹。變蒸盡於周歲，必計日以為準；驚搐發於期月，難引日以求安。有所苦者呻吟，失所欲者嗞煎。晝常叫兮，肝臟之熱；夜多啼哭兮，脾臟之寒也。</p>
<p>出胎而疾者，胎毒之發；能食而疾者，食積之干。胎毒之變也，為黃、為瘤、為瘡毒；食積之變也，為癥、為痛、為痞滿。吐瀉有寒有熱有食，咳嗽有虛有實有痰。痢因積得，瘧以痞延。脹乃脾胃之虛，腫則風濕之感；疝本肝來，淋以膀胱之熱；疸因脾致，渴以津液之干。</p>
<p>風從肝起，熱自心生。風熱並而搐急，吐瀉久而成慢。證分八候，治貴十全。痰涎未去兮，為言語之謇澀；氣血未復兮，成手足之拘攣。天吊如痓而上竄，內吊似疝而里疼。客忤輕於中惡，蟲痛類於發癇。形症既混於雷同，診治宜詳於藻鑑。</p>
<p>眼中白膜兮，肝疳已現；鼻下赤爛兮，肺疳所傳。壯熱而渴兮，邪火熏於絳宮；多瘡而瘠兮，真水涸於玄關。飲食傷而脾損，津液亡而胃干。干奚手足之漸細，哺露糟粕之不斂。愛吃泥土兮面黃，齒白而頭皮光急；喜啖瓜果兮口饞，肉削而腹皮滿堅。</p>
<p>論病之證已明，立治之法尤簡。平胃燥濕，五苓利水，二藥合而吐瀉兼調；瀉青疏風，導赤瀉火，兩方並而驚風可蠲。金花涼驚而退熱，玉液寧嗽以化痰。保和消積兮，同香連又治痢疾；異功補脾兮，助集聖可救癆疳。理中止吐瀉而寒熱通用。保命鎮驚癇而急慢相兼。</p>
<p>抱龍主驚風而平痰火，惺惺解變蒸而散風寒。養脾平瘧兮，瘧久有母者消癖；豆蔻止泄兮，泄久生風者調元。白朮救虛渴之仙藥，丁香取蟲積之神丹。五色泄臟中之熱，三聖除膈上之痰。口舌生瘡者洗心，胸脅急痛者控涎。參苓肥兒兮，虛羸甚者勿棄；地黃補腎兮，稟氣怯弱者有驗。</p>
<p>嗟夫！嬰兒稚弱兮，豈堪藥石；良工調理兮，尤貴精專。或補或泄兮，中病即止；易虛易實兮，其證勿犯。治不乖方兮，有如援溺救焚，藥不對病兮，何異帶刀背劍。發吾心之秘兮，為取兔以彀罝，獲斯術之利兮，勿得魚而忘筌。</p>

<h1>卷之一</h1>

<h2>十三科</h2>
<p>古來醫有十三科，分例分門證治多，</p>
<p>何事幼科門例少，豈因難治廢吟哦。</p>
<p>大方脈科，小方脈科，婦人科，傷寒科，風科，眼科，口齒咽喉科，瘡腫科，針灸科，正骨科，金鏃科，祝由科，養生科。</p>
<p>以上一十三科，分門分例，詳悉俱備。惟小方脈一科，錢、陳二先生外，不多見也。蓋小兒初生，只是一塊血肉耳，雖有神臟、形臟，有其具而未能用也。百日之後，知覺運動以漸而生。至於有疾，口不能言，脈無可診，名曰啞科。一、二、三歲，口雖能言，而胃氣未實，經脈未滿，其脈難辨。故曰：子生三年，然後免於父母之懷，其有疾也，而欲治之，則腸胃脆薄，不勝湯丸；榮衛微弱，難施針灸。四歲以後，諸病與大人同，但藥劑小耳。驚疳痘疹四證，當別論之。經曰：不能察其幼小者，謂冠壯易明，童稚難治也。</p>
<p>育嬰四法集成篇，博採諸書盡格言，</p>
<p>人慾求嗣能讀此，何憂丹桂不森森。</p>
<p>嗟夫！世之求嗣者，惟知問命卜，禱鬼神，而不知當務之為急也。余嘗集《廣嗣紀要》，列例十條：一修德，二寡欲，三擇配，四調元，五感孕，六保胎，七護產，八育嬰，九風水，十祈禱，求嗣之道盡矣。今集《育嬰家秘》，又分四目：一曰預養以培其元，二曰胎養以保其真，三曰蓐養以防其變，四曰鞠養以慎其疾。預養者，即調元之意也；胎養者，即保胎之道也；蓐養者，即護產之法也；鞠養者，即育嬰之教也。二書之論並行而不悖也。有志求嗣者合而觀之，篤信而守之，則桂子森森，厥後其昌矣。</p>

<h3>預養以培其元一</h3>
<p>孕元立本章云：《易》曰，大哉乾元，萬物資始；至哉坤元，萬物資生！有生之初，雖陽予之，正育而充，必陰之主。因形移易，日改月化，無非神道之代終也。天之德，地之氣，陰陽之至和，相與流通於一體，能順時數，謹人事，勿動勿傷，則生育之道得矣。昧者曾不知此，乃拂自然之理，謬為求息之術方，且推生死於五行，祈補養於藥石，以偽勝真，以人助天，雖或有子，孕而不育，育而不壽者多矣。昔人論年老有子者，男不過盡八八，女不過盡七七，則知氣血在人固有自量，豈外陰陽之定數哉！（出《大全良方》。）</p>
<p>凝形殊稟章云：《易》曰，男女媾精，萬物化生，天地陰陽之形氣寓焉。其稟賦也，體有剛柔，脈有強弱，氣有多寡，血有盛衰，皆一定而不易也。以至分野奠域，則所產有多寡之宜，吉事有祥，則所夢各應其類。是故荊楊薄壤多女，雍冀厚壤多男。熊羆為男子之祥，虺蛇為女子之祥。是皆理之可推也。（同上。）</p>
<p>娠子論云：昔有人以婦人無子，問西京常器之者，乃曰：女人自少多病，服燥藥無節，使天癸耗動，且早夭，終身無子。又有問袞伯宋大亨者，亦然。（同上。）</p>
<p>按《道藏經》云：有床子法云，婦人月信初止後一日、三日、五日，值男女旺相日，陽日陽時交合，有子多男。若男女稟受皆壯則多子，一有怯弱則少子。（同上。）</p>
<p>按《道藏經》云：有床子法云，婦人月信初止後，一日、三日、五日，值男女旺相日，陽日陽時交合，有子多男。若男女稟受皆壯則多子，一有怯弱則少子。（同上。）</p>
<p>《褚氏遺書》曰：男女交合，二情交暢。陰血先至，陽精後沖，血開裹精，精入為骨，而男形成矣。陽精先入，陰血後參，精開裹血，血入居本，而女形成矣。陰陽均至，非男非女之身，精血散分，駢胎品胎之兆。父少母老，產女必羸；母壯父衰，生男必弱。古之良工，首察乎此。補羸女先養血壯脾，補弱男則滋腎節色。氣之偏瘁，與之補也。</p>
<p>東垣云：李和叔問，中年以來，得一子，至一歲以後，身生紅瘤不救，後生四子，一二歲皆病瘤而死，何緣至此？翌日見之，謂曰：汝乃腎中伏火，精氣中多有紅絲，以氣相傳，生子故有此疾，俗名胎瘤是也。試觀之，果如其言。逐以滋腎丸數服，以瀉腎中火邪，補真陰不足，忌酒辛熱之物。其妻以六味地黃丸以養陰血。受胎五月之後，以黃芩、白朮二味作散啖五七服。後生子，前證不復作矣。按東垣先生此論，誠求子之要，百世不可易也。</p>
<p>丹溪云：無子之因，多起於父氣之不足，豈可獨歸於母血之虛寒。況母之血，豈止於虛與寒而已哉？無子多因血少不能攝精，俗醫率從子宮虛冷，投以熱劑，如泰桂丸之類，煎熬臟腑，氣血沸騰，禍不旋踵。按丹溪先生此論，誠可為婦人服熱藥子之戒。全按《易》曰：天地絪縕，萬物化醇。設使陰陽偏勝，則不能成變化而生萬物矣，男女亦然。故男之無子者，責精之不足也；女之無子者，責血之不足也。精氣之不足，腎實主之，六味地黃丸其要藥也。</p>
<p><u>補腎地黃丸</u></p>
<p>熟地（八兩）　乾山藥（四兩）　山茱萸肉（四兩）　澤瀉（四兩）　牡丹皮（去心）　肉蓯蓉（酒洗，去鱗甲，三兩）</p>
<p>共為細末，煉蜜為丸，如梧桐子大，每五十丸、空心、食前服，淡鹽湯送下。</p>
<p>今人不知此理，男女喜服壯陽之藥，以快其欲，如附子、陽起石、鹿茸、硫黃、沉香、母丁香之類，女子喜飲暖宮之藥，亟欲生子，如桂枝、吳茱萸、沉香、附子之類，以致自誤，終身無生，反成熱中，內則津液消耗，為消渴秘結之類；外則經脈壅滯，為癰疽之發也。生子之道，不在於藥石也。設使情欲之感不節，變合之神不交，雖湯丸兢進無益也。必於平日，男子清心寡慾以養其精，女子忍性戒怒以養其血，至於交合之時，男悅其女，女悅其男，兩情欣洽，自然精血混合而生子也。</p>

<h3>胎養以保其真二</h3>
<p>娠子論云：夫至精才化，一氣方凝，始受胞胎，漸成形質，子在腹中，隨母聽聞。自妊娠之後，則須行坐端嚴，性情和悅，常處靜室，多聽美言，令人講讀詩書，陳說禮樂，耳不聞非言，目不觀惡事，如此則生男女福壽敦厚，忠孝賢明。不然則生男女多鄙賤不壽而愚頑，此所謂因外象而內感也。昔太妊懷文王，耳不聽惡聲，目不視惡色，口不出惡言，世傳胎教之道，此之謂也。</p>
<p>妊娠三月，名胎始，當此之時，血不流行，形象始化，未有定儀，見物而變。須知端正嚴莊，當令母見貴人，不可見狀貌醜惡人也。欲生男，宜操弓矢，乘牡馬；欲生女，宜著珥璫，施環珮；欲子美好，宜玩白璧，視孔雀；欲子賢能，宜看詩書，務和雅。吾見鄙俗婦人懷胎時，看搬傀儡，裝神像，舞猴戲者，後來生子，貌多肖之。</p>
<p>胎養之法，有所謂轉女成男者，亦皆理之自然也。如食雄雞，取陽精之全於天產者；帶雄黃，取陽氣之全於地產者；操弓矢，藉芩芹，取陽物之見於人事者。氣類潛通，造化秘密，必於三月兆形之先，儀象未具，陽可以勝用，變女為男，理固然也。</p>
<p>氣質生成章云：具天地之勝，集萬物之靈，陰陽平均，氣質完備，成具自爾，然而奇偶異常，有衍有耗，剛柔異用，有強有羸，血榮氣衛，不能逃於消息盈虛之理，則稟賦之初，詎可一概而論。是以附贅垂疣，駢母枝指，侏儒跛躄，形氣所賦，有如此者；瘡瘍癰腫，矇聾喑啞，瘦瘠㽻瘵，形氣之疾，有如此者。然則胚胎造化之始，精通氣變之後，保衛輔翼，固有道矣。按此條稟賦之症，除瘡瘍屬胎毒，皆稟賦之偏，不可治矣。</p>
<p>天有五氣，各有所湊，地有五味，各有所入。所湊有節適，所入有度量，凡所畏忌，悉當戒懼，慎物以為養者，理固然也。以致調喜怒，節嗜欲，作勞不妄，而氣血從之，皆所以保攝妊娠，使諸邪不得干焉。苟為不然，方稟受之時，一失調養，則內不足以為守中，外不足以為強身，氣形弗充，而疾病因之。如食兔唇缺，食犬無聲，食雜魚而疥癬之囑，皆以食物不戒之故也。心氣被驚而顛疾，腎氣不足而解囟，脾胃不和而羸瘦，心氣虛乏而神不足之類，皆以氣血不調之故也。</p>
<p>全嘗由此推廣之。兒在母腹中，借母五臟之氣以為養也。苟一臟受傷，則一臟之氣失養而不足矣。如風則傷肝，熱則傷心與肺，濕則傷脾，寒則傷腎，此天之四氣所傷也。酸多則傷肝，苦多則傷心，甘多則傷脾，辛多則傷肺，咸多則傷腎，此地之五味所傷也。怒則傷肝，喜則傷心，思則傷脾，憂則傷肺，恐則傷腎，此人之七情所傷也。是以風寒暑濕則避之，五味之食則節之，七情之感則絕之，皆胎養之道也。若夫勿登高，勿臨險，勿獨處暗室，勿入廟社，勿恣肥甘之味，勿啖瓜果之物，勿犯禁忌之方，所以調護輔翼者，各有道也。</p>
<p>如不利嗣息，或驕倨太甚者，動必成咎。雖鄰家有所興修，亦犯其胎氣，令兒破形殞命。如刀犯者，形必傷；泥犯者，竅必塞；打驚者，色青黯；繫縛者，相拘攣。如此諸例，驗於形影，可不慎哉！</p>
<p>妊婦有疾，不可妄投藥餌。必在醫者審度病勢之輕重，藥性之上下，處以中庸，不必多品。視其病勢已衰，藥宜便止，則病去於母，而子亦無殞矣。</p>
<p>全嘗集女科，凡孕婦無疾，不可服藥。設有疾，只以和胎為主，其疾以末治之。中病即已，勿過用劑也。故孕婦之病，宜柴胡和胎飲主之。</p>
<p><u>柴胡和胎飲</u></p>
<p>柴胡　黃芩（君，條實沉水者佳）　白朮（君，無油者佳，二味乃安胎之聖藥）　當歸身（酒洗）　白芍（臣）　陳皮　甘草　紫蘇（莖葉，佐）</p>
<p>挾傷風者，加葛根、蔥白；挾傷食者，加枳殼、神麯；挾傷熱者，加知母、石膏；胸滿者，加枳殼、桔梗；腹滿者，加大腹皮；胎中痛者，加枳殼、砂仁；漏下血者，加阿膠、陳艾葉。（如方加減，不可輕忽。水煎，食前服。）</p>
<p>婦人有孕，至八九月間，宜服丹溪達生散，庶免難產之症。</p>
<p>大腹皮（酒洗，一錢）　人參　陳皮（各五分）　白芍　白朮　當歸（各一錢）　甘草（炙，二錢）</p>
<p>上細切，作一服，入姜七片，蔥五葉，水煎服。</p>
<p>春加防風、川芎，夏加黃芩、黃連、五味子，秋加澤瀉，冬加砂仁。</p>
<p>臨產之時，胞漿已破，急進秘傳催生如聖散，以免難產，即五苓散加車前子，順取長流水，煎服。</p>

<h3>蓐養以防其變三</h3>
<p>蓐養之時，順而易者，無苦也。設使逆而難者，必得穩婆之老、慣熟、謹慎、輕便者，輔翼調護之；苟非其人，則母子之免於患者，亦罕矣。</p>
<p><u>回氣捷法</u>　兒才生下即氣絕、不啼哭，俗名悶臍生，即寤生也。必是難產，或冒寒所致。急以綿絮包裹，抱懷中，不可斷臍帶，且將胞衣置火上鍋銚滾水中煮之，仍以熱水於臍帶抹之，使暖氣由臍入腹，須臾氣回，啼哭如常，方可浴洗，斷去臍帶。今鄉俗見寤生者，即連呼其父乳名，縱有醒者，如兒寐中呼喚驚醒也。</p>
<p><u>拭口時法</u>　兒初生，穩婆急以綿裹指，拭兒口中惡物令淨，方可浴穢，若不急拭，啼哭一聲、嚥下，則生百病矣。然倉卒之際或有不及如法者，古人有甘草法、黃連法、朱蜜法，用之殊佳。其法臨月預備甘草一錢切煎，以綿裹指，蘸甘草汁，拭其口中令淨；次用黃連細切五分捶碎，綿裹放甘草沸湯中，同浸泡湯，如上法拭口；拭畢，更用硃砂大豆許研極細入蜜、螺殼許和之，拭兒口中，然後以乳乳之。此葛稚川真人時方也，非獨能解惡穢之毒，亦可安神免瘡疹驚風之疾。</p>
<p><u>又秘方</u></p>
<p>取兒胞衣上臍帶（一二寸許，焙為末五分）　黃連末（二分半）　硃砂末（一分）</p>
<p>共研，用蜜和，當生下三日內抹兒口中令咽之，以解胎毒，名曰育嬰解毒延齡膏。</p>
<p><u>又方</u></p>
<p>兒生下一日之內，用甘草一節長，炙透切細，以水二合，煮取一合，以綿裹指，蘸汁點兒口中約一蜆殼，吐出胸中惡汁，待其飢渴更與之，若兩服不吐，盡一合止，則小兒智慧無病。</p>
<p><u>浴兒法</u></p>
<p>臨產時，預取豶豬膽一枚，以水（七升），煮取四升，澄清浴兒，令長大及終身永無瘡疥。</p>
<p>如兒生下，浴水未到，且以綿絮包裹，暖抱大人懷中。浴湯須調和，若冷熱失宜，則令兒驚，亦致五臟疾矣。雖浴出亦當暖之，雖遇夏月，亦未可去其綿絮，以乍出母腹，不可令冒寒氣也。</p>
<p>兒生三日，浴用五枝湯。</p>
<p>桃　柳　棘　梅　槐（各取嫩枝）</p>
<p>加苦參，白芷，煎湯，去渣澄清，入豬膽汁浴之，不生瘡疥。</p>
<p><u>斷臍法</u>　兒生下浴後，方可斷臍，口咬最好，或以火燎而斷之，或以剪放火燒熱剪之。斷後，艾炷從斷處燒三壯，令暖氣入腹，可免臍風之疾。斷臍後用蘄艾杵爛和綿絮包護其臍，勿令犯脫。使寒濕之氣入之，則成臍風、內瘹之疾。斷臍後，或臍已落未乾時，或傷於風濕，或尿在抱裙之內，必成臍風、內瘹腹痛，誤兒命矣，慎之！慎之！</p>
<p><u>哺兒法</u>　兒生下後，產母乳汁未行，必擇乳母年壯體厚，乳汁濃白者，以乳之可也。產母乳汁既行，必須揉而捏去之，此乳不可哺也。積滯之氣，恐損兒也。</p>
<p>凡兒吮乳，初則乳汁漸行，其來尚緩而少，久則如泉湧出，急而且多，急取出之，恐兒氣弱，吞嚥不及，錯喉噴吐，傷胃氣也。</p>
<p>兒生七日，助穀神以導達腸胃。用粟杵爛煮粥飲，與乳母，日與一二匙吃，或用粳米研爛亦佳。</p>
<p><u>刮泡法</u>　兒生後十日之內，常抱嚮明處，視其口中懸癰，上齶有小泡子如珠堆積者，急用銀挖耳刮去之，或以手指甲刮去之，任以軟綿拭去惡血，煎甘草湯洗之。不然，則泡落成疾，不可救矣。</p>
<p><u>通便法</u>　兒初生後，大小便不通，腹脹欲絕者，急令婦人以溫水漱口，亟吸咂兒前後心並臍、兩手足心，共七處，每一處凡三、五次。漱口吸咂，取紅赤為度，須臾自通，不爾，無生意。</p>
<p>又古方用</p>
<p>皂角（燒存性，研為細末，）煉蜜作丸，如棗核樣，內穀道中，即通。</p>
<p><u>貼囟法</u>　兒生後，鼻塞氣倨，吮乳不得者，用天南星（一錢），北細辛（五分）</p>
<p>共為細末，生薑汁、生蔥汁共調成膏，塗貼囟上，自愈。</p>
<p><u>牛黃法</u>　兒生三日，去驚邪，除惡氣，用真牛黃大豆許，細研以後，蜜加酸棗許，共研勻，以綿蘸之與吃，一日令盡。</p>

<h3>鞠養以慎其疾四</h3>
<p>養子須調護，看成莫縱馳，</p>
<p>乳多終損胃，食壅即傷脾。</p>
<p>衾厚非為益，衣單正所宜，</p>
<p>無風頻見日，寒暑順天時。</p>
<p>丹溪曰：人生十六歲以前，氣血俱盛，如日方升，如月將圓，惟陰常不足。故童子裳不裘帛。（前哲格言。）裳，下體之服；帛，溫軟甚於布也；裘，皮衣，溫軟甚於帛也。蓋下體主陰，得寒則陰易長，得溫暖則陰暗消。是以下體不與絹帛夾厚溫暖之服，恐陰氣受傷，是為確論。</p>
<p>小兒始生，肌膚未實，不可暖衣，暖甚則令肌膚緩弱，宜頻見風日。若不見風日，則肌膚脆軟，易得損傷。當以父母著過破絮舊衣，勿加新綿，天氣和暖之時，宜抱向日中嬉戲，數見風日，則血凝易剛，肌膚堅實，可耐風寒，不致疾病。若藏於帳幃之內，重衣溫暖，譬如陰地草木，不見風日，軟脆不任風寒。當以薄衣，但令背暖。薄衣之法，當初秋習之，不可卒減其衣，否則令中風寒。所以從秋初習之者，以漸稍寒。如此則必耐寒，冬月但著兩薄襦一復裳耳。若不忍見其寒，適當略加耳。若愛而暖之，適所以害之也，又當消息，勿令汗出。如汗出則表虛，風邪易入也。晝夜寤寐，當常慎之！</p>
<p>丹溪曰：小兒氣血俱盛，食物易消，故食無時。然腸胃尚脆而薄，若稠黏乾硬，酸鹹辣甜，一切魚肉瓜果酒面，燒炙煨炒，但是發熱難化之物，皆宜禁絕。只如生慄、乾柿、熟菜、白粥，非惟不能縱其口，且可養其德。蓋生慄味鹹，柿乾性涼，可以養陰之助。然慄大補，柿大澀，俱為難化，亦宜少與。婦人無知，惟務姑息，畏其啼哭，無所不與，積成痼疾，雖悔何及。所以富貴驕養，有子多疾。</p>
<p>按：陳氏曰小兒宜吃七分飽者，謂節之也。小兒無知，見物則愛，豈能節之？節之者，父母也。父母不知，縱其所欲，如甜膩粑餅、瓜果生冷之類，無不與之，任其無度，以致生疾，雖曰愛之，其實害之。</p>
<p>丹溪曰：乳子之母，尤宜謹節。飲食下咽，乳汁便通；情欲動中，乳脈便應；病氣到乳，汁必凝滯。兒得此乳，疾病立至，不吐則泄，不瘡則熱，或為口糜，或為驚搐，或為夜啼，或為腹脹。病之初來，其溺必少，便須詢問，隨證調治。母安子亦安，可消患於未形也。</p>
<p>小兒啼哭正甚，其母強以乳哺之，啼哭未息，逆氣未定，被乳所阻，乳又被氣滯，積於胸中，便成疾也。吐瀉、噎痢、腹痛、痞滿、疳癆之病從此起矣。</p>
<p>小兒在腹中，賴血以養之，及其生也，賴乳以養之。乳，積血所化也。未及一歲之後，不可便以肉果啖之，胃薄脾脆，不能消化也。乳者，飲食之津液。其母亦當淡滋味，一切酒面肥甘之熱物，瓜果生冷之寒物，皆當禁之。苟不知禁，氣通於乳，猶兒食之，以成寒熱之病，乳母之過也。</p>
<p>凡乳母大醉後勿乳，大勞後勿乳，大怒後勿乳，房事後勿乳，有熱病勿乳，其子啼哭未止勿乳，睡未醒勿乳，飽後勿乳。夜間母必起坐床上，抱起兒乳之，勿側臥乳。乳後抱其子，使其身直，恐軟弱傾側，致乳溢出也。不爾，皆令兒病。</p>
<p>陳氏養子十法云：一要背暖，二要肚暖，三要足暖，四要頭涼，五要心胸涼，六勿令忽見一非常之人，七脾胃要溫，八兒哭未定勿使飲乳，九勿服輕、朱，十宜少洗浴。大凡小兒冬不可久洗，浴則傷冷；夏不可久浴，浴則傷熱。頻浴則背冷而發驚。若遇熱時，以軟絹蘸湯拭之可也。</p>
<p>小兒臍帶未落時，不可頻浴，浴則水入臍中，臍風、撮口皆從此起。</p>
<p>小兒神氣衰弱，忽見非常之物，或見未識之人，或聞雞鳴犬吠，或見牛馬禽獸，嬉戲驚嚇，或聞人之叫呼，雷霆銃爆之聲，未有不驚動者也，皆成客忤驚癇之病。蓋心藏神，驚則傷神，腎藏志，恐則志失，大人皆然，小兒為甚也，凡小兒嬉戲，不可妄指他物，作蟲作蛇，小兒啼哭，不可令人裝扮欺詐，以止其啼，使神志昏亂，心小膽怯成客忤也。不可不慎。</p>
<p>小兒玩弄嬉戲，常在目前之物，不可去之，但勿使之弄刀劍，銜銅鐵，近水火，見鬼神耳。</p>
<p>小兒能言，必教之以正言，如鄙俚之言勿語也。能食則教以恭敬，若褻慢之習勿作也。能坐能行則扶持之，勿使傾跌也。宗族鄉黨之人，則教以親疏尊卑長幼之分，勿使諜嫚。言語問答，教以誠實，勿使欺妄也。賓客往來，教以拜揖迎送，勿使退避也。衣服器用，五穀六畜之類，遇物則教之，使其知之也。或教以數目，或教以方隅，或教以歲月時日之類。如此則不但無疾，而知識亦早矣。</p>
<p>凡小兒專愛一人懷抱，見他人則避之，此神怯弱也。抱之則喜，放之行坐則哭者，此氣虛弱也。喜食甘味，腹有蟲也。</p>
<p>小兒周歲有病者，勿妄用藥，調其乳母可也。不得已而用，必中病之藥。病衰則已，勿過其則也。</p>
<p>幼科有拿掐法者，乃按摩之變也。小兒未周歲者，難以藥餌治，誠宜之則可以治外邪，而不能治內病也，能治小疾及氣實者，如大病氣虛者用之，必誤兒也。為父母者，喜拿而惡藥，致令夭折者，是誰之過歟？</p>
<p>父母常將幼子憐，幾因愛恤取愁煩，</p>
<p>育嬰家秘無多術，要受三分飢與寒。</p>
<p>人之無子者，置姬妾，覓方術，問命卜，禱鬼神，其心勞矣。及其生子，愛恤之深，保養之失，過於熱也，熱則生風；過於飽也，飽則成積。醫不擇良藥，或犯毒不可救也。柳子種木傳云：雖曰愛之，其實害之。所以取闢也。</p>
<p>諺云：若要小兒安，常受三分飢與寒。飢，謂節其飲食也；寒，謂適其寒溫也。勿令太飽太暖之意，非不食不衣之謬說也。</p>
<p>頭要清涼背要溫，露其下體養真陰，</p>
<p>天時勿犯如春候，寒熱乖違客氣侵。</p>
<p>此言適其寒溫之法也。頭者六陽之會，常要涼，不可纏裹。腹為陰，背為陽，皆臟腑之俞募也，常要和暖，不可使露。小兒純陽之氣，嫌於無陰，故下體要露，使近地氣，以養其陰也。天時者，即寒熱也。春者，溫和之氣，萬物皆賴以生長也。謂襁褓之中，寒不犯寒，熱不犯熱，常如春氣溫和時，以長養兒之身體，若有乖違，寒熱之客氣來侵矣。</p>
<p>乳為血化美如飴，肉谷雖甘更亂真，</p>
<p>到得後來能食日，莫教縱恣損脾陰。</p>
<p>此言節其飲食之法也。兒在母腹之時，賴血以養。既生之後，飲食之乳，亦血之所化也。雖有穀肉，不可與之，以亂其腸胃中和之氣。至於能食，猶當節之，不可縱其所好，以快其心。因而致病者多矣。《內經》曰：飲食自倍，腸胃乃傷。不可不慎也。</p>
<p>耳目之神寄在心，異聞異見易生驚，</p>
<p>痰生氣逆因成癇，恨煞終身作廢人。</p>
<p>初生小兒未與物接，卒有見聞，必驚其神。為父母者，必慎之可也。若失防間，致成驚癇，為終身之痼疾，有子何益。</p>
<p>醫不執泥曰上工，能知富貴與貧窮，</p>
<p>生來氣體分清濁，居來看承又不同。</p>
<p>人有恆言富貴之子多病者，其氣清，其體薄，而過於飽暖也。貧賤之子少病者，其氣濁，其體厚，而常受飢寒也。上智之醫識得此意。觀父母，而知其氣稟之厚薄；觀形色，而知臟腑之虛實。猛峻之藥，不可妄加；和平之方，亦不可執用也。</p>
<p>人之受病者，有富貴貧賤之殊。自天地視之，皆其所生者也，無一人不養焉，則無一人不愛矣。醫者，仁術也，博愛之心也，當以天地之心為心，視人之子猶己之子，勿以勢利之心易之也。如使救人之疾，而有所得，此一時之利也。苟能活人之多，則一世之功也。一時之利小，一世之功大。與其積利，不若積功。故曰：「古來醫道通仙道，半積陰功半養身」。</p>
<p>小兒初誕多胎疾，能食過多為食積，</p>
<p>於斯二者作提綱，仲陽復起從吾議。</p>
<p>小兒之疾，如痘疹、丹瘤、臍風、變蒸、斑黃、蟲疥、解顱、五軟之類，皆胎疾也。如吐瀉、瘧痢、腫脹、痞積、疳癆之類，皆傷食之疾也。惟發熱咳嗽，或有外感風寒者。故曰小兒之疾，屬胎毒者十之四，屬食傷者十之五，外感者十之一二。</p>
<p>驚癇原來肝有餘，脾常不足致疳虛，</p>
<p>形體不全知腎弱，上醫會得謹其初。</p>
<p>大抵小兒脾常不足，肝常有餘。腎主虛，亦不足也。故小兒之病，驚風屬肝，疳癆屬脾，胎氣不足屬腎。上醫治病，必先所屬而預防之。故曰：「不治已病治未病」。</p>
<p><u>家傳三法</u></p>
<p>家傳三法救孩童，驚癇須防用抱龍，</p>
<p>胎稟怯時宜補腎，肥兒痼病有奇功。</p>
<p>治癇用琥珀抱龍丸，治疳用肥兒丸，治胎稟不足，用補腎地黃丸。此三方者，祖訓相傳，子孫敬守。</p>
<p><u>抱龍丸解</u>　抱者，養也。龍者，純陽之物。蓋震為龍，東方乙木也，為少陽之氣，時至乎春，乃萬物發生之始氣也。乙者，肝木也。肝為風木，初生小兒，純陽無陰，龍之象也。肝為有餘，少陽之氣壯也。肝主風，小兒病則有熱，熱則生風，上醫慮之，制此方以平肝木，防驚風，此抱龍之名義。</p>
<p>錢氏抱龍丸，壯實兒宜用之。然內有雄朱金石之藥不可服，如麝香之耗真氣，能引風邪入里，如油之入面，不得出也。故人皆禁之，不可用也。</p>
<p>琥珀抱龍丸內用補益之藥，人皆喜而用之。然有枳殼、枳實二味，能散滯氣。無滯氣者，能損胸中至高之氣。如急慢驚風及元氣弱者，減去此二味，可用當歸、川芎各二兩代之。然琥珀、天竺黃二味，須擇真者。</p>
<p><u>錢氏抱龍丸</u>　治傷風瘟疫，身熱昏睡氣粗，痰實壅嗽。又治驚風潮搐及蠱毒者。盛暑沐浴後並可服。壯實小兒，宜時與服之。</p>
<p>雄黃（二錢半，飛）　辰砂（五錢，另研）　天竺黃（一兩）　膽南星（四兩）　麝香（五分）</p>
<p>共為末，煮甘草水為丸，皂角子大，溫水化下。百日兒，每丸分作三服。</p>
<p><u>琥珀抱龍丸</u>　理小兒諸驚，四時感冒風寒，濕痰邪熱至煩躁不寧，痰嗽氣急及瘡疹欲出發搐，並宜可服。</p>
<p>真琥珀　天竺黃　檀香（細銼）　人參（去蘆）　白茯苓（各一兩半）　粉甘草（去節，三兩）　枳殼（麩炒）　枳實（麩炒，各一兩）　硃砂（飛，五錢）　膽南星（一兩）　山藥（一斤，去黑皮）　金箔（百片）</p>
<p>取見成藥末一兩，同在乳缽內，研極細、杵，仍和前末用。上為末和勻，取新汲井水為丸，如此○樣大粒，陰乾，每服用薄荷湯化下。</p>
<p><u>肥兒丸</u>　小兒脾胃素弱，食少而瘦，或素強健，偶因傷食成積而瘦，或因大病之後而瘦者，宜服之。</p>
<p>人參　白朮（各二錢）　陳皮　白茯苓（去皮，各一錢半）　甘草（炙）　木香　砂仁　青皮　神麯（炒）　麥芽（炒）　使君子肉（各一錢）　山藥　蓮肉（去心，各二錢）　桔梗（一錢）</p>
<p>共為細末，荷葉浸水，煮粳米粉為丸，米飲下。此參苓白朮散加減以治疳病將成之聖藥也。</p>
<p>腹中有癖者，加三稜、莪朮各煨，九肋鱉甲醋炙，各一錢半。</p>
<p>有熱者，加北柴胡二錢，黃芩、黃連、蘆薈、乾蟾燒存性，各一錢半。</p>
<p>瘦太甚者，加當歸、川芎各二錢。</p>
<p>泄瀉者，加肉豆蔻麵包煨、訶子肉各一錢。</p>
<p>疳瘦食少者，去麥芽、神麯。</p>
<p>乳母須求不病人，擇其體厚性和平。</p>
<p>不貪口腹無淫欲，鞠養何求子不成。</p>
<p>養子之道，當擇乳母，必取無病婦人，肌肉豐肥，性情和平者為之，則其乳汁濃厚甘美，瑩白溫和，於子有益。如病寒者，乳寒；病瘡者，乳毒；貪口腹者，則味不純；喜淫欲者，則氣不清，何益於子？故宜遠之。</p>
<p>幼科精熟是專門，壽夭平時認得明，</p>
<p>色脈合觀知五臟，補虛瀉實藥通神。</p>
<p>古語云：三折股肱為良醫，謂歷練熟也。故幼科精專者，凡小兒之壽夭，先了然於目中矣。病不可治，必不可治也。至於臨病之時，觀形察色，便知五臟之證治，所以補之瀉之，意之所生，有通神之妙也。</p>

<h2>辨小兒壽夭</h2>
<p>小兒壽夭最難明，只在良工眼力精，</p>
<p>形氣有餘為壽相，如其不足豈遐齡。</p>
<p>小兒壽夭，須觀形氣。如形實氣實者，此稟氣有餘，為壽相，無病易養。如形虛氣虛者，此稟氣不足，為夭相，多病難養。蓋兒之生也，受氣於父，成形於母。父母俱強者，則形氣有餘；父母俱弱者，則形氣不足。父強母弱則氣有餘，父弱母強，則氣不足，而形有餘也。大抵壽夭窮通，聰明愚癡，皆以預定，豈能逃乎？小兒所稟，全賴父母之餘氣以長形質。故肥不可生瘦，瘦不可生肥，大小與父母不等，則難養也。雖初生多患，若形體相稱，則壽也。小兒面舒，轉首遲滯，稍費人雕琢者，壽之兆也。若小兒預知人意，身輕力弱者，難養也。古人有言，譬如梅花早發，不睹歲寒；甘菊晚榮，終於年事。故知晚成者，壽之兆也。若小兒陰小而黑，與身相等者，可養之子。若陰大而白者，難養也。若小兒形體弱，頭面多青脈，精神昏瘁者，難養。若小兒剛悍，眼目俊朗，神氣爽健，發紺而澤者，壽之相也。若小兒精神實，則少病，故易長成也。若形瘁而多病者，難養也。若小兒黑珠少，白睛多，面色㿠白者，非壽之相也，縱長不及天年。若青珠大而白睛少，面色黑，形不淡者，亦要觀其眼中，黑白分明，表裡相稱，曰壽曰康；若黑珠動搖，光明閃爛，縱長亦應目疾，壽亦不及四旬也。</p>
<p>頭圓背厚腹如垂，目秀眉清鼻準齊，</p>
<p>耳角分明口方正，腎堅肉實體豐肥。</p>
<p>頭者，髓之海也，腎主骨髓，頭圓則腎足矣。背者，五臟之所附也，背厚則五臟安矣。腹者，水穀之海也，腹大則水穀盈矣。目者肝之竅，耳者腎之竅，鼻者肺之竅，口者脾之竅，七竅無闕則形全矣。脾主肉，肉實者脾氣足也。肝主筋，筋強者肝氣足也。腎主骨，骨堅者則腎氣足矣。</p>
<p>腮妍發紺形表端，二便調和裡氣安，</p>
<p>腳健項肥囊緊小，肌膚溫潤更紅鮮。</p>
<p>腮妍如桃，發黑如漆，此表實也。小便長，大便潤，此裡實也。腳者，身之柱也，柱壯而強，則身不撓。項者，頭之莖也，項長而肥，則頭不欹。囊者，宗筋之會也，囊黑而小，如荔枝者壽。肌肉者，榮衛之所舍也，溫潤紅鮮，則榮衛宣暢，而氣血足矣。</p>
<p>性靜神安狀若愚，自然精彩與人殊，</p>
<p>樂然後笑不多哭，若到眠時不久噓。</p>
<p>英華不露，神氣內藏，此非凡兒相也。心主笑，不妄笑者，心氣足也。肺主哭，不多哭者，肺氣足也。又哭氣不絕連綿者，肺氣實也。脾主睡，睡不久者，脾氣實也。此上三條，皆壽相也，其兒無病而易養也。</p>
<p>頭破露縫眼露睛，鼻乾唇縮口流津，</p>
<p>發稀項軟腓腨小，滿面紛紛青紫筋。</p>
<p>諸陽皆會於頭，頭破則陽上衰矣。諸陰皆起於足，腓腨者，足肚肉也，小則陰下衰矣。鼻為肺竅，鼻乾則肺氣衰矣。唇口為脾竅，唇縮流津，脾氣衰矣。發為血餘，發稀則血衰矣。項為天柱，項軟則柱折矣。青紫之筋，皆風熱之候，散見於面，必多驚癇之病。</p>
<p>形枯色夭欠火晶，肚大筋浮瀉利頻，</p>
<p>蟲疥浸淫多叫哭，見人語笑弄精神。</p>
<p>形枯色夭者，此表虛也，瀉利無時者，此裡虛也。疥瘡啼哭多笑語者，皆陽火妄動之候。此上三條，皆夭相也，其兒多病而難養。</p>

<h2>辨小兒形色</h2>
<p>小兒有病觀形色，青主驚風紅主熱，</p>
<p>黃為傷食白主疳，若中惡時其面黑。</p>
<p>肝主風，其色青。心主熱，其色紅。脾主谷，其色黃。白者，氣血不榮於面也，故主疳。黑者，凶色也，故主中惡。</p>
<p>氣色須看何部中，心主正額火光紅，</p>
<p>左頰木肝右金肺，頦為腎部鼻脾宮。</p>
<p>此以五形分部位也。肝屬木，東方，故於左頰候之。肺屬金，西方，故於右頰候之。心屬火，南方，故於額上天庭候之。腎屬水，北方，故於頦下地閣候之。脾屬土，中央，故於鼻準候也。</p>
<p>肝病須觀眼目中，脾唇心舌自相通，</p>
<p>肺有病時常在鼻，腎居耳內認其宗。</p>
<p>此以五竅分五臟也。肝之病見於目，心之病見於舌，脾之病見於唇，肺之病見於鼻，腎之病見於耳，各隨寒熱虛實決之。</p>
<p>目揚面赤熱生風，眉皺呻吟腹痛攻，</p>
<p>面腫色黃知癖疾，發稀面白有疳蟲。</p>
<p>肝主風，目揚者，肝病也。揚者，直視也。心主熱，面赤者，心病也。風熱相搏，必生驚搐。人有痛則眉皺而呻吟。訣云：痢疾眉頭皺，腸中痛。脾主濕，濕勝則腫，面腫色黃，故知脾病。宿食成積，積久成癖。疳者，津液不足之病也。發稀面白，血之虛也，疳病多蟲。</p>
<p>下痢應嫌面貌妍，驚風面赤亦堪憐，</p>
<p>咳嗽面白為真色，青繞唇傍青紫筋。</p>
<p>訣云：瀉不定，精神好者，死。風病，面如塗朱者，死。咳久不止，面㿠白者，肺之真臟色見也。</p>
<p>小兒疾厄命宮尋，虎口三關食指紋，</p>
<p>欲知死生無錯誤，不離五色認分明。</p>
<p>命宮，謂山根也。小兒山根斷絕，青紅紫黑筋橫攔者，多病難養。《相法》云：「山根青色，出胎頻見災危是也」。男左女右，手指橫紋初節曰風關，中節曰氣關，三節曰命關，謂之虎口紋。青主驚，赤主熱，黑主水，其紋曲向內者病在內，曲向外者病在外。其紋初節止者病輕，上至次節者病重，過三關者死。下大上小者吉，下小上大者凶。</p>
<p>要知虎口氣紋脈，到指看紋分五色，</p>
<p>黃紅安樂五臟和，紅紫依稀有損益，</p>
<p>紫青傷食氣虛煩，青黑之時證候逆，</p>
<p>忽然純黑在其間，好叫醫人心膽寒。</p>
<p>若也直上到風關，粒米短長分兩端，</p>
<p>如槍沖射驚風至，分作枝叉有數般，</p>
<p>弓反里順外為逆，順逆交連命似難，</p>
<p>叉頭長知猶可救，如此醫師仔細看。</p>

<h2>辨小兒脈息</h2>
<p>小兒未損天真氣，指下脈來宜有力，</p>
<p>大滑數實最為良，細澀遲虛終不吉。</p>
<p>脈大者，氣實也。脈滑者，血實也。六至為數，脈來有力，皆稟賦有餘之脈也。脈細者，氣虛也。脈澀者，血虛也。三至為遲，虛則無力，皆稟賦不足之脈也。小兒壽夭，以此辨之。</p>
<p>一息六至號平和，八至之說不可憑，</p>
<p>四至以下虛冷憊，八九十至熱生驚。</p>
<p>小兒之脈，一呼三至，一吸三至，謂之一息六至，乃和平無病之脈也。訣云：八至為平和脈者，勿從。一息四至曰離經，三至以下謂之損脈，為虛冷疳癆之病。一息八至曰離經，九至以上謂之至脈，為實熱驚風之病。</p>

<h2>辨小兒脈證治</h2>
<p>上醫色脈盡須明，虛實證治如法行，</p>
<p>有一乖違即不中，為兒作禍犯天刑。</p>
<p>《內經》曰：能合色脈，可以萬全。蓋上醫之治小兒也，，以色合脈，以脈合色，實則瀉之，虛則補之，不違其制，萬全之道也。且如兩腮紅者，色實也；脈急數者，脈實也；大便秘，小便黃，渴不止，上氣急，足脛熱者，實證也。有此三實者，宜以寒涼之藥瀉之，所謂不可服熱藥者，有七也。如面㿠白者，色虛也；脈微沉者，脈虛也；糞色青，腹虛脹，嘔乳，見眼珠青，足脛冷，虛證也。有此三虛者，宜以溫熱之藥補之，所謂不可服寒藥者，有七也。今之粗工，色脈證治，茫然無知，妄作湯丸，夭兒性命，天必譴之。</p>
<p>藥必對證無差錯，中病即已勿太過，</p>
<p>待其來復真氣生，食養盡之無補佐。</p>
<p>謂此治病之要術也，色脈證治，瞭然在心。故以寒治熱，以熱治寒，實則瀉之，虛則補之，皆對病之方藥也。服藥之後，中病即已，勿過其制者，即《內經》大毒治病，十去其三；小毒治病，十去其五；無毒治病，十去其七之法也。《內經》曰：及其衰也，待其來復。謂病衰其半，即止其藥，以待其真氣之發生，又以乳食之養，助其發生之氣。諺云：藥補不如食補者是也。粗工不知此理，攻寒令熱，寒未退而內熱已生；制熱令寒，熱未除而中寒又起，欲求其適，安可得乎？夭札之由，必始於此。此條治法，亦吾吃緊為人處。</p>
<p>小兒用藥擇其良，毒藥毫釐不可嘗，</p>
<p>邪氣未除真氣損，可憐嫩草不耐霜。</p>
<p>良，謂氣味平和，無毒之藥也。毒，謂猛峻蝕利，瞑眩之藥也。故小兒之病，實則瀉之，如瀉青、導赤、瀉白、瀉黃之類；虛則補之，如安神、異功、阿膠、地黃之類。如涼驚治熱，理中治癇，抱龍治病，肥兒治疳之類，皆和平無毒之劑，此吾家秘傳之良方也。如巴豆、牽牛，雖未嘗不用，亦不敢專用也。予見今之行幼科者，以硇砂治積，輕粉治痰，以砒治瘧，以硫治寒，皆是大毒之藥，小兒之腸胃嬌脆，安能當此毒也。</p>
<p>小兒汗下勿輕嘗，實實虛虛必損傷，</p>
<p>寒熱誤投如太過，溫中解毒有奇方。</p>
<p>按仲景治傷寒法云：不應汗而汗之者，為斑疹、驚惕、汗不止之證，所謂桂枝下咽，陽盛則斃也。不應下而下之者，為痞滿、腹痛、吐瀉、腸滑不止之證，所謂承氣入胃，陰盛乃亡也。</p>
<p>小兒有病不可下，不熱自汗兼自瀉，</p>
<p>神困囟陷四肢冷，乾嘔氣虛神怯怕，</p>
<p>吐蟲面白髮焦穗，疳瘦潮熱食不化，</p>
<p>鼻塞咳嗽及虛痰，脈細腸鳴煩躁呀，</p>
<p>若將有積與疏通，是謂虛虛誠可怕。</p>
<p>孩兒實熱下無妨，面赤睛紅氣壯強，</p>
<p>脈上弦洪肚上熱，痄腮喉痛尿如湯，</p>
<p>屎硬腹脹脅肋滿，四肢浮腫夜啼長，</p>
<p>遍身生瘡肚隱痛，下之必愈是為良。</p>
<p>如誤服寒涼藥過多者，以致脾胃虛弱，胃脘痛，宜溫胃散主之。</p>
<p>陳皮　黃耆（炙，各七錢）　砂仁　甘草（炙）　厚朴（薑汁炒）　益智仁（各四錢）　白豆蔻仁　澤瀉　乾薑（炮）　薑黃（各三錢）　人參（二錢）</p>
<p>共為細末，每服五分至一錢，水煎去滓，食前溫服。</p>
<p>如誤服熱藥太過者，以致煩躁悶亂，或作吐，或狂，或渴，宜先解毒，綠豆粉飲主之。</p>
<p>綠豆粉（一兩）　黃連（炙）　乾葛　甘草（生，各半兩）</p>
<p>三味共為末，同綠豆粉杵勻，每服五分至一錢，淡豆豉湯溫調服。</p>
<p>如小兒病驚，多用藥性太溫及熱藥治之，有驚未退而別生熱證，有病愈而致熱證者，有反為急驚者，甚多。當問病家因何得之，曾以何藥調之。可用解毒之藥，無不效也。以豆卷散主之。</p>
<p>貫眾　板藍根　甘草（炙）　大豆黃卷（以水浸黑豆生卷是也，曬乾，各一兩）</p>
<p>共為末，服五分至一錢，水煎去渣服。</p>
<p>芽兒嫩小不耐傷，針灸湯丸莫妄嘗，</p>
<p>破肉損筋成瘦疾，壞腸敗胃作餘殃。</p>
<p>初生小兒，內外脆薄，藥石針灸，必不能耐也。良工當以愛其己子之心，而愛人之子，憐惜之，撫摩之，未可輕治，為兒作禍也。書曰：如保赤子，其愛養之謂歟，為父母者，不可不知。</p>
<p>病來發熱不惺惺，不信醫師信鬼神，</p>
<p>龍術祝由真人訣，未聞牲殺解病驚。</p>
<p>經曰：惑於鬼神者，不足與言至德，故有信巫不信醫之戒。祝由科龍術所傳，乃移精變氣之術，如禱鬼神之事，徒殺牲耳，何益哉！</p>
<p>病不可治對人言，病可醫時用意專，</p>
<p>三法始經常記憶，勿傷脾胃反成愆。</p>
<p>古語云：病不可治，即宜早告，不可隱忍，遭人恥笑。誠哉是言也。其病可治，視人之子如己子，調護保養，無所不至可也。然有三法：初用猛法，以攻病之藥去之，不可惡攻而愛補，反助其邪，為兒之害；中用寬猛相濟，病久不除，乳食必少，脾胃失養，於補脾藥中加攻病藥，看兒強弱加減；末則用寬法，兒病既久，久則成疳，只以補脾胃為主，正氣完則邪氣自盡矣。</p>

<h2>五臟證治總論</h2>
<p>五臟之理與五臟之方真萬氏獨步。</p>
<p>是病皆從五臟生，不知臟腑亦徒然，</p>
<p>細將色脈相參合，對證裁方治不難。</p>
<p>五臟平和則病不生，或寒暑之違和，或飲食之失節，則風傷肝，暑傷心，寒傷肺，濕傷腎，飲食傷脾，而病生矣。語其色，則肝青，心赤，脾黃，肺白，腎黑也。語其脈，則肝弦，心洪，脾緩，肺毛，腎沉也。語其證，則肝主風，心主驚，脾主困，肺主喘，腎主虛也。語其治，則心肺脾三臟有補有瀉，肝則有瀉無補，腎則有補無瀉也。色脈證治，本諸五臟。心中了了，謂之上工。</p>
<p>五臟之中肝有餘，脾常不足腎常虛，</p>
<p>心熱為火同肝論，嬌肺遭傷不易愈。</p>
<p>人皆曰：肝常有餘，脾常不足。予亦曰：心常有餘，肺常不足。有餘為實，不足為虛。《內經》曰：邪氣盛則實，真氣奪則虛。此所謂有餘不足者，非經云虛實之謂也。蓋肝之有餘者，肝屬木，旺於春。春乃少陽之氣，萬物之所資以發生者也。兒之初生曰芽兒者，謂如草木之芽，受氣初生，其氣方盛，亦少陽之氣，方長而未已，故曰肝有餘。有餘者，乃陽自然有餘也。脾常不足者，脾司土氣。兒之初生，所飲食者乳耳，水穀未入，脾未用事，其氣尚弱，故曰不足。不足者，乃穀氣之自然不足也。心亦曰有餘者，心屬火，旺於夏，所謂壯火之氣也。腎主虛者，此父母有生之後，稟氣不足之謂也。肺亦不足者，肺為嬌臟，難調而易傷也。脾肺皆屬太陰，天地之寒熱傷人也，感則肺先受之，水穀之寒熱傷人也，感則脾先受之，故曰脾肺皆不足。</p>

<h2>肝臟證治</h2>
<p>肝為風木主生風，形證昭然在目中，</p>
<p>雖然瀉之無用補，少陽生氣與春同。</p>
<p>肝者，足厥陰風木也。木生風，故主風。錢氏云：肝主風，實則目直視、大叫，呵欠、頓悶、項急，虛則咬牙、多欠。氣熱則外生，氣濕則內生，此肝病之證也。肝之竅在目，故有病常以目候之，如肝有風，則目連劄，肝有熱，則目直視，肝疳則白膜遮睛之類是也。又肝主筋，肝病則筋急，為項強，為搐搦牽引。肝主怒，病則性急大叫，哭甚則為卵腫，俗呼氣卵是也。肝在下焦，熱則大小便難。肝藏魂，肝熱，手尋衣領及亂捻物，甚則撮空摸床，此喪魂之病也。</p>
<p>肝病，錢氏有瀉青丸一方而無補者，謂其氣有餘也。然肝乃少陽之氣，所以養生者也，肝無病固不可瀉以伐生氣，亦不可補以助長也。</p>
<p>肝膽原來從火治，木中有火無人識，</p>
<p>水不能勝號龍雷，惟有甘溫差可制。</p>
<p>肝膽之病從火治者，木中原有火。燧人氏傳云：知空有火，麗木則明，此其驗也。肝膽之火，水不能滅，寒不能勝，又謂龍雷之火。惟甘溫之劑，如人參、甘草之類，可以制之也。故曰：甘能瀉火也。《內經》曰：辛以散之，如川芎、防風之類。又曰：辛甘發散為陽，以辛甘之藥，合而用之，所謂火鬱則發之。此治肝病之大略也。</p>
<p>肝熱以瀉青丸，當歸蘆薈丸瀉之。肝實同法。肝虛以六味地黃丸補之。肝乃腎之子，虛則補其母也。肝寒以溫膽湯及吳茱萸、生薑之類。</p>
<p>兒病，目視物不轉睛者，或斜視不轉者，或目合不開，或目開不合，或哭無淚，或不哭淚自出者，皆肝絕也。</p>
<p><u>瀉青丸</u>　治肝熱急驚搐搦。錢氏云：氣溫則內生，氣熱則外生，謂口中之氣也。此方治氣熱則外生急搐之症。</p>
<p>羌活　大黃（包煨）　川芎　山梔子仁　膽草　當歸　防風（各等分）</p>
<p>煉蜜為丸，雞頭子大，每服半丸至一丸，竹葉湯同砂糖溫水化下。</p>
<p><u>當歸龍薈丸</u>　治腎水陰虛，風熱蘊積，時發驚悸，筋惕搐搦，神志不寧，榮衛壅滯，頭目昏眩，肌肉瞤瘈，胸膈咽嗌不利，腸胃燥澀，躁擾狂越，詈罵驚駭，火熱等症。錢氏云：氣溫則內生驚搐者，此方主之。</p>
<p>當歸　龍膽草　大梔子　黃連　黃柏　黃芩（各一兩）　大黃　蘆薈　溫青黛（各半兩）　木香（一錢）　麝香（五分）</p>
<p>蜜丸，如小豆大，薑湯下，每二三十丸。</p>
<p><u>六味地黃丸</u>　見後腎臟。</p>
<p><u>溫膽湯</u>　治心膽虛怯，觸事多驚，亦治水氣怔悸。</p>
<p>半夏（制）　枳殼（制）　白茯苓（各一兩）　橘紅（一兩半）　甘草（炙，五錢）</p>
<p>銼，和勻，每服三錢半，姜七片，棗三枚，刮竹青一塊，如錢大，水煎服。或加制遠志尤妙。</p>
<p>不睡者，膽寒也，加酸棗仁（炒）。若喜睡者，膽熱也，酸棗仁生用。</p>

<h2>心臟證治</h2>
<p>心為神舍易生驚，色脈相通惡熱侵，</p>
<p>實則避嫌惟瀉腑，如虛叢脞要安神。</p>
<p>《內經》曰：心者，君主之官，神明出焉。兒之初生，知覺未開，見聞易動，故神怯而易生驚也。錢氏云：心主驚，實則叫哭，發熱，飲水而搐；虛則困臥，悸動不安，此心病之證也。心主血脈。色者，血之萃；脈者，心之合也。如色見紅潤，脈來大數者，此心氣有餘之象，其兒易養。如色見昏黯，脈來沉細者，此為不足，其兒多病難養。此觀其形色脈，以知其心中之虛實也。心惡熱，與風相搏則發搐，故肝生風，得心熱則搐也。心屬火，火盛則津液干而病渴。心藏神，熱則神亂而臥不安。喜合面睡臥者，心氣熱，則胸中亦熱，欲言不能，而有就冷之意，故合面臥。心氣實，則氣上下行澀，合面則氣不通，故喜仰臥。有努其身而直伸者，謂之上竄，亦心熱也。舌者，心之苗。熱則舌破成瘡，又為重舌、木舌、舌長出不收之病。《內經》曰：諸痛癢瘡瘍，皆屬於心火。兒病瘤丹、斑疹、龍纏虎帶，蟲疥瘭瘡，皆心火之病也。</p>
<p>錢氏治心熱病以導赤散。夫導赤乃瀉小腸之藥也。心為君主，不可犯之，瀉其腑者，以避嫌也。心虛則主不安，故以安神丸補其臟也。</p>
<p>心為君主豈容邪，客熱來侵事可嗟，</p>
<p>瀉實補虛有成法，何須方外覓靈砂。</p>
<p>心為火臟，常苦緩散而不收。孫真人立生脈散，夏月取之，以五味子之酸，能收耗散之氣也。治兒心病者，擴而充之可也。故心熱病生於內者，宜導赤散、瀉心湯、東垣安神丸之類；生於外者，如口舌生瘡，洗心散主之。心氣虛者，錢氏安神丸；虛易驚者，琥珀抱龍丸。《內經》曰：以苦瀉之，黃連是也。以咸補之，澤瀉、車前子是也。神氣浮越，多驚悸者，宜硃砂、赤石脂、龍骨以鎮之。如心病久，汗出發潤，或舌出不收，或暴啞不語，或神昏憒亂，或斑疹變黑，此皆心絕之候，不治。</p>
<p><u>導赤散</u>　治心熱及小便赤，夜啼。</p>
<p>生地　木通　甘草（炙，各等分）</p>
<p>共為粗末，每用二錢，水一盞，入淡竹葉七片，同煎至五分，食後溫服。</p>
<p><u>錢氏安神丸</u>　治邪熱驚啼，心疳面黃，煩赤壯熱。</p>
<p>麥冬（焙）　馬牙硝　白茯苓　寒水石　甘草（各五錢）　硃砂（一分）　龍腦（一錢）</p>
<p>蜜為丸，雞頭子大，每服半丸，砂糖水化下，不拘時候。</p>
<p><u>東垣安神丸</u>　《內經》曰：熱淫所勝，治以甘寒，以苦瀉之。以黃連之苦寒去心煩，除濕熱為君；以生地、甘草之甘寒，瀉火補氣，滋生陰血為臣；以當歸補血之不足，硃砂納浮游之火，而安神明也。</p>
<p>甘草（五錢五分）　黃連（淨酒洗，六錢）　當歸（去蘆，二錢五分）　生地（一錢五分）</p>
<p>上四味，為細末，湯浸蒸餅為丸，如黍米，以硃砂（五錢，）另研水飛為衣。每服十五丸或二十丸，津唾嚥下，食後或溫水或涼水少許送下亦得。此近而奇偶，制之緩也。</p>
<p><u>瀉心湯</u>　實熱宜服。</p>
<p>黃連（淨，一兩）</p>
<p>為末，每服一字至五分、一錢，臨臥時，溫水調下。</p>
<p><u>洗心散</u>　治壯熱煩躁，風熱壅塞，大小便閉澀，口舌生瘡。</p>
<p>大黃（包煨）　甘草（炙）　當歸　芍藥　麻黃（不去節）　荊芥穗（各三分）　白朮（七錢五分）</p>
<p>共為末，每服二錢五分，生薑、薄荷少許同煎，食後服。</p>
<p><u>琥珀抱龍丸</u>　（見家傳立法內。）</p>

<h2>脾臟證治</h2>
<p>幼科方中脾病多，只因乳食致沉疴，</p>
<p>失飢失飽皆成疾，寒熱交侵氣不和。</p>
<p>《內經》曰：脾胃者，倉廩之官，謂為水穀之所聚也。兒之初生，脾薄而弱，乳食易傷，故曰脾常不足也。錢氏云：脾主困，實則困睡，身熱飲水，虛則吐瀉生風。此脾病之證也。脾屬土，其體靜，故脾病喜困。土主濕，濕傷則為腫，為脹，為黃，為吐瀉不止，則成慢驚風。《內經》曰：土氣之下，木氣承之。土為坤土，坤為腹，故脾病則腹中痛，脾疳則肚大筋青也。脾之竅在口唇，脾有風則口喎唇動，熱則口臭唇瘡，寒則口角流涎，謂之滯頤，氣不和則口頻撮。脾主舌本，熱則吐舌弄舌。脾主肉，脾虛則瘦，大肉折。脾主味，脾虛則不喜食，脾熱則食不作肌膚，傷於食則成積，積久則成癖。脾主津液，脾熱則口乾飲水，虛則津液不生而成疳也。</p>
<p>脾與胃異同論。蓋胃受谷，脾消穀也。調其脾胃者，當適其寒溫，節其飲食也。故飽則傷胃，飢則傷脾；熱則傷胃，寒則傷脾。</p>
<p>胃愛清涼脾愛溫，難將脾胃一般論，</p>
<p>陰陽相濟和為貴，偏熱偏寒不可憑。</p>
<p>脾喜溫而惡寒，胃喜清涼而惡熱，喜惡不同，故難拘於一法也。蓋脾胃屬土，居中以應四傍。其立法也，必四氣俱備，五味調和而後可。四氣者，謂寒、熱、溫、涼也。五味者，謂酸、苦、甘、辛、咸也。辛甘溫熱為陽，酸苦鹹寒為陰，氣味合而服之，謂之陰陽相濟，得其中和之法也。如偏熱則傷胃，偏寒則傷脾，非中道也。錢氏立方，以益黃散十二補脾。東垣老人謂其偏熱，而以異功散代之，其慮深矣。祖訓錢氏諸方，法當遵守，惟脾胃一條，吾於脾熱者，瀉黃散；胃熱者，人參白虎湯；脾胃寒者，理中湯丸；脾胃虛者，異功散、調元湯、人參白朮散、養脾丸；傷食者，消積丸、保和丸；宿食成積者，枳樸大黃丸；濕勝者，胃苓丸；欲成疳者，肥兒丸；已成疳者，集聖丸，此吾家秘之法也，不可輕泄。</p>
<p>如脾病久，大肉消削，肚大青筋，或口噤不開，或唇口開張，或遍身虛腫，或腳背腫，眼下胞腫，或吐瀉不止，飲食不入，或睡則露睛，口開不合，或多食而瘦，口饞，喜啖甜物，或蟲出於口，或唇騫而縮，此皆脾絕之證也，不可治。</p>
<p><u>益黃散</u></p>
<p>陳橘皮（一兩）　青橘皮　訶子肉　甘草（炙，各五錢）　丁香（二錢）</p>
<p>為粗末，每二錢，水一盞，煎六分，食前溫服。</p>
<p>按：益黃散治脾胃寒濕太甚，神品之藥也，以補脾胃之虛則誤矣。東垣云：丁香辛熱助火，火旺土愈虛矣。青橘皮瀉肺，丁香大瀉肺與大腸。脾實當瀉子，今脾虛反更瀉子而助火，重虛其土，殺人無疑。故以異功散代之。病非嘔吐、腹痛、瀉利青白，不可服。</p>
<p><u>錢氏異功散</u>　溫中和氣，治吐瀉不思飲食。凡治小兒虛冷病，先與數服，以正其氣。</p>
<p>人參　茯苓（去皮）　白朮　甘草（炒）　陳橘皮（各等分）</p>
<p>為末，每一錢，水一盞，姜五、棗三引，煎，食前溫服。</p>
<p><u>調元湯</u>　此平肝木，益脾土，瀉邪火，補元氣之要藥也。</p>
<p>黃耆（炙，二錢）　人參（一錢）　甘草（炙，五分）</p>
<p>銼細末，水煎，食遠服。</p>
<p><u>養脾丸</u>　健脾消食。</p>
<p>甘草（炙）　麥芽（炒）　枳實（炒，各五錢）　白朮（一兩）　陳皮（七錢五分）　半夏曲　青皮　厚朴（薑汁炒）　神麯（炒，各五錢）</p>
<p>為極細末，薄荷葉浸水，煮粳米粉，作糊為丸，米飲送下。此枳實丸變化法也。</p>
<p><u>胃苓丸</u>　補脾胃，消積，退熱，解渴，祛瘧疾，止吐瀉，去腫脹，乃幼科之要藥也。</p>
<p>蒼朮（制）　陳皮　澤瀉　白朮　白茯苓（各一兩）　豬苓　甘草（各七錢）　厚朴（二錢半）</p>
<p>共為末，水煎麵糊為丸，補脾胃，常服，米飲下。</p>
<p>祛瘧退熱，竹葉炒陳米，煎湯下；腫，用五加皮、燈芯、長流水順取煎湯下；小便黃，白鹽湯下。</p>
<p><u>參苓白朮散</u>　治脾胃虛弱，飲食不進，或嘔吐瀉利。大病後補助脾胃，此藥極妙。</p>
<p>人參　白朮　山藥　白扁豆（去殼，薑汁浸炒，各一兩五錢）　甘草　桔梗　薏苡仁　蓮肉（各一兩半）</p>
<p>共為細末，棗湯調服。</p>
<p><u>瀉黃散</u>　治脾熱弄舌。</p>
<p>藿香葉（七錢）　山梔仁（一兩）　石膏（五錢）　甘草（七錢半）　防風（四兩）</p>
<p>共銼，用酒、蜜微炒香為末，水煎溫服。</p>
<p><u>人參白虎湯</u>　瀉胃火。此治大熱大渴之聖藥也。</p>
<p>石膏（君）　知母（臣）　甘草（佐）　粳米（使）</p>
<p>㕮咀，水煎，待米熟去渣溫服。</p>
<p><u>保和丸</u>　治一切飲食所傷，胸腹飽悶不安，或腹中有食積痞塊，多服日漸消散。脾胃虛者勿服。</p>
<p>山楂肉（五錢）　神麯（炒）　半夏（湯泡，各三兩）　茯苓　陳皮（去白）　蘿蔔子（炒）　連翹　發蘖面（炒，各一兩）</p>
<p>為細末，別用生神麯五兩，入生薑汁一小盞，水調打糊為丸。每服白湯或米飲送下。</p>
<p>此方脾胃虛者服之，虛虛之禍，疾如反掌。蓋山楂一味，大能克化食物，若胃中無食，脾虛不運，不思食者服之，則克伐之氣勝，故云然也。</p>
<p><u>家傳保和丸</u>　治氣虛傷食者。傷食之病有二：小兒素強者，偶被飲食所傷，此食傷脾胃也，宜用上丹溪保和丸治之；如脾胃素弱者，飲食略多，便成內傷，此脾不能傳化，宜服此方，以助傳化之職也。</p>
<p>參　白朮（去蘆，各三錢）　白茯苓（去皮，一錢半）　甘草（炙）　山楂肉　麥芽　神麯（炒，各一錢）</p>
<p>為細末，另用神麯水煎作糊為丸。</p>
<p><u>加減保和丸</u>　消痰利氣，扶脾胃，進飲食，治痢疾。</p>
<p>山楂　神麯（炒）　半夏（湯泡七次）　茯苓（去皮，各三兩）　陳皮　連翹　蘿蔔子（各二兩）　白朮（五兩）　蒼朮（米泔浸，去粗皮）　枳實（各一兩）　香附（酒浸，去皮）　厚朴（薑汁炒，各二兩）　黃芩（云腐酒浸、炒）　黃連（去須、酒浸、炒，各一兩）</p>
<p>共為末，薑汁煮麵糊為丸，每食後服，水湯下。</p>
<p><u>秘傳保和丸</u>　治小兒五疳及痢、吐瀉，肚大青筋，面黃肌瘦，疳積等證，神效。</p>
<p>白朮（泔浸、土炒，三兩）　神麯（炒）　木香　檳榔　茯苓　三稜（各一兩）　莪朮（一兩半）　使君子　厚朴（薑汁炒）　青皮　甘草（炙，各一兩）　蒼朮（茅山二兩）　陳皮（去白）　枳實（去穰，麩炒）　人參　砂仁（炒）　黃連（豬膽制）　麥芽（炒）　益智（炒）　肉豆蔻（制，去油）　藿香　白豆蔻（各五兩）</p>
<p>共末，煉蜜為丸，龍眼大，每服一丸，用清水磨化送下。</p>
<p>嘔吐，薑湯下；肉積，加山楂一兩；喘，加蘿蔔子一兩；泄，加豬苓、澤瀉各一兩。如無他症，只服本方神效。</p>
<p>保和丸有四：丹溪保和丸，乃二陳湯加消導藥，氣實者宜用之；家傳保和丸，乃異功散加消導藥，氣虛者宜用之；加減保和丸，乃丹溪保和丸加平胃散、枳朮丸也，惟久積有熱者宜用之；秘傳保和丸，又上加減保和丸、家傳保和丸相合變化也，久積成疳者宜用之。臨病之工，擇而用之可也。</p>
<p><u>枳實大黃丸</u>　見後積症。</p>
<p><u>肥兒丸</u>　見家傳三法。</p>
<p><u>集聖丸</u>　見後疳症。</p>

<h2>肺臟證治</h2>
<p>肺為嬌臟原主氣，寒熱蒸侵其氣逆，</p>
<p>熱壅胸高喘不寧，虛羸氣短難報息。</p>
<p>肺最居上，為臟腑之華蓋。口鼻相通，息之出入，氣之升降，必由之路，故主氣。錢氏云：肺主喘，實則悶亂喘促，有飲水者，有不飲水者，虛則哽氣，長出氣，此肺病之症也。《難經》曰：形寒則傷肺。兒之衣太薄則傷寒。《內經》曰：熱傷肺。兒之衣太厚則傷熱。寒熱傷肺則氣逆，為喘，為咳。鼻者，肺之竅，肺受風，則噴嚏，鼻流清涕；受寒則鼻塞，呼吸不利；受熱則鼻乾，或為衄血；肺疳則鼻下赤爛。肺主皮毛，肺虛則皮乾毛焦。病喘咳者，喘不止則面腫，咳不止則胸骨高，謂之龜胸。變驚者，死證也。肺屬金，其體燥，病則渴不止，好飲水，謂之膈消。</p>
<p>真膈肺氣與天通，藥用清陽以類從，</p>
<p>肺實麻黃強瀉白，阿膠虛補有奇功。</p>
<p>《內經》曰：天氣通於肺，輕清為天。清陽出上竅。本乎天者，親上也。故治肺病者，宜用辛苦升浮之藥，如苦酸，必用酒炒，使上升也。錢氏立方，肺實者以瀉白散、葶藶丸；虛者以阿膠散。祖訓云：其法太簡。肺主喘咳，因於寒者，麻黃湯為主；因於熱者，以瀉白散。肺熱在胸者，以東垣涼膈散；渴飲水者，人參白虎湯；咽喉痛者，甘桔牛蒡子湯；咳有痰者，玉液丸；肺虛甚者，調元湯。肺乃脾之子，虛則補其母也。或加以生脈散，其法始備。</p>
<p>如肺久病，咳嗽連綿，喘息不休，或肩息，或龜胸，或咳血不止，或咳而驚，或鼻乾黑燥，或鼻孔張開而喘，或瀉痢不休，大吼如筒，或面目虛浮，上氣喘逆，此皆肺絕之候，不治。</p>
<p><u>瀉白散</u>　治咳嗽而後喘，面腫身熱。</p>
<p>桑白皮（蜜炒黃）　地骨皮（焙洗，等分）甘草（炙，減半）</p>
<p>上㕮咀，入粳米同煎，食後服。</p>
<p><u>葶藶丸</u>　治乳食沖脾，傷風咳嗽，面赤身熱，痰甚喘促者。</p>
<p>甜葶藶（去土，隔紙略炒）　黑牽牛（炒）　杏仁（去皮尖、炒黃，另研，雙仁者殺人）　漢防己（各等分）</p>
<p>為末，入杏泥，取蒸陳棗肉，和搗為劑，丸如麻子大，每服五丸至七丸，淡生薑湯，乳食後或臨臥服，量兒加減。</p>
<p>此方因乳食沖脾、痰甚者及壯實小兒可用之。苟不因乳食所傷而痰甚者，如怯弱者，宜去牽牛，加真蘇子（炒）各等分為丸。</p>
<p><u>阿膠散</u>　治久咳嗽，肺無津液。</p>
<p>阿膠（一兩五錢，蛤粉炒）　黍黏子（二錢半，炒）　馬兜鈴（半兩）　炙甘草（一錢）　杏仁（七分，去皮尖）　糯米（一兩）</p>
<p>為粗末，煎，食後溫服。</p>
<p><u>小阿膠散</u>　治風熱痰涎，潮熱喘促，搐掣竄視。</p>
<p>透明阿膠（炒，二錢半）　紫蘇（一錢）</p>
<p>為末，每服一錢，入烏梅肉少許同煎、灌下，神效。</p>
<p>熱出於肺，熱則生風，阿膠清肺行便故也，肺風用之尤效。</p>
<p><u>麻黃湯、玉液丸</u>　兩方見後咳嗽。</p>
<p><u>調元湯</u>　見前脾臟。</p>
<p><u>東垣涼膈散</u>　見後發熱。</p>
<p><u>人參白虎湯</u>　見前脾臟。</p>
<p><u>甘桔湯</u>　治涎熱，咽喉不利。</p>
<p>甘草（炒，二兩）　桔梗（泔浸二時，焙乾用，一兩半）　加牛蒡子（炒，五錢）</p>
<p>為末，每服入阿膠少許水煎，食後溫服。</p>
<p><u>生脈散</u>　此孫真人所立方，使人夏月常服。</p>
<p>人參　麥冬　五味子（三味）</p>
<p>見大人科中暑門。</p>

<h2>腎臟證治</h2>
<p>天一真精聚命門，人無天脈水無根，</p>
<p>內行骨髓宜堅固，一水難勝二火焚。</p>
<p>腎屬水，乃天一真精之所生也。人之有腎，猶木之有根。其脈在尺，腎之虛實，以尺脈候之。命門在腎之間，為元氣聚會之處，兒之強弱壽夭，尤繫於斯。全主實無虛也。腎氣不足則下竄，蓋骨重惟欲下墜而縮身。腎水陰也，腎虛則目畏明。兒本虛怯，由胎氣不成，則神不足，目中白睛多，其顱即解，色㿠白，此皆難養。或有因病而致，非腎虛也，此屬病之證也。腎主骨，腎虛者，骨髓不滿也，兒必畏寒，多為五軟之病。尻骨不成，則不能坐；髕骨不成，則不能行。齒乃骨之餘，骨不余，則齒生遲。腎之液為血，發乃血之餘，腎虛則發稀不黑。腎之竅在耳，腎虛則耳薄，熱則耳中出膿。腎主齒，熱則生疳，即走馬疳也。</p>
<p>腎開竅於二陰，腎熱則大小便不通，腎冷則小便下如米泔。二火者，乃君相火也。經曰：一水不勝二火者，正此謂也。</p>
<p>陰常不足腎常虛，筋骨難成貌必癯，</p>
<p>錢氏立方惟有補，經云瘡疹瀉其餘。</p>
<p>水為陰，火為陽，一水不勝二火，此陽常有餘，陰常不足，腎之本虛也明矣，故錢氏只用補腎地黃丸一方。不敢瀉者，因無實證也。或謂痘疹，腎不可實，當瀉之。此言甚謬。蓋腎主液，痘中之血化為水，水化為膿，皆腎之津液所化也。若無腎水，則瘡枯黑而死矣，豈可瀉之。痘疹曰歸腎者，蓋瘡疹之毒，內發於骨髓，外發於皮毛者為順，變黑復陷入於骨髓之中，故為害。此非順之為害也，乃火旺水衰之病。錢氏以百祥丸、牛李膏治黑陷者，以瀉腎中之邪、非腎中之真陰也。（詳見痘疹心要。）</p>
<p>腎熱大便不通者，宜以豬膽汁導之。豬者，水畜也。小便不利者，宜五苓散瀉其膀胱腑也。東垣滋陰丸以瀉腎火。如腎病久，身下竄，目中如見鬼狀，或骨萎弱，臥不能起，或二便遺失，皆腎敗之候，不治。</p>
<p><u>錢氏地黃丸</u>　治肝疳白膜遮睛，瀉血失音，身瘦，瘡疹。又治腎怯不言，解顱，小兒長大不能行者。專服即效。</p>
<p>熟地黃（酒洗，焙乾）　山茱萸　乾山藥（各四兩）　澤瀉　牡丹皮　白茯苓（各三兩）</p>
<p>蜜丸，如梧桐子大，三歲以下兒二丸至三丸，空心溫水化下。</p>
<p><u>活幼補腎地黃丸</u>　治稟賦不足，腎氣虛弱，骨髓枯竭，囟大頭縫不合，體瘦語遲，行步多艱，齒生緩者。</p>
<p>乾山藥（去黑皮）　山茱萸（酒浸、去核）　熟地（酒洗，焙，各五錢）　鹿茸（酒洗，炙）　牛膝（酒洗，各四兩）　牡丹皮（去心）　白茯苓（去皮）　澤瀉（各二兩）</p>
<p>一方不用鹿茸，有川續斷（酒洗，四錢）蜜丸如上法。</p>
<p><u>五苓散</u>　治傷寒中渴，煩躁小便不利而渴，或霍亂吐瀉不止。</p>
<p>澤瀉（一兩五錢）　白朮　赤茯苓　豬苓（各一兩）　肉桂（半兩）</p>
<p>為末，每服二錢，或白湯或清米飲任服。</p>
<p>東垣曰：五苓散乃太陽里之下藥也。夫太陽高則汗而發之，下則引而竭之。渴者，邪入太陽本也，當下之，使邪從膀胱出也。其腎燥，膀胱熱，小便不利，此藥主之，小便利者，不宜用。然太陽病熱而渴，小便雖利，亦宜此藥下之。當服不服，則谷消水去形亡，必就陽明燥火，伐胃發黃，此太陽入本失下也。</p>
<p><u>東垣滋腎丸</u>　治腎熱，小便不利。</p>
<p>黃柏（三兩）　知母（二兩）　肉桂（一兩半）</p>
<p>熱水為丸，每服食前沸湯下。</p>
<p>本臟自病論精神，補瀉分明有定方，</p>
<p>若是相傳作兼病，更宜通變五提綱。</p>
<p>按《難經》有五邪之論，論本臟自病者為正邪，自前來者為實邪，自後來者為虛邪，自所勝來者為微邪，自所不勝來者為賊邪，此以五行生剋之理論之也。錢氏所論肝主風，心主驚，脾主困，肺主喘，腎主虛，此皆本臟自病者，謂之正邪，故立五補六瀉之方以主之。潔古先生乃取《難經》之言，以明五臟傳變之證，補錢氏之所未及者，其法始備。故風傷肝，熱傷心，濕傷肺，寒傷腎，飲食勞倦則傷脾，此五臟自受之邪，為本病也。如肝主風，其中風者，本病也，謂之正邪；由傷熱得之，乃心乘肝，自前來者為實邪；由傷濕得之，乃肺承肝，自所不勝來者為賊邪；由傷寒得之，乃腎乘肝，自後來者為虛邪；由飲食勞倦得之，乃脾乘肝，自所勝來者為微邪。餘臟仿此。（語見四十九難。）潔古論其治五臟之法，如肝臟自病者，只治其肝，宜瀉青丸。若心乘肝者，宜以導赤、瀉心，實則瀉其子也。腎傷肝者，宜以姜附四逆湯補腎，虛則補其母也。肺傳肝者，宜以瀉白散瀉肺，地黃丸補肝，先補而後瀉也。脾乘肝者，宜調元湯以益脾制肝。余仿此推之。其餘方法不必拘定，以意會而通之可也。是皆治其初得之病也。</p>
<p>又有一臟之病而傳別臟者，謂之兼證，當視標本之緩急而治之。先見病謂之本，後見病謂之標，急如大小便不通，或吐瀉不止，或咽喉腫痛，飲食不入，或心腹急痛之類，雖後得之，當先治之，故曰急則治其標也。如無急證，只從先得之病治之，以後病之藥，隨其證而治加之，所謂緩則治其本也。</p>
<p>大抵嬰兒脾病多，只因乳食欠調和，</p>
<p>知他臟病須調胃，若到成疳受折磨。</p>
<p>胃主納穀，脾主消穀。飢則傷胃，飽則傷脾。小兒之病，多過於飽也，或母有氣實形壯者，其乳必多，求兒不哭，縱乳飲之，定乃傷於乳也。母之氣弱形瘦者，其乳必少，恐子之哭，必取穀肉粑果之類，嚼而哺之，不飽不止，定乃傷於食也。故小兒之病，胃最多也。五臟以胃氣為本，賴其滋養也。胃者，中和之氣也，非若五性之偏也。如五臟有病，或瀉或補，慎勿犯其胃氣，胃氣若傷，則不食而瘦，或善食而瘦，疳病成矣，不可治。經曰：全谷則昌，絕谷則亡。誠醫科之龜鑑也。</p>

<h1>卷之二</h1>

<h2>胎疾</h2>
<p>孩兒初生襁褓中，如苗秀實漸成童，</p>
<p>四因內外能分辨，治不乖方大有功。</p>
<p>幼科立方，古有定製。兒初生後病者，惟以膏丸化而服之。蓋以變蒸未定，腸胃脆弱，恐不勝藥，則立調治乳母之法。一歲之後，則有湯藥與大人同，但劑小耳。</p>
<p>有因氣動而病生於內者，如驚、病、蟲、癖之屬。驚用安神丸，內瘹用木香丸，蟲用安蟲丸，癖用消癖丸。</p>
<p>有不因氣動而病生於內者，如傷乳食之屬。初傷以胃苓丸和之，和之不去，以保和丸消之，消之不去，以脾積丸取之。量兒虛實，勿損胃氣。</p>
<p>有因氣動而病生於外者，如結核、蟲疥、丹瘤之屬。結核用家秘內消丸，蟲疥用苦參丸，丹瘤用砭法。</p>
<p>有不因氣動而病生於外者，如傷風、傷寒、傷暑、傷濕之屬。風用瀉青丸、防風惺惺散，寒用理中丸、藿香正氣散，暑用涼驚丸、黃連香薷飲，濕用胃苓、天水五苓散。</p>
<p>胎疾初生治較難，幼科證治莫空談，</p>
<p>丹溪妙論如繩墨，家秘書中次第看。</p>
<p>小兒胎病有不必治，有不可治者。嘗觀《內經》巔疾之文、東垣紅絲瘤之論，則兒疾之生於父母者，似乎不必治矣。一臘之臍風不治，百晬之痰咳難醫，未三月而驚搐者凶，恰一月而丹瘤者死，又不可治者矣。</p>
<p>今幼科有胎熱、胎寒、胎肥、胎瘦、胎驚、胎黃之論，證治雖詳，豈小兒常服之藥也？況寒熱者，胎胚之餘毒也，肥怯者，父母之賦予也，非惟不可治，亦且不必治矣。惟丹溪論治胎毒者，只調治乳母，其法誠幼科之繩墨歟。</p>
<p>胎寒者，母娠時多熱病，乃服寒涼之藥，令兒受之。生後昏昏多睡，間或吮乳瀉白，此其候也。或百日之內，忽病戰慄，口冷，手卷曲不伸，手亦握拳，腹痛，晝夜啼哭不止，此生後受寒得之，亦名胎毒。宜服溫補之劑，當歸散主之。乳母宜服釀乳當歸散。</p>
<p><u>當歸散</u>　治小兒胎中受寒，生下再感外風，面色青白，四肢厥冷，大便青黑及腹痛盤腸內瘹。</p>
<p>歸尾（酒洗）　黃耆（蜜炙）　人參　細辛　龍骨　桂心　赤芍　甘草（炙，各半分）</p>
<p>為細末，每服一字，以乳調下。</p>
<p><u>釀乳當歸散</u>　乳母服之。</p>
<p>當歸　川芎　赤芍　生地　香附　炙甘草（各等分）　桂心　煨姜（各減半）</p>
<p>㕮咀，水煎，食後服。少頃，捏去宿乳，與兒吮之。</p>
<p>胎熱者，母娠時喜食辛熱煎炒之物，或患熱病失於清解，使兒受之。生後目閉面赤，眼胞浮腫，常以身努，呢呢作聲，或時啼叫，或時驚煩，遍身壯熱，小便黃澀，此胎熱也。若不早治，則丹瘤瘡癤由此生。宜用淨黃連、炙甘草（各等分）為末，入硃砂（減半）和勻，生蜜調成劑，每取豆許大，納兒口中，令其嚥下。乳母宜服釀乳赤芍散。</p>
<p><u>釀乳赤芍散</u>　生地黃（酒洗）　黃芩　川芎　當歸　木通（酒洗）　炙甘草　赤芍　天花粉　連翹（各等分）</p>
<p>㕮咀，加淡竹葉水煎，食後服。令乳母捏去宿乳，亦須少與兒吮之。</p>
<p>胎驚者，母娠時曾因驚悸，氣傳於子，子受之，生後頻頻發驚，此胎癇也，不可治，治之無功。如因有熱發搐者，必先啼哭，亦名胎驚，用燈心湯下東垣安神丸，效。搐不止者，此真搐也，勿治。</p>
<p><u>又方</u>　治小兒胎中受驚，生未滿月而驚啼。用</p>
<p>牛黃　硃砂　麝香（少許）</p>
<p>研細，取豬乳調稀，納入口中。</p>
<p>又用</p>
<p>全蠍（一枚），以生薄荷葉裹之，線扎定，火上炙焦，為末，分四服，入硃砂、麝香少許，麥冬湯調下。</p>
<p>胎黃者，兒生下，面目身盡黃者，亦胎熱也，治同法。</p>
<p>胎肥者，兒生下，遍身肌肥，肉如血色紅，滿月以後漸漸羸瘦。</p>
<p>胎怯者，兒生下目無晶光，面無華彩，身無血色。此二症者，乃胎稟不足之病，宜服地黃丸（方見前）。</p>
<p>又用</p>
<p><u>浴體法</u></p>
<p>天麻（二錢）　蠍梢（五分）　硃砂（五分）　白礬　青黛（各三錢）　麝香（一字）　烏梢蛇肉（酒洗焙乾，三錢）</p>
<p>同研末，每用三錢，水三碗，桃枝一握並葉五六片，同煮十沸，去渣，溫熱浴之。勿沐背。</p>
<p>一小兒初生，遍身無皮，俱是赤肉，用白果粉遍身摻上，候生皮乃止。</p>
<p>一小兒初生如魚泡，又如水晶，破則水流，用密陀僧研極細擦之。</p>
<p>小兒胎疾，有胎稟不足，並宜地黃丸。有胎毒者，如胎熱法。所謂胎稟不足者，各隨五臟論之。如語遲，心氣不足也，心主言；行遲者，肝氣不足也，肝主筋；齒髮不生者，腎氣不足也，發者血之餘，腎主血，齒者骨之餘，腎主骨；吐瀉頻並者，脾胃之氣不足也，脾胃為水穀之府；啼聲短小者，肺氣不足也，肺主聲。</p>

<h2>臍風證治</h2>
<p>臍在身中號命關，衝任在此養靈根，</p>
<p>最宜調護無傷損，才少差池減壽元。</p>
<p>臍在兩腎之間，謂之命門，乃人之根本也。衝任胃三脈，皆起於臍之下。任脈自中而上，至於人中，與腎脈合；衝脈二道夾任脈而上，散於舌下，與脾脈合；胃脈二道，又夾衝脈、任脈而上，入於齦中。上下往來，如環無端。故男子十六歲而精行，女子十四歲而血動，任脈行，衝脈滿，胃脈實也。小兒初生，三脈方具，而臍之干係尤重也。所以斷臍之時，不可不慎。或剪臍帶太短，或結縛不緊，致外風侵於臍中；或用鐵器斷臍，為冷所侵；浴兒時，或牽動臍帶，水入生瘡，客風乘虛而入，內傷於腎，腎傳肝，肝傳心，心傳脾，脾傳肺，肺蘊蓄其毒，發為臍風之病。其證，面赤啼哭者，心病也；手足微搐者，肝病也；唇青口撮，痰涎壅塞者，脾病也；牙關緊者，腎病也；啼聲不出者，肺病也。五臟之中，略見一二臟之證者，病猶可治；悉見，不能矣。</p>
<p>臍風幼子幾遭傷，一臘之中最不祥，</p>
<p>識得病在何處起，欲求無患早提防。</p>
<p>小兒初生，一臘之內，惟臍風為惡候也。如臍腫腹痛，啼哭不止，唇青口撮者，曰「臍風」；牙關緊急，吮乳不得，啼聲不出者，曰「噤風」；肚腹緊脹，腸若雷鳴，大小便不通者，曰「鎖肚」。此三者同一病也，但症不同耳。俗名「馬牙風」者是也。三證多死。臍腫唇撮者，脾胃之氣絕於中也；噤風乳食不入者，心肺之氣絕於上也；鎖肚大小便不通者，肝腎之氣絕於下也。任脈止，衝脈閉，胃脈散，如之何不死？欲免此症，須要提防。</p>
<p><u>預防法</u>　小兒初生十日之內，但見噴嚏，多啼不乳者，此將發之候也。急抱兒嚮明處，視其喉中懸癰、上齶，有小泡如珠之樣相聚者，即用銀挖耳或手指甲刮去之，以軟綿蘸甘草汁，拭去其血。去之早而泡白者，無慮也。其色黃，或有泡痕在而落入腹中者，急用硃砂、牛黃、麝香各少許，研細，取豬乳汁調稀，抹入口中，或取豬乳汁一二匙，與兒吞之佳。蓋豬乳汁主小兒口噤不開最良。</p>
<p><u>又法</u>　五苓散加當歸、川芎、木通、木香（除此不煎，磨汁入藥內），與乳母服如上法。</p>
<p>若失預防之法，其病將來，而口漸撮，啼多乳少者，此腹中痛也，內瘹同。宜五苓散加當歸（酒洗）、吳茱萸（炒）、木香、乳香、沒藥、鉤藤（各二分），為極細末，乳拌如芡實大，納兒口中，服之無時。乳母仍服上五苓散。</p>
<p>又取附子、肉桂等分為末，生薑自然汁調作餅，約一分厚，與臍相等，放在兒臍上，以紙托住，上用熨斗火熨之。如諸證悉見，不可治也。</p>
<p>近古方治臍風者，初用控涎膏，以吐風痰，次用益胃散和胃，又用辰砂膏利驚，此良法也。又用殭蠶、全蠍、蜈蚣、蜘蛛諸毒藥，以祛噤風者，此皆治其標也。不治其本而治其標，故鮮克有濟者矣。然父母愛子之心，必欲救之，醫有活人之心，不可不救也。病輕，各如上以五苓散為主，蓋五苓散是太陽膀胱之裡藥也。澤瀉、茯苓以養心安神，官桂、吳茱萸、當歸以伐肝臟寒邪之氣，白朮、茯苓以去脾臟寒濕之氣，木香、乳香、沒藥以止腹中之痛，官桂、茯苓、澤瀉、豬苓又去腎中之濕，以鉤藤、官桂去風之搐，以人乳和之。蓋乳母血之所化，其氣用也。若有痰者，本方加膽星末；口噤者，加白殭蠶末；更加人參末服之；如大便不通者，宜三黃解毒丸下，此急則治其標也。去其惡毒之後，如此法治之。</p>
<p>臍風之病，有胎毒者，十無一生。吾見人家難於子息者，所生之子，多以臍風死。如東垣所論紅絲瘤之事，是以知之。</p>
<p>臍瘡者，其帶因有所犯而落，故根未斂，潰腫而成瘡也。宜白龍骨、枯礬、黃柏三味為末敷之，甚妙。要宜常看，勿使抱裙之內有尿濕也。</p>
<p>臍突者，小兒多啼所致也。臍下為氣海，啼哭不止，則觸動氣，氣動於中，臍突於外，理之常也。其狀突出者，光浮如吹起者，捏按則微有聲。此症鄉俗但遇婦人挑水來者，即抱兒以突臍當擔頭上觸之，不拘日數，以臍入為度，每試輒效，亦良法也。吾見小兒臍突者多難養，由於多哭也。</p>
<p>不乳似臍風。小兒生下三日之內，忽有不乳者，當審問之，勿以不乳似臍風治也。臍風有多啼撮唇之症，若此無之，但不乳也。有吐乳，乳之又吐者，或因拭口不淨，惡物入腹也。用黃連、甘草、木香、木瓜各少許，為末，每用少許納兒口中，乳汁下。如有啼哭不乳者，此腹痛也，乃胎寒症，宜上方去黃連、甘草，加乳香、沒藥，以當歸湯少許調藥，如上喂之。如無上症，無故不乳者，問其母之乳汁多少。有乳多者，傷乳也，宜少節之，不久自思乳矣；乳少者，必有他症，心誠求之。</p>

<h2>變蒸證治</h2>
<p>草木逢春變化新，太和元氣日熏蒸，</p>
<p>細推物理皆如是，莫把芽兒作病名。</p>
<p>天地之造化，陽主生長，陰主收斂。故草木之生長於春夏者，陽之舒也。收藏於秋冬者，陰之慘也。幼科書中變者，變生五臟也；蒸者，蒸養六腑也。以變蒸二字分臟腑論，又有變蒸之後，有三大蒸之說。後人因之，莫有覺其非者，故予直解之曰：變者，變易也，謂兒之知覺運動以漸而發也；蒸者，蒸然發熱也，形神變易之時，真陽發舒之象也。人之生也，一歲而變蒸。是男子八歲而真牙更，十六歲而精動，六十餘歲而精竭；女子七歲而真牙更，十四歲而經行，四十九歲而經止。此天地陽陰之氣，其分數固已定矣。其一歲之外復有三大蒸之論者，誠未達其旨也。若一歲之內變蒸之日，似亦不可執也。形有強弱，氣有清濁，變有遲速，故形壯氣清者，其變常速；形弱氣濁，其變常遲。謂三十二日一變者，乃舉其大數如是也。至於形之強弱，氣之清濁，則又稟於父母，出於造化陰陽之殊也。</p>
<p>幼科中治變蒸者，發熱方用黑散子，麻黃、杏仁發表藥也，大黃攻裡藥也，表裡無邪，不知此法如何而立。變蒸之熱，生於其中，發於其外，自有微汗而解。按仲景論有傷寒不宜汗下之戒，如是方者，誤兒多矣。</p>
<p>兒當變蒸之時，或有傷風，或有傷食者，法當治之。先後補瀉，不可不辨。如先有所傷，兒後變蒸者，邪氣盛而正氣受傷，當先瀉後補也；先變蒸而後有所傷者，正氣虛而邪氣乃湊也，當先補後瀉。家秘之法，挾外感者，宜挐捏之法以發散；挾內傷者，宜枳朮丸研細與之，更節其乳。有客忤者，宜至聖保命丹、薄荷湯研服。或吐瀉者，錢氏異功散加藿香葉，共作細末，蜜為丸，如芡實大，每服一丸，米湯化下。</p>
<p>小兒變蒸過，如蒸不除者，調其乳母，用加減小柴胡湯。</p>
<p>人參　柴胡　甘草　麥冬　生地　木通　陳皮（等分）</p>
<p>淡竹葉水煎，食後服，如前法。</p>
<p>有變蒸咳嗽，痰壅鼻塞聲重，惺惺散，要方也。（方見傷寒。）</p>
<p><u>又浴法</u>　用白芷或苦參煎湯，抱兒向避風處浴之。</p>
<p>有變蒸發搐者，此熱甚生風，亦胎驚也。宜尋驚風法治之。瀉肝，瀉青丸；瀉心，導赤散。如先發驚搐方治，正後變蒸又發者，此胎驚將成癇也，勿用正法，此有痰伏心中，宜安神去痰，錢氏安神丸主之。（方見心臟。）</p>

<h2>急慢驚風</h2>
<p>兒在母腹中，只是一塊血肉耳。及其生也，啼聲一發，然後九竅開張，四肢蠕動，如夢初覺之象；肌骨嬌嫩，又如草木萌芽之象，故曰芽兒。以漸壯健，全賴父母之養，一旦有病，醫藥之助，不可無之。然病有三因，須明辨之。有因於胎毒者，如丹疹瘡癰之類，宜解其毒，如幼嬰解毒延齡丸、溯源解毒湯之類是也。有因胎稟不足者，如解顱五軟之類是也，宜地黃丸主之。有因外感風寒暑濕之氣得者，謂之外因；有因飲食寒熱之傷得者，謂之內因；有客忤傾跌湯火得之者，謂之不內外因。如外因者，發散之；內因者，消導之；不內外因者，各從其症治之。臨機應變，不失其宜可也。</p>
<p><u>幼嬰延齡解毒丹</u>　解胎毒，兒初生下便宜服之。</p>
<p>用胞衣余帶近衣者，不拘長短剪下，炭火上焙乾，為末，每一錢　加甘草（一錢）　淨黃連（五分）　硃砂（飛，三分）</p>
<p>為細末，用生蜜和勻，分作七服，每日取豆大許，納兒口中，以乳送下，七日去其腹中之穢毒，自無臍風之疾。</p>
<p><u>溯源解毒湯</u>　兒有胎疾，乳母服之。此四物湯加減也。</p>
<p>當歸　川芎　生地　人參　連翹　黃連　陳皮　甘草　木通</p>
<p>水煎濃，入竹瀝服之。</p>
<p>丹溪曰：乳母致病，事起於默，人多翫忽，醫所不知。故乳母稟受之厚薄，性情之緩急，骨肉之堅脆，德行之善惡，令兒相肖，為大關係，不可不擇也。</p>

<h2>驚風總論</h2>
<p>小兒大病是驚風，急慢陰陽便不同，</p>
<p>採集前賢諸秘訣，指揮後學救孩童。</p>
<p>錢氏云：急驚，或聞大聲，或大驚而發搐，發過則如故，此無陰也，當下之。此症本因熱生於心，身熱面赤，嗜飲，口中氣熱，大小便黃赤，劇則熱也。蓋熱甚則生風，風屬肝，此陽盛陰虛也，故下之以除其痰也。不可與巴豆大溫藥下之，恐觸虛，熱不消也。小兒熱痰客於心間，因聞非常之聲，則動而驚搐矣。若熱極，不聞聲及驚，亦自發搐也。按錢氏治之用利驚丸，亦以硃砂膏代之。</p>
<p>慢驚因疾後或吐瀉，脾胃虛損，遍身冷，口鼻出氣亦冷，手足時瘈瘲，昏睡露睛，此無陽也。按錢氏用瓜蔞湯，不知其義。今用調元合建中湯。</p>
<p>急、慢驚，陰陽異證，切宜辨而治之。急驚合涼瀉，慢驚合溫補。如不分別，則誤甚矣。</p>
<p>陳氏曰：小兒平常無事，忽發壯熱，手足搐搦，眼目戴上，涎潮壅塞，牙關緊急，身熱面赤，此急驚風，屬陽，病在腑，當治以涼。如面白身無熱，口中氣冷，多啼不寐，目睛上視，項背強直，牙關緊急，涎潮，或自汗，此慢驚風，屬陰，病在臟，當治以溫。</p>
<p>肝驚眼赤面青，糞下青白。</p>
<p>心驚麵皮紅赤，夜啼至晚。</p>
<p>肺驚氣喘，飲水喉中痰鳴。</p>
<p>腎驚夢中咬牙，睡中驚哭。</p>
<p>脾驚五心煩熱，乾嘔，腹脹不食。</p>
<p>又陳氏治慢驚風，初去痰，用芎蠍散；次溫中，用油珠膏；後補元氣，用補脾益中湯。多辛燥之藥，今改用沉香礞石丸，以降其痰；調元建中湯加附子，以溫其中；十全大補湯以復其元氣，或用參苓白朮散。</p>
<p>潔古云：急驚，陽證也，俱腑受病耳。小兒客痰熱於心膈，是少陽相火旺。經云：熱生風，因時火盛而作。蓋東方震木，得火氣而發搐。木火不動，得風而動，兩用利驚丸、導赤散、瀉青丸、地黃丸主之。搐止，服安神丸，乃東垣安神丸也。</p>
<p>慢驚，陰證也，俱臟受病耳。小兒吐瀉病久，脾胃虛損，若不早治則成慢驚，名曰瘈瘲，似搐而非真搐也。因脾虛損，故大便不聚，當去脾間風，則其利自止。既以失治，則脾肺俱虛，致肝木所乘，是為慢驚也，當用溫補。按潔古用宣風散以導脾間之風，不知其義。蓋脾胃虛損，豈可用牽牛大瀉元氣，此不可服也。用益黃散、羌活膏皆犯辛熱，大耗真氣之藥，不如東垣之論，其義最精。（見後。）</p>
<p>東垣曰：外物驚，宜鎮心，以黃連安神丸，若氣動所驚，宜錢氏寒水石安神丸。大忌防風丸，治風以辛溫之藥，必殺人，何也？辛散溫浮，熱火也。</p>
<p>因驚而瀉青色，先治肝，以硃砂之類，勿犯寒涼之氣，大禁涼驚丸。風木旺必克脾胃，當先實其土，後瀉其木。閻孝忠集錢氏方，以益黃散補土，誤矣！其藥有丁香辛熱，以助其火，火旺土愈虛矣。青橘皮瀉肺，丁香辛熱，大瀉肺與大腸，脾實當瀉子，今脾胃虛反更瀉子而助火，重虛其土，殺人無疑矣。其風木既旺，有關脈洪大，掌中熱，腹皮熱，豈可以助火瀉金？今立一方，先瀉火補金，大補其土，之為神治之法，宜黃耆湯主之，乃治慢驚之神藥也。即調元湯加芍藥是也。</p>
<p>丹溪曰：驚風有二：慢驚屬脾虛，所主多死，宜溫補。一云溫補宜參朮煎湯，下安神丸；急驚屬痰熱，宜涼驚。一云用養血藥作湯，下降火清痰丸子。錢氏涼驚丸，世以一概通治二證，甚謬。</p>
<p>急慢發熱、口瘡、心肺伏熱、痰熱、痰嗽、痰喘，並用湧法，重則瓜蒂散，輕則用苦參末，小豆末，以淡豆豉湯調服吐之。吐後搐定，更宜防風通聖散為末，蜜丸服之。</p>
<p>《全嬰方》云：驚證因風則目青、面紅、發搐，其病在肝；因驚，舌瘡面赤，忽然作聲發搐，其病在心；因食，則嗄吐氣而發搐，其病在脾，皆陽癇也。脾胃經虛則生黏痰，痰涎者，脾胃所出也。痰則凝滯，在於咽喉，如牽鋸之聲。時復瘈瘲，或因吐瀉所致。脾虛則肺亦虛，痰涎流溢，其證亦然，此陰癇也。</p>
<p>身熱脈浮，精神恍惚，或吐瀉不思乳食，發搐，即半陰半陽合病。身熱脈沉，精神倦怠，或吐不瀉，又能乳食，發搐，亦半陰半陽合病者也。</p>
<p>亦有急驚，涼瀉而不愈，或與吐下藥太過者，變為慢驚。又有慢驚溫補而不愈，變為急驚者。</p>
<p>急慢驚風，症有陰陽，證有順逆，搐有真假，治有次第，不可不知。其候可預防者，如目鮮、目眩、目白、目青、目斜、目閉、目轉、目瞪，聲實、聲嗄、聲戰、聲輕、咂口、弄舌、捲舌，露筋、噓風、撮口，噎乳噎食，忽然定睛，吐涎沫，扭項搖頭，仰身擦面，藏頭畏明，手攣手戰，腳攣不伸，忽撩忽亂，失張失志，精神恍惚，睡臥不寧，睡中喜笑，困齧齒齦，心煩躁啼哭咬人，面臉色變，或紅或青，身舒用力，呢呢作聲者，已上應，乃急驚之先兆也。宜預防之，驅風膏、錢氏抱龍丸。</p>
<p>凡見搖頭斜視，以手抹人，昏睡喜臥，額上多汗，身亦黏汗，其脈沉細，即是慢驚之候。宜急溫之，調元湯、建中湯、定心丸主之。</p>
<p>病有陰陽，急驚風屬實熱，病在肝心二臟，謂之陽癇，慢驚風屬虛寒，病在脾肺二臟，謂之陰癇，此以寒熱分陰陽也。五臟為陰，六腑為陽，急驚發於六腑，為易治；慢驚發於五臟，為難治，此以臟腑分陰陽也。</p>
<p>證分順逆者，男發搐目左視，握拳拇指在外者為順，反此者逆。女發搐目右視，握拳拇指在內者為順，反此者逆。蓋天地之道，陽左陰右，陽外陰內也。</p>
<p>錢氏云：男發搐目左視無聲，右視有聲，女發搐目右視無聲，左視有聲，相勝故也。蓋震東兌西，男女之定位也。震屬乙木，兌屬辛金，肝肺之分位也。男子生於寅而左行，女子生於申而右行，左右者，陰陽之道路也。今男搐左視無聲，寅乃甲之旺位，乙之從甲，妹之從兄也，故為順而無聲。右則從庚，乙與庚合，金木相擊而有聲也。女搐右視無聲，申乃庚金旺位，辛之從庚，妹之從兄也，故為順而無聲。左則從丙，辛與丙合，火金釘灼而有聲也。《活幼心書》順搐散可取用之。如此觀之，急驚風為順而易治，慢驚風為逆而難治。</p>
<p>搐有真假，此錢氏論百日內發搐之證也。真者不過三兩次必死，假者發頻不為重。真者內生驚癇，假者外生風冷。蓋血氣未實，不能勝任，乃發搐也。欲知假者，口中氣出熱也，治之可發散。</p>
<p>按錢氏肝主病云：氣溫則內生，氣熱則外生。外生者病在表，故可治。發散宜瀉青丸去大黃，加天麻、全蠍主之。內生者病在裡，乃氣動之病也，周歲以後小兒宜瀉其本臟，當歸龍薈丸主之。</p>
<p>治有次第，初發搐時，卒然昏絕，牙關緊急，俗用掐法、灸法以醒其驚者，蓋不知昏絕口噤，皆痰涎壅塞之所為也。輕者可掐可灸即醒，重則先用嚏驚散吹鼻中，嚏出可治；不出則用霹靂散，必醒。如不嚏不醒，不可治也。次用開關散擦牙，涎出自開，然後進藥，急慢同法。</p>
<p>如痰涎壅塞，或吐之，或利之，皆非其治也。蓋痰之上壅者，火載而上也，譬如釜中之水溢沸，故云揚湯止沸，不如釜底去薪。今不瀉火，而但吐之利之，前痰雖去，後痰壅塞復至矣。急驚風用硃砂膏、揭風湯，甚則用礞石滾痰丸。慢驚風用星香散，甚則以礞石丸降之，痰去則搐自止矣。搐不止者，依後法治之。搐止驚退，可以安也。急，用錢氏涼驚丸；慢，用溫驚定心丸。此治急慢驚風，始終之要藥也。</p>
<p>急慢驚風，氣喘氣鳴、手足冷，皆不可治。</p>
<p>急慢二證貴先知，風在肝經食在脾，</p>
<p>驚恐傷心神志亂，觀其發搐在何時。</p>
<p>錢氏曰：傷風得之，口中氣出熱，呵久頓悶，手足搖動，當發散。小兒本怯者，多此病也。</p>
<p>錢氏曰：因食得之，身體溫，多睡多唾，或吐，不思食而搐，當先定搐，後安神。</p>
<p>兒因嬉戲，指蟲蟻以阻之者，或因啼哭，扮稱異類以止之者，皆能作搐。蓋心藏神，心主驚，驚則傷神；腎藏志，腎主恐，恐則傷志。神志既傷，則心腎俱虛，而膽亦怯矣。如此搐者，若作驚搐治之，誤矣。宜補心腎之神志，定志丸主之。</p>
<p>錢氏曰：病潮熱，寅卯辰時身體壯熱，目上視，手足搖動，口內生熱涎，頓悶項急，此肝旺也。潔古云：潮熱於寅卯辰時，木旺之位，是肝旺也。當先補腎水，以制心火：地黃丸；後瀉肝以止其搐：瀉青丸。</p>
<p>因潮熱，巳午未時發搐，心神驚悸，目上視，白睛赤色，牙關緊急，口內涎潮，此心旺也。潔古云：巳午未時，火旺之位而熱搐者，心熱也，導赤散、涼驚丸。錢氏方或木通散，以瀉心肝之火。</p>
<p>因潮熱，申酉戍時不甚搐而喘，目微斜視，身體似熱，睡露睛，手足冷，大便淡黃水，是肺旺也。潔古云：申酉戍時，金旺之位，而肝木強，法當補脾，恐被木之賊所克害。當瀉心肝以挫其勢，而後補肺，按瀉心肝，宜木通散；補脾，錢氏異功散；治肺又小阿膠散。</p>
<p>因潮熱，亥子丑時，不甚搐，而臥不穩，身體溫壯，目睛緊斜視，喉中有痰，大便銀褐色，乳食不消，多睡不醒。潔古云：皆因大病之後，脾胃虛損，多有此病，故宜補脾涼心。按：補脾宜異功散，涼心宜涼驚丸。皆錢氏方。</p>
<p>按：錢氏、潔古論日夜發搐之證治，亦有陰陽之分。寅卯辰巳午未，陽之位也。申酉戍亥子醜，陰之位也。故肝心之搐，多用涼瀉；肺脾之搐，多用溫補也。</p>
<p>他病傳來發搐多，或因搐後發他疴，</p>
<p>能將脈證分虛實，從本從標治不訛。</p>
<p>臍風發搐，此胎毒也。兒生一臘之內，多啼不乳，或撮唇，或牙關緊，或肚大，或臍突發搐者，此胎驚也，謂之真搐。生於內者氣喘痰鳴，手足冷者不治。（詳見臍風。）</p>
<p>變蒸發搐，此胎病也。因變蒸之後，或傷風，或傷乳，或吃驚，或發搐。百日之內，搐有真假，（說見前。）皆曰胎驚。真搐者頻發必死，假搐者少，宜散風化痰安神，至聖保命丹主之。百日以後，發搐口中氣熱，此肝旺病也。宜瀉青丸、竹葉湯，入砂糖少許化服，後以至聖保命丹安神。如逢變蒸之期，必發搐者，此胎癇也。自內生者，若不急治，後成終身之病，宜安魂、鎮心、定魄，頻頻細與服之，以不發為度，秘傳三聖散主之。</p>
<p>白滑石（飛，兩半）　甘草（二錢半和勻）作三分</p>
<p>—用青黛（一錢）和勻，名安魂散，早以淡竹葉湯下。</p>
<p>—用硃砂（飛，一錢）和勻，名鎮心散，午用燈心湯下。</p>
<p>—用苦梗細末和勻，名定魄散，晚用蘇葉湯下。</p>
<p>外感傷風發搐，其病在肝，即前傷風發搐也。治同法。如肝有風，甚則角弓反張，似天瘹，似痙痓，此有搐也，宜瀉肝散風。蓋足厥陰經之脈，隨腎脈循脊裡，上至巔頂。脊旁兩行，則足太陽膀胱脈也，故風甚，同見證也，宜加減穹合湯主之。如脊下客三指者不治。</p>
<p>人參　柴胡　黃芩　杏仁（去尖）　麻黃（不去根、蘆，一分）　甘草　川芎　葛根　升麻　羌活　當歸　防風　石膏</p>
<p>此瀉青、柴胡、麻黃、葛根四方加減也，共為細末，鉤藤湯調服。</p>
<p>傷食發搐，其病在脾，謂之食癇，即傷食發搐病也。搐甚者，如前治法。夭甚者宜用輕劑下之，去其食熱，三黃枳朮丸主之。</p>
<p>黃芩（二錢）　黃連（酒洗）　大黃（酒煨）　神麯（炒）　陳皮　白朮（各一錢）　枳實（五分）</p>
<p>為末，湯浸蒸餅丸，百沸湯下。</p>
<p>中暑發搐，一名暑風，宜清暑、涼心、下痰、安神，卻暑湯主之。</p>
<p>五苓散（一兩）　黃連末　甘草末（各二錢五分）　硃砂（飛，一錢半）</p>
<p>和勻，蜜丸如芡實大，每服一丸，麥門冬煎湯下。此辰砂五苓散也。</p>
<p>霍亂髮搐，其病在胃，此乾霍亂也，神氣變亂，心腹絞痛，不吐不瀉，所以邪氣上下不得出，陳氏所謂氣逆而作搐，痰聚發驚是也。不急治之，必死。先用湧吐法，宜瓜蒂散，吐出積食，痰散氣順後，和其胃氣，以藿香正氣散主之。</p>
<p>藿香　紫蘇　白芷（各二錢）　厚朴（姜）　白朮　陳皮（去白）　桔梗　半夏（各四分）　甘草（炙，二錢）　加枳實（麩，六分）</p>
<p>為細末，薑汁調服。</p>
<p><u>吐法</u>　瓜蒂、豬牙皂、硃砂。共為末，每少許，以淡豆豉湯服，即吐。</p>
<p>吐瀉發搐者，病在肝。先病吐瀉，後發搐者，此因吐瀉不止，脾虛生風，乃慢驚風也。治法同後，但吐瀉未止，又加發搐者，宜參苓白朮散，加肉豆蔻，作丸服。</p>
<p>如先發搐，後吐瀉者，此因病時多服利驚之藥，脾胃受傷所致。宜參苓白朮散，或散或蜜丸，如龍眼大，每用一丸，米飲下。如搐甚脹泄者，乃遺屎也，不治。</p>
<p>痢疾發搐者，其病在肝。先病未止，而又發搐者，此因誤服丁香、木香、豆蔻等辛熱止痢之劑太多，以致內有積熱則生風也。蓋肝為厥陰風木，在裡則便膿血，在外則為癰脹，肝乃屬火，反服辛熱助火之藥，安得不發搐也？宜用瀉青丸，加黃芩、黃連，蜜丸，甘草湯下。此瀉青、三黃丸二方合也。如痢止後發搐者，作脾虛治，同慢驚風法，東垣調元湯加白芍湯主之。</p>
<p>搐後變痢，此表邪入里也。蓋風傷脾，入里則便膿血。先用小柴胡湯加大黃下之，後以加減龍薈丸主之。</p>
<p>當歸　川芎　陳皮　青皮（各一錢）　黃連（酒炒）　黃芩（酒炒，各一錢半）　山梔仁　木香（各五分）　人參（一錢）　炙草（一錢）</p>
<p>為末，別用阿膠三錢，溶化作丸，陳米飲下。</p>
<p>瘧疾發搐者，其病在肝脾。此有三證，或並病者。瘧至發熱則搐，瘧止搐止，日日如之，病如是者，不必治搐，但治其瘧，瘧退搐亦退也。初起宜用劫藥，風瘧小柴胡湯，暑瘧用白虎湯，食瘧用平胃散，痰瘧用檳榔吐出其痰即愈，久瘧補脾平肝，宜加減平瘧養脾丸主之。</p>
<p>黃耆（炙）　人參（各一錢）　白朮　當歸　白茯苓　半夏曲　黃芩　陳皮　常山　鱉甲（九肋者，醋炙）　使君子肉（各一分）　柴胡　草果　厚朴（姜）　神麯（炒，各七分）　肉桂（五分）　青皮（六分）　炙草（五分）</p>
<p>神麯糊丸，陳米湯下。</p>
<p>—先搐後瘧者，此肝傳脾也，宜養脾平瘧丸主之。</p>
<p>—先瘧後搐者，脾虛損，肝木乘之也，為慢驚風，治同慢驚。</p>
<p>—咳嗽發搐者，病在肝肺。肝木肺金，金木相搏，故成此病。得此者多不治，但觀新久衰旺何如，如初得咳嗽，數十聲不止而發搐，此痰盛氣逆也，所謂氣逆而作搐，痰聚而發驚是也。宜丹溪薄荷散主之。如久咳發搐者，面目唇白，咳而喘促，此肺虛而肝木乘之也，病不可治。無上證者，身熱而渴，宜小阿膠散，或搐甚者，宜先補肺後瀉肝，補肺以阿膠散，瀉肝以瀉青丸主之。</p>
<p>如搐後咳嗽者，驚痰未去也，宜丹溪鎮驚丸主之。（以上方並見前。）</p>
<p>—丹毒發搐者，病在少陽。少陽者，膽之相火也。先搐後發丹瘤者，此毒火自內出外也，可治；先發丹後發搐者，毒自外入內也，必死。自內出者火之餘，宜發散解毒及砭法，防風通聖散主之，或用加減升麻葛根湯。</p>
<p>桔梗　乾葛　升麻　川芎　赤芍　歸尾　羌活　柴胡　甘草（各等分）</p>
<p>井水煎服。此驚丹之要藥也。</p>
<p>—瘡癰發搐，此胎毒也。小兒身生蟲疥，浸淫癢痛，不知用藥，內服解毒之劑，外用砒硫毒藥搽之，瘡忽自平，或不搽自平者，其候腹脹便秘，膚無血色，目閉不開而發搐者，乃惡候也，急進解毒之劑。瘡出方生，瘡不出加喘者死。雄黃解毒丸主之。</p>
<p>雄黃（另研）　鬱金（各一兩）　巴豆（去油，炒焦，八錢）　乳香（另研）　沒藥（另研，各二錢）</p>
<p>各製為末，醋糊丸，硃砂衣。</p>
<p>此方治諸惡病甚妙。</p>
<p>凡小兒未周歲者，不問癰毒、瘡疥、丹瘤，但發搐者，皆難治。脾胃嫩脆，穀氣未實，難以藥攻也。</p>
<p>—痘疹發搐者，其病在心。初發熱時作搐，此瘡毒欲出也，宜清心安神，導赤散入硃砂末調服，神效。瘡出搐止者，吉；瘡出搐不止者，凶。瘡正發時作搐者，宜錢氏涼驚丸，加硃砂主之。搐不止者，不治。瘡結靨作搐者，此非正靨，乃倒靨也，瘡毒陷於內，乃凶惡之候，急用雄黃解毒丸，紫草井水煎湯下，瘡復起者，吉；搐不止者，凶。</p>

<h2>搐後餘症</h2>
<p>病有搐久不止，其舌黑者，熱劇也。內服涼驚丸，外用生薄荷葉煎湯洗之，舌轉紅者可治。《玉涵歌》曰：傷寒舌黑洗不紅，藥洗分明見吉凶，即此意也。</p>
<p>—病有搐久未止，大小便秘者，宜八正散主之。如大便四、五日不通者，不可利之，恐損其胃氣，宜豬膽汁導法通之，神效。</p>
<p>—病有唇內生瘡者，此熱在心脾二經也。內服洗心散，外以柏連散加硃砂搽之，神效。</p>
<p>—病有日久，其搐似止不止，神昏有痰者，不早治之必成癇證。此病在心，宜利驚丸主之。</p>
<p>龍膽草　防風　真青黛　蘆薈　膽星　鉤藤（各二錢）　鐵花粉　牙硝（各一錢）　硃砂（飛，一錢）　冰片　麝香（各少許）</p>
<p>蜜丸，芡實大，每服一丸，金銀煎湯下。</p>
<p>—病有搐時失音者，宜木通湯主之。</p>
<p>木通　石菖蒲　防風　苦梗　真桑螵蛸　全蠍（焙）　炙甘草　殭蠶（各二錢半）　膽星（一錢）</p>
<p>共末，每服二字，紫蘇三片，煎湯調服。</p>
<p>—病有搐後失音者，此痰入心肺竅中故也。如不早治，必喑成廢人矣，宜加減錢氏安神丸主之。</p>
<p>黃耆（炙）　人參　歸身　川芎　麥門冬（去心）　石菖蒲　木通　炙甘草　遠志（去心，薑汁浸、焙乾，各一錢）　寒水石（一錢半）</p>
<p>蜜丸，芡實大，每服一丸，蘇葉三片，煎湯下。每日取獖豬心連肺管處，割一半煎湯飲之，以助藥力。久服神效。</p>
<p>—病有搐時鼻血不止者，此肺熱症，肝乘肺也。又有心火上炎者，以心火乘肺也。宜瀉心肝之火，硃砂涼膈丸主之。</p>
<p>黃芩　黃連　山梔仁　連翹　桔梗　甘草　人參（各等分）　薄荷葉（減半）　硃砂（飛，為衣）</p>
<p>蜜丸，芡實大，麥冬湯下。</p>
<p>—病有搐後目不明者，此肝虛也，地黃丸主之。</p>
<p>—病有餘熱不退者，當察其虛實治之。如身壯熱，面赤唇燥，大小便不利，此熱為實，因服補脾之藥太早，宜小柴胡湯加大黃主之。如面㿠白，大小便自調，唇潤者，此虛熱也，宜清心丸主之。</p>
<p>人參　麥冬　茯苓　柴胡　防風　炙甘草（各一錢）　硃砂（飛，五分）</p>
<p>蜜丸，芡實大，金箔（十片為衣，）每服一丸，淡竹葉湯下。</p>
<p>一、病後發熱喘咳者，當察其虛實治之。如身熱飲水，鼻乾唇燥，脈疾有力者，此熱在心肺，為實，宜從小便利之，寧肺散主之。</p>
<p>桑白皮（炒）　葶藶子（炒）　赤茯苓　車前子　山梔仁（各等分）　炙甘草（減半）</p>
<p>薑棗（引），煎服。</p>
<p>如面㿠白，不熱不渴，此虛也，阿膠散主之。</p>
<p>—病後肌膚消瘦，精神昏憒者，此驚疳也，宜安神丸主之。</p>
<p>茯神（去心）　蘆薈　琥珀　黃連　赤茯苓（各三錢）　膽星　遠志　甘草（湯煮，曬乾）　蝦䗫（灰，各一錢）　石菖蒲　使君子肉（各一錢）</p>
<p>山藥煮糊丸，燈心湯下。</p>
<p>—病後食少形瘦者，宜補脾和中丸主之。</p>
<p>錢氏異功散（一兩）　加青皮　砂仁　使君子（各一錢）</p>
<p>另取神麯作糊為丸，陳米湯下。</p>
<p>—凡病搐止後宜補胃，參苓白朮散，或蜜為丸，甚效。</p>
<p>凡病搐後，以養心安神定志丸主之。（方俱見前。）</p>

<h2>癇</h2>
<p>驚自心生風自肝，凡因病後見癇癱，</p>
<p>急求妙手施方法，父母因循作廢殘。</p>
<p>癇者，其候卒然忽倒，四肢強直，目閉或翻上不轉，口噤或有咬其舌者，口中涎出，或有無涎者，面色或青或白，或作六畜聲，其狀不一，乃小兒之惡候也。一時即醒如常矣。其發也，或以旬日計，或以月計，或以年計。古人有三癇五癇之名，證治太多，又與急、慢驚同論，似無一定之說，故後學不知其所從也。雖有論者，不過依樣畫葫蘆耳。愚不自惴，強為辨之：所謂三癇者，原其得病之因也；所謂五癇者，敘其病發之狀也。驚久成癇，癇者，慢驚風之變症也。不然，何以小兒之發搐者，皆有治法，而發癇者，至終身更無治法耶？管見如是，惟高明者擇之。</p>
<p>—癇之所起，由於父母之因循，醫之無遠慮也。且如初發搐時，或有不治自愈者，或有因掐法而愈者，父母喜之，見其易退，兒無他苦，恬不加意，或有頻發之時，不過請醫掐之，請巫禱之而已，不知求上智之醫以斷之，乃為終身不治之症，此父母之過也。其為醫者，當初起病之時，如風癇則發之，食癇則下之，驚癇則安之，幸其病退，以為能也，及其再發，不過仍用前法，更不思有結痰在心，以致沉疴，為終身之病，此醫之過也。</p>
<p>治癇之法，幼科所載，其方甚多，而無可取者也。惟錢氏五色丸、《寶鑑》琥珀壽星丸及甘遂豬膽湯和蘇丸三者，誠治癇之要藥也。今予本此三法，新立一方，屢試屢驗如神，乃名為斷癇丸。</p>
<p>黃連　礞石　石菖蒲　硃砂　珍珠　鐵花粉　膽星（各五分）　甘遂（三分）　沉香（二分）　茯苓（二錢）</p>
<p>共末熬膏，為末，別用人參一錢　白朮三錢，煮糊為丸，芡實大。每用一丸，取獖豬心一個劈開，入藥在內，將線扎住，長流水煮熟，取出丸子研細，燈心湯調下，以豬心及汁，與兒食之，三日服一丸，又宜常服參砂膏，以通心氣。</p>
<p>硃砂（五錢）　牙硝　雄黃（飛，二錢半）　麝香（一錢）　金銀箔（各十五片）　真白附子　枳殼（麩，各三錢）　川芎　白茯苓（各四錢）　人參　黃連　遠志肉（各二錢）</p>
<p>前五味另研勻，後七味共末和勻，蜜丸，芡實大，每服一丸，用麥冬煎湯下。此硃砂膏加減也。</p>
<p>—癇之為病，乃痰迷心竅之所致也，初病之時，便宜服通竅化痰鎮心之劑。醫者慮不及此，執用平日治驚之法，父母不肯早治，淹延年久，其狀如癡、如健忘者，終不可治也。常見在火水而卒發者，後致夭傷亦多矣。</p>
<p>—胎癇，由兒在母腹中受驚氣得之，生來便有是病者，不可治也。</p>
<p>按：大無雲一小兒周歲，因長老摩頂受記，僧人唸咒，恐懼發搐，痰涎有聲，目多白睛，強項背，一時許方醒。安後見皂衣人即發，多服犀、珠、腦、麝鎮墜之藥，已四年餘，此症尚在，又添行步動作、神思如癡，診其脈沉弦而急。《針經》云：心脈洪大，癇瘈筋柔，病久氣弱，多服鎮墜寒涼之劑，復損其氣，故添動作如癡。先灸兩蹻各二壯，然後服藥，後肝脈小急。蓋小兒神氣尚弱，因而被驚，神思無依，又動於肝，肝主筋，故瘈瘲筋攣。立方名沉香天麻湯。經曰：恐則氣下，精怯而上焦閉，以羌活、獨活之苦溫，引氣上行，又入太陽為引，故用以為君：天麻、防風辛溫以散火，甘草、當歸辛甘溫以補氣血之不足，故養脾氣，是以為臣；附子、川烏、益智大辛溫行陽退陰，又主助胃，腎主五液，入脾為涎，以生薑、半夏燥濕化痰，沉香辛溫，體重氣清，去怯安神，故以為使。</p>
<p>錢氏云：一小兒吐瀉，諸醫藥下之，至虛變慢驚，手足瘈瘲而身冷。醫復與八正散，口不能食，而胃中虛，故利大小便即死。久則脾腎俱虛，常身冷而目閉，必用益黃散、四君子丸補脾，遂能飲食。又不愈，以地黃丸補腎，一月而安。引此一事，以為治癇者之法。</p>
<p>—灸法：按《針經》云：癲癇瘈瘲，不知所苦，兩蹻，男陽女陰。潔古云：晝發灸陽蹻中脈穴，夜發灸陰蹻照海穴，各二七壯。</p>
<p>—癱者，手足或攣曲強直，或軟緩無力，不能舉動，或左或右，其人目視不正，口中流涎，語言蹇澀。因受風寒之氣得之，未得發散。初病搐時，日久不醒，以致風濕之氣深入筋骨。後雖搐止，手足之病未平，如五軟五硬之狀，父母因循，不知早治，遂成廢疾。</p>
<p>—治癱之法，當視其在左在右。在左者為血虛，其治在肝。肝主筋，肝血虛，則筋無所養，故筋急拘攣強直，宜補腎，地黃丸主之，乃虛則補其母也。</p>
<p>山藥　山茱萸（酒洗、取肉）　熟地（各三錢）　獨活　川續斷（酒洗）　茯苓　丹皮　澤瀉（各二錢）</p>
<p>手不利，加肉桂；足不利，加牛膝。手足俱不利，並加之，各二錢。蜜丸，空心溫酒下。此地黃丸加減法也。</p>
<p>在右者為痰，其治在脾。脾主四肢，手足為痰涎流注經絡，故手足緩而不能舉也。宜補脾行痰，大補丸主之。</p>
<p>炙黃耆　人參　白朮　白茯苓　炙甘草　當歸（酒）　川芎　白芍（酒炒）　半夏（泡）　陳皮（各二錢）　川烏（炮，三分）</p>
<p>酒糊丸，薑湯下。</p>
<p>此十全大補湯加減也。更灸曲池、三里、絕骨、肩髃各二七壯。若口眼逆向一邊者，灸頰車穴，左灸右，右灸左，即止。</p>

<h2>驚風諸證</h2>
<p>兒多異病狀如癇，莫作真搐一例看，</p>
<p>家秘幼科皆有法，非人勿示泄心傳。</p>
<p>—天瘹似癇：天瘹者，壯熱驚悸，眼目翻騰，手足搐掣，或哭或笑，喜怒無常，甚者爪甲皆青紫之狀，此肝病也，但不睡臥耳。宜解利風邪則愈，鉤藤散主之。</p>
<p>鉤藤　白茯苓（各五分）　大黃（包煨，二分半）　防風　硃砂　蟬蛻　羌活　獨活　青皮　甘草（各三分）</p>
<p>末，姜蜜調服，此瀉青丸加減也。</p>
<p><u>又方</u>　用：</p>
<p>鉤藤　人參　犀角屑（各五分）　炙甘草　天麻　全蠍（各二分半）</p>
<p>為末，薄荷湯調服。</p>
<p>—內瘹似癇：內瘹者，腹痛多啼，唇黑囊腫，傴僂反張，眼內有紅筋斑黑者也，此肝病也，但不昏困耳，乃受寒氣所致。先是內臟抽掣，極病狂叫，則泄瀉縮腳，腸痛而啼。內瘹一過，外證抽掣又來，內外交攻，極難調理，須分內外用藥治之。內瘹甚者，宜乳香膏主之。</p>
<p>乳香（五分）　沉香（一錢）</p>
<p>為極細末，蜜丸，如梧桐子大，每服二丸，用石菖蒲、鉤藤煎湯下。</p>
<p><u>又方，木香丸</u></p>
<p>沒藥　茴香　木香（炒，各等分）　鉤藤（同上）　全蠍　乳香（各半分）</p>
<p>先研乳香，另放，後研上諸藥為末，取蒜（少許，）研和勻為丸，梧桐子大，每服二丸，酒下。</p>
<p>按此二方，治內瘹之要藥也，內瘹甚者，宜鉤藤丸主之。</p>
<p>鉤藤　白茯苓（各五分）　天麻　防風　硃砂（飛）　蟬蛻　羌活　獨活　青皮　炙甘草（各二分半）</p>
<p>除硃砂另研，余為末，水煎，調硃砂末服。</p>
<p>按：天瘹內瘹二證，百日內小兒多有之。此二者，皆肝之病也。蓋厥陰肝經，內行於小腸，外行於背，故外感傷風，熱則為天瘹，內傷寒冷，則為內瘹。故曰：天瘹者陽也，內瘹者陰也。</p>
<p>病有盤腸腹痛似內瘹者，乃小腸氣痛也。亦令腹痛作啼，傴僂腰曲，干痛多啼，額上有汗，此小腸為冷氣所搏然耳。宜用和平溫氣之劑，川楝子散主之。眼內無紅筋黑斑，囊不腫者：</p>
<p>木香　小茴香（鹽炒、去鹽，各一錢）　川楝肉（二錢，用巴豆二粒炒，去豆）</p>
<p>共末，酒調服。</p>
<p>—客忤似癇：小兒神氣怯弱，外邪客氣，獸馬異物，暴觸而忤之。其候口吐青黃白沫，水穀鮮雜，面色變異，喘急腹痛，反側瘈瘲，狀似驚癇，脈來弦急而數。視其口中懸雍，在左右若有小腫核，即以竹針刺潰，或以指甲摘破治之。當辟邪正氣，散驚安神，久延則難為力也。古方作客忤及中惡者，急作醋炭，服蘇合丸。此方治客忤、中惡之要藥也。</p>
<p>全按：客忤者，謂客邪之氣忤其兒之正氣也。論其所忤，不但外邪之氣與人物之氣自鼻而入，乃外因之客忤也，聞見之驚，自心而生，乃內因之客忤也。然邪之所湊，其氣必虛，小兒神氣既虛，故易動耳。邪有微甚，治有輕重，幼科混同論之，所謂辨之未辨者矣。夫癇則病發而困，忤則病發而醒，此似癇而非癇也。若發而困，亦真癇矣。予特表而出之。按手指三關紋，經曰：脈候若深青，情知四足驚，赤因水火得，紅色是人驚。此治客忤者，以此辨。</p>
<p>養小兒之法，詳見前卷育嬰四要中。凡小兒客忤中惡諸病，皆父母及抱養者之過也。或因生人遠來忤者，或因六畜忤者，或因戲冷水忤者，皆外生者也。人物之氣，自鼻而入，上衝巔頂。經曰：五氣入鼻，藏於心肺。肺主皮毛，心主血脈，頂巔之上，諸陽之所會也，邪中之即病矣。宜用沐體法、塗囟法治其外，吹鼻法搐之，內服對證之藥，以扶正氣為主，正氣勝則邪氣自退也（並用釀乳湯）。</p>
<p>病時睡不醒，醒而喜睡者，忤之微也。宜發散惺惺散。</p>
<p>人參　白朮　白茯苓　炙甘草　桔梗　天花粉（各等分）　細辛（減半）　一方加防風　川芎（各等分）</p>
<p>水煎，薄荷葉引，微汗妙。</p>
<p><u>浴體法</u>　治客忤中惡自利諸證，有邪者當宜浴之。</p>
<p>川芎　蒼朮　白芷　藁本　零陵香（各等分）</p>
<p>長流水煎，去渣，向無風處浴之，浴後睡片時。</p>
<p><u>塗囟法</u>　治客忤白虎證。伏龍肝散。</p>
<p>灶心黃土（一錢）　雄黃（五分）　麝香（少許）</p>
<p>棗肉和丸，捏作餅子，如錢樣，四圍出囟一分，囟門上安餅，取艾作小炷，灸三壯。</p>
<p><u>搐鼻法</u>（一名救苦散）　治傷風寒，頭目不清並客忤。</p>
<p>川芎　藿香　藜蘆（各三錢）　玄胡索　牡丹皮　硃砂（飛，各二錢）</p>
<p>為極細末，少許吹鼻，得嚏，則邪氣出矣。如病時，客忤症悉具者，此忤之甚也。宜表裡發散，攝生飲、安神驚氣丸主之。</p>
<p><u>攝生飲</u>　治一切卒中。大小科同。</p>
<p>南星（包煨）　木香　半夏（泡，各一錢半）　北細辛　生蒼朮　石菖蒲　甘草（各一錢）</p>
<p>為末，每用生薑同水煎，調驚氣丸服。</p>
<p><u>驚氣丸</u>　治驚憂積氣，又受風邪，發則牙關緊急，涎潮昏塞，醒則精神如癡，又可治癇。</p>
<p>木香　白殭蠶　白花蛇肉（酒洗，焙）　橘紅（去白）　天麻　麻黃（去根節）　鐵花粉（各半兩）　全蠍（二錢半）　蘇子（一兩）　膽星（半兩）　硃砂（飛，二錢半）　腦　麝（少許，另入）</p>
<p>此許學士方也。蜜丸，芡實大，每服一丸。</p>
<p>癇用薄荷金銀湯下。</p>
<p>以上治外中客忤之法。</p>
<p>如抱兒騎馬，或父母騎馬遠歸，未及換衣薰衣即抱其兒，或戲抱兒在馬鞍上坐得病者，此名馬客忤，或聞馬嘶著驚者，取馬尾燒煙燻兒面，頻熏以醒為度。</p>
<p>如見生人、異扮人，或六畜跳躍異者，或鬼神惡狀者，或迅雷擊鼓、一切大聲使兒成客忤者，此內生之病也。宜安神去痰，不爾，病根日深，但見聞原忤之例即發，兒成癇矣。抱龍丸主之。</p>
<p>水銀（二兩）　鉛（一兩五錢，溶化入水銀製死。）　以柳枝燒成珠，又入硃砂末　乳香末（各一兩）在內，乘熱用柳木槌擂勻，為丸芡實丸大，每一丸，空心井花水下，服後令睡，不可驚動。或作小丸服亦妙。</p>
<p>此錢氏五色丸加減也。</p>
<p>如見平常慣熟之人，喜啖之果，玩戲之物，有所不得，則忤其意，但見神昏不食，即其病也。宜順意，更與之，及服安神之劑，沉香丸主之。</p>
<p>人參（五分）　白朮　陳皮（去白）　枳殼（麩）　桔梗　青礞石（硝煅金色，各一兩）　炙甘草　沉香（各五分）　硃砂（飛，一錢）　黃連（一錢半）</p>
<p>神麯糊為丸，黍米大，麥冬湯下。</p>
<p>小兒客忤者，吾以為父母之過：有所喜者，乃戲而奪之，則怒而哭矣；有所畏者，乃戲而嚇之，則恐而驚矣。夫失所喜者，思則傷脾；遇所畏者，驚則傷心。因循而成癇，誰之過哉？</p>
<p>—中惡似癇：此客忤之甚者，乃小兒危惡症也。其候因初中惡毒，心腹刺痛，腹皮青黑不能啼息，悶亂欲死。古方治此先用皂角末吹鼻，急服蘇合香丸。全按：中惡與屍厥同，但腹不鳴，心腹俱暖也。此有二證，幼科未辨。有中惡毒之氣，自鼻而入，心肺受之，故忽然倒地，四肢厥冷，兩手握拳，不能喘息也。有中惡毒之物，自口而入，腸胃受之，故心腹刺痛，腹皮青黑，悶亂欲死者。先用霹靂散搐鼻，令醒進藥，仍以殺鬼丸房內燒之，以熏百鬼惡氣。</p>
<p><u>霹靂散</u>　治卒惡死者。</p>
<p>牙皂（三分）　細辛　川芎　白芷（各五錢）　羊躑躅花（一分半）　雄黃（二分）　麝香（少許）</p>
<p>共末，每用少許，燈心三寸長，蘸點鼻內，噴嚏為驗。</p>
<p><u>殺鬼丸</u>　雄、雌黃（各二兩）　牯羊骨　虎頭骨（各一兩）　龍骨　鱉甲　鯪鯉甲　刺蝟皮（各三兩）　樗雞（十五枚，無，即以芫青五枚代之）　川芎　白蒺藜　鬼臼　禹餘糧　東門上雄雞頭（一枚）</p>
<p>用蠟二十兩為丸，梧子大。門口房內燒之，男左女右臂上帶一丸，可闢百鬼。如中惡毒之氣即死者，宜返魂湯主之。即仲景麻黃湯也。</p>
<p>麻黃（去根節，三錢）　杏仁（去皮尖，七個）　炙甘草（一錢）</p>
<p>水一盞，煎半盞，分開細服。</p>
<p>如中惡毒之物卒死者，宜雄黃解毒丸主之。（方見驚風。）</p>
<p><u>又方</u>　通治中毒，用</p>
<p>降真香　白膠香　沉香　虎頭骨　鬼臼　龍膽草　人參　白茯苓　雄黃（各五錢）　麝香（一錢）</p>
<p>煉蜜丸，芡實大，乳香湯下，或令兒佩帶一丸，即燒臥房妙。</p>
<p>—兒忽大叫一聲而悶絕者，亦中惡例，不治。</p>
<p>—白虎似癇；白虎者，流年白虎神，太歲後五位，是所佔之方，不可犯也。小兒變蒸未滿者，乳母無知，抱兒向其方頑戲，更觸犯之，使兒不精爽，兩目視物不轉，手如數物，此客忤之輕者也。宜用浴體法，更以殺鬼丸房內燒之，使兒聞其煙，又取伏龍肝，搗醋和丸球大，摩兒頭及五心，效。鄉俗婦人以雞子一枚遍身摩之，送糞地埋之，亦禳法也。</p>
<p>—邪祟似癇：汗濯兒衣，不可夜露，恐為雎鳥落羽所汙，染觸兒身，未有不為癇者，其後，面色變異，見人羞怕。宜常用前浴體法，房中燒殺鬼丸，又以囊盛一丸，掛兒背上，男左女右。宜辟邪丸主之。</p>
<p>人參　白茯苓　炙甘草　使君子肉　夜明砂　乾蟾（灰，各一錢）　沉香（五分）　雄黃（飛）　硃砂（飛，各一錢）　黃連（一錢五分）　麝香（少許）</p>
<p>豬膽汁和粟米糊為丸，黍米大，每服二十一丸至三十五丸，米飲下。</p>
<p>—馬脾風似癇：小兒肺脹喘溺，胸高氣逆，兩脅扇動，鼻張悶亂，嗽喝聲嗄，痰涎潮塞，俗謂之馬脾風者，宜雄黃奪命散主之。</p>
<p>黑白醜（各兩半，取頭末半兩）　大黃　檳榔（各半兩）　木香（三錢）</p>
<p>為末，三歲者，服二錢，溫水調服。</p>
<p>涎多者，加輕粉少許　方見《丹溪附余》。</p>
<p>—蟲痛似癇：小兒本怯，致胃虛冷，則蟲痛而心痛，口中沫及涎水出，發痛有時，但目不斜，手不搐也。宜木香化蟲丸主之。</p>
<p>檳榔（一錢）　木香　鶴蝨　貫仲　錫灰　乾漆（炒盡煙）　使君子肉（各五分）　輕粉（二錢）　巴豆肉　雷丸（各二錢半）</p>
<p>飛羅面作糊為丸，五更米飲下。</p>
<p>—痓痙似癇：其症項背強直，腰身反張，搖頭掣手瘈瘲，噤口不語，發熱腹痛，鎮目不醒，病在足太陽經。其候有二：如面紅眼赤，牙緊手張，痰涎壅甚，昏憒煩渴，小便赤澀，先譫語而發者，此剛痙也，宜小柴胡加大黃湯（方見前）。如大便滑泄，不渴不語，手足先冷而發者，此柔痓也，宜理中加桂枝湯主之。理中湯加桂枝、白芍，水煎服。</p>

<h1>卷之三</h1>

<h2>治諸熱證</h2>
<p>陽在身中主發生，奈何拂鬱熱熬煎，</p>
<p>嬰孩本是純陽體，熱證推求有數般。</p>
<p>人身之中，溫養臟腑，流通榮衛者，陽氣也。有風寒傷之於外，則榮衛之氣不行，水穀傷之於內，則臟腑之氣不行。不行則陽氣拂鬱而熱生焉。故隨其所發，以為熱病之名也。夫傷有輕重，則熱有微盛，病有新久，則熱有虛實。此其當辨者也。（錢氏有論，詳見下文。）</p>
<p>按錢氏云：心熱者視其睡，口中氣溫或合面而臥及上竄，掐頭咬牙，瀉心湯主之；肝熱者手尋衣領及亂捻物，瀉青丸主之；脾熱者，其熱在肌肉，遇夜更深，怠惰嗜臥，身熱飲水，四肢不收，瀉黃散主之；肺熱者，手掐眉目，日西熱甚，喘嗽壯熱飲水，瀉白散主之，一云涼膈散；腎熱者，兩足不喜衣覆蓋，臍之下皆腎之所主，緣心下行於腎部也。宜地黃丸主之，一云東垣滋腎丸。</p>
<p>上按：此論五臟之熱，見前五臟歌內，家傳涼驚丸、金花丸、三黃丸，皆治五臟熱之方也。</p>
<p><u>家傳涼驚丸</u>　退熱，解毒，鎮驚，安神。</p>
<p>黃連（淨）　黃芩（去腐）　山梔仁　黃柏（各等分）　硃砂　雄黃（俱飛，減半）</p>
<p>研極細末，和勻，雪水煮麵糊為丸，黍米大，一歲兒十五丸，以漸加至五十丸，薄荷湯下。</p>
<p>此黃連解毒湯加減也。</p>
<p><u>大金花丸</u>　治中外諸熱，寢汗咬牙，大小便不利。即前涼驚丸，去膽草、雄、砂，加九黃，雪水丸，又名既濟解毒丸。</p>
<p><u>三黃丸</u>　治三焦積熱，小便赤澀，大便秘結。此三黃瀉心湯也。即前金花丸去梔子、黃柏是也。煉蜜為丸，如皂角子大，白湯化服。</p>
<p>按錢氏云：潮熱者肝熱也。時間發熱，過後即退，次日又依時發熱，此欲發驚也，地骨皮散主之。壯熱者心熱也，熱而不已，甚則發驚癇也，導赤散主之。風熱者肺熱也，身熱口中氣熱，有風症，人參生犀散主之。溫熱者脾熱也，但溫而不熱，瀉黃散主之。</p>
<p>上按：此論四臟潮熱者，如水之潮，不失其候也。若有寒熱則如瘧，此只以時論也。故痛屬肝。如日晡潮熱，又屬胃者，謂身常有熱，至日晡尤甚也，此是宿食，宜下之，枳殼大黃丸主之。地骨皮散治虛熱作潮及傷寒後餘熱，又名人參地骨皮散。</p>
<p><u>人參地骨皮散</u></p>
<p>知母　柴胡　炙甘草　人參　地骨皮（自採者）　半夏（水泡，洗）　赤茯苓（各等分）</p>
<p>共細末，量兒大小加減，入生薑一片，水煎服。</p>
<p>按：幼科引《機要》論表裡之熱，為小兒之法，似未精當。《機要》之論表裡者，乃風寒之氣邪，自表入里者也。小兒之熱乃自里而出表者也。如胎毒之熱生於命門，變蒸之熱生於臟腑，飲食之熱生於脾胃。其傷寒者僅十之一二耳，惟《直指》之論得之。</p>
<p>按《直指》云：小兒表裡俱熱，面黃，頰赤，唇焦，口乾，小便赤澀，大便焦黃。先以四順清涼飲為之疏利，其熱即去。既去而復熱者，里已清而表未解也，當用惺惺散，少加去節麻黃，以取微汗，則表盡除。其或表裡已解，而熱又時來，此則表裡俱虛，而氣不歸元，蕩浮於外，不可再用涼藥與之。解表當為和其胃氣，使陽氣斂而歸內，身體自冷，宜參苓白朮散。（方見脾臟。）薑棗引，略煎服。</p>
<p><u>四順清涼飲</u>　治小兒臟腑蘊積實熱。</p>
<p>當歸　大黃（酒蒸）　甘草（生）　赤芍（各等分）</p>
<p>㕮咀，水煎服。</p>
<p><u>惺惺散</u>　治小兒虛熱解表。</p>
<p>人參　桔梗　白茯苓　白朮　天花粉（各一兩）　細辛（二錢）　炙甘草（七分）　防風　川芎　南星（生，各二錢半）</p>
<p>每服加生薑片半，薄荷葉共藥末，慢火煎。</p>
<p>此方前七味本方也。</p>
<p><u>加減惺惺散</u>　治傷風，風熱，及傷寒鼻塞發熱。</p>
<p>前方去人參、白朮、茯苓、南星四味，加蒼朮、羌活、白芷、赤芍、麻黃、荊芥、當歸。</p>
<p>上方治表虛熱，此方治表實熱。</p>
<p><u>參苓白朮散</u>　治胃氣，收斂浮陽，退餘熱。（方見脾臟。）</p>
<p>小兒有病，惟熱居多，夫熱有虛有實。實則面赤濃黃，氣粗口熱，燥渴唇腫，大小便難，掀揭露身，煩啼暴叫。虛則面色青白，恍惚神緩，口中清冷，噓氣軟弱，瀉泄，多溺，夜出虛汗，其或乍清乍溫，拂鬱悸惕，上盛下瀉，水穀不分，此冷熱不調之症。虛熱者惺惺散，實熱者四順清涼飲加柴胡，冷熱不調則敗毒散加木香、當歸。</p>
<p>按《全嬰論》云：小兒氣稟純陽。臟腑主熱，陰陽氣變，蒸薰於外，致身熱也。則兩眼赤痛，流淚羞明，或生翳障。心熱則口內生瘡，小便赤腫，淋瀝不通。肺熱則鼻衄不止，大腸必結。脾熱則多涎沫，口內常流。心脾熱則生重舌、木舌。胃熱則口臭。腎熱則耳聾，或出濃汁。</p>
<p>上所論五臟熱證，與前錢氏不同。大抵熱證俱多，不能盡也。今以上中下立方治之。頭面之熱，神芎上清丸主之；中焦之熱，涼膈散主之；下焦之熱，八正散主之。手足熱者，升陽散火湯主之；表裡俱熱者，通聖雙解散主之。</p>
<p><u>神芎上清丸</u>　治一切熱證，清頭面，利咽膈。</p>
<p>大黃　黃芩（各二兩）　滑石（四兩）　薄荷葉　川芎（各半兩）　桔梗　黃連　甘草（各二錢半）</p>
<p>蜜丸，芡實大，每服一丸或二丸，滾白湯化下。</p>
<p><u>東垣涼膈散</u>　治上焦積熱，煩躁多渴，面赤，咽喉痛，口瘡。</p>
<p>黃芩　梔子仁　連翹　甘草（生）　桔梗（各等分）　薄荷（減半）</p>
<p>為極細末，每用淡竹葉湯入蜜少許調服，或煉蜜丸，竹葉湯下。</p>
<p><u>河間涼膈散</u>　治中焦煩躁，狂妄啼哭，睡臥不安，便溺赤澀。</p>
<p>即前方無桔梗　有大黃　朴硝是也。</p>
<p>本方加黃連，名清心湯。</p>
<p><u>八正散</u>　治下焦熱，二便秘結，多渴咽乾，口熱淋血。</p>
<p>大黃　瞿麥　木通　滑石（末）　萹蓄　車前子　山梔仁　甘草梢（各等分）</p>
<p>㕮咀，入燈心，煎服。</p>
<p><u>升陽散火湯</u>　治手足發熱，此胃虛也。</p>
<p>升麻　葛根　獨活　羌活　人參　白芍（各五分）　防風（二錢半）　柴胡（八分）　甘草（炙、生，各三錢）</p>
<p>㕮咀，水，作四劑煎服。</p>
<p><u>通聖雙解散</u>　治表裡俱熱，又治瘡疹。</p>
<p>防風　川芎　桔梗　芍藥　黃芩　薄荷　當歸　荊芥　滑石　石膏　白朮　連翹　梔子　麻黃　大黃　朴硝（各等分）　甘草（減半）</p>
<p>㕮咀，入生薑，水煎，調益元散服。或末，蜜丸，薑湯化下。有表無里去硝黃，有里無表去麻黃。</p>
<p>胎熱者，兒初生十日之內，便有諸熱症者，宜育嬰解毒延齡丸；目赤腫不開者，用黃連磨乳汁洗之；口瘡者，黃連、黃柏二味為末，蜜水調搽。</p>
<p>兒生滿月後，有傷發熱者。惡寒，病在表，宜用推摩掐法除之；惡熱，病在裡，用豬膽汁導之。勿輕汗下之。三歲以後，方與大人同論，前法主之。</p>
<p>夜熱者，至夜則發熱，啼哭不止，日則無事。此血熱也，心主熱，東垣安神丸主之。乳母宜服小柴胡加參黃湯。</p>
<p>餘熱者，三歲以後，如傷寒後，里已解，又發熱者，此虛熱也，宜凝神散主之，收斂胃氣，清涼肌表。</p>
<p><u>凝神散</u></p>
<p>人參　白朮　白茯苓　山藥（各一錢）　粳米　白扁豆（炒）　知母　生地　炙甘草（各五分）　竹葉　地骨皮　麥冬（各二分半）</p>
<p>三歲兒分作四劑，薑棗引，水煎，頻頻服之。</p>
<p>食熱者，傷食得之，手心壯熱，暖氣吐乳，大便酸臭。輕者胃苓丸，重者保和丸，甚者枳殼大黃丸，不可猛浪，傷兒胃氣也。</p>
<p>煩熱者，心煩不安多啼，此心熱也，錢氏安神丸主之，恐發驚搐。虛熱者有二，皆大病之後也。如形氣未甚弱者，此胃虛也，宜參苓白朮散；若形瘦頭髮成穗，肚大足小者，此疳病也，宜集聖丸主之。（方見疳病。）</p>
<p>癖熱者，如瘧而不寒，如潮熱而作止無時，面黃，消癖丸主之。（方見癖病。）</p>
<p>誤服熱藥而發熱者，宜大豆卷散主之。用：</p>
<p>黑豆（水浸生芽，取出曬乾）　貫眾　板藍根　炙甘草（各等分）</p>
<p>漿水煎服。漿水者乃粟米泔水也。</p>
<p>凡人喜仰臥，或合面臥者，皆心熱也，宜導赤散。</p>

<h2>調理脾胃</h2>
<p>萬物五行皆藉土，人身脾胃是根基，</p>
<p>四時調理和為貴，胃氣常存怕損虧。</p>
<p>《內經》曰：胃者，五臟六腑之海也。水穀皆入於胃，五臟六腑皆稟氣於胃。胃者，五臟六腑之源也。萬物借土而生。故古人以調理脾胃為醫中王道，厥有旨哉。胃主納穀，脾主消穀，皆穀氣之本也，谷多則傷胃，谷少則傷脾，全谷則昌，絕谷則亡。故人身之中，谷為寶焉。然脾喜溫而惡寒，胃喜清而惡熱，所以調理脾胃者，節其飲食，適其寒溫，為中和之道也。苟能飲食有節，寒溫適宜，則脾胃強實，外邪不能侵，內邪無由起，何病之有哉？若飲食無節，寒暑不適，則脾胃虛弱，百病生矣。況小兒脾常不足，非大人可比。幼小無知，口腹是貪，父母嬌愛，縱其所欲，是以脾胃之病，視大人猶多也。蓋調理脾胃，必資於藥。五氣屬天，五味屬地，味氣之中，惟甘平者，土之性也。古人立法，必四氣渾合，五味相濟，所以「合於四時五臟陰陽揆度，以為常也」。今幼科方中，多用丁香、豆蔻、益智仁、砂仁之例，一切辛燥者，集群成劑，溫養脾胃，耗散陽氣，熬煎陰血，甚非所宜也。蓋調理脾胃之法固難，而變通之法尤難。熱則消於肌肉，寒則減於飲食。吾有家秘養脾丸，以和中進飲食之傷，肥兒丸以補脾胃之弱，又加黃耆調元湯，錢氏異功散、參苓白朮散，皆調理脾胃之要藥也。茲於其間，又取古方可用者，以補其未盡之法於下。</p>
<p><u>加減異功散</u>　調理脾胃。</p>
<p>傷食不消，炒神麯、麥芽、山楂肉。</p>
<p>傷食嘔吐，加半夏、藿香、乾薑（炒）；如吞酸水，再加黃連（將吳茱萸同炒，去萸）。</p>
<p>傷食、胸膈痞悶，加半夏、枳實、黃連（薑汁炒），去白朮。</p>
<p>傷食腹痛，加木香、砂仁；常覺氣逆，去人參、白朮，加半夏、枳殼、桔梗、香附。</p>
<p>傷食泄瀉酸臭者，加木香、黃連、澤瀉，細末，薑棗湯調服。</p>
<p><u>加味理中丸</u>　治脾胃虛寒，不進飲食，嘔吐瀉泄，或服寒藥太過。用：</p>
<p>白朮（四錢）　人參　白茯苓　神麯（各一錢）　砂仁　乾薑（煨）　麥芽（炒，各二錢）　炙甘草（錢半）</p>
<p>煉蜜丸，薑湯嚼下。</p>
<p><u>加味平胃散</u>　治胃脾不和，不思飲食。用：</p>
<p>平胃散（一兩）　加人參（一錢）　白茯苓（一錢半）</p>
<p>棗肉和丸，薑湯下。</p>
<p><u>健脾丸</u>　養脾進食，調理胃氣，和養榮衛。即：</p>
<p>前胃苓丸方內，加山藥　蓮肉（各二錢）　木香　砂仁（八分）　白朮（錢半）　當歸　麥芽（炒）　神麯（炒，各一錢）</p>
<p>棗肉和丸，米飲下。</p>
<p><u>人參白朮膏</u>　治脾胃虛弱，肌膚瘦怯，欲成疳症者。</p>
<p>人參　白朮（土炒）　茯苓　山藥　蓮肉（去心，各一兩）　山楂肉（七錢）　當歸　麥芽（炒）　澤瀉（各五錢）</p>
<p>末，煉蜜丸，龍眼大，每服一丸，米飲化下。</p>

<h2>感冒四氣</h2>
<p>感冒天時四氣中，小兒亦與大人同。</p>
<p>必先歲氣無輕犯，寒熱溫涼有逆從。</p>
<p>天地之氣行乎四時者，有四氣焉。四氣者，風寒暑濕之氣也。人在氣中，體之虛也，感則病矣。故春傷風，夏傷暑，秋傷濕，冬傷寒。此四時之正氣病也。小兒失其調理，尤易感之，嫩弱故也，治法與大人同，但劑小耳。又小兒病則發熱，則發搐，此與大人異也。四時調理之法不同，春宜食涼不可犯溫，夏宜食寒不可犯熱，秋宜食溫不可犯涼，冬宜食熱不可犯寒。然發表者，必宜用辛甘溫之劑，如有可汗之症，必犯其禁而用之，經云：發表不遠熱者是也。但於汗藥中少加涼藥以制之，勿使熱甚而發搐也。小兒四時感冒病，幼科未備，今特表而出之。</p>
<p>小兒傷風寒者，口不能言，脈無可診，但以虎口之指之色驗之也。錢氏云：男體重面黃，女面赤喘急惡寒，口中氣熱，呵欠頓悶，項急者是也。然病有表裡陰陽之症，治有汗解溫下之法，臨病之時，當詳察之，不可誤也。如惡風寒者，必偎藏其身於母懷內，引衣密隱，是為表症，可微汗之，人參敗毒散主之。如惡熱，出頭露面，揚手擲足，渴煩躁糞，掀衣氣粗，是為里症，略與疏通之，小柴胡加大黃湯主之，（方見驚風。）中病即止。如頭額冷，手足涼，口中冷氣，面色暗淡，大便泄青，此為陰病裡虛，當以溫藥救其里，以理中湯加附子主之。（方見脾臟。）如不惡風，大熱大渴，此表裡俱熱，半表半裡也，宜和解，柴胡白虎湯主之。又有夾食夾驚者，不可與上症同治也。夾驚傷寒者，或因驚之時，又感寒邪，以發散為主，宜脫甲散主之。或因傷寒發熱，以致驚風者，宜退驚為主，以薄荷散主之。夾食傷寒者，如先傷寒，後傷食者，此食傷證也，枳實大黃丸主之。如先傷食後傷寒，無吐下者，先解其表：香葛散；後去其宿食：枳實大黃丸主之。如有吐瀉者，以藿香正氣散主之。</p>
<p><u>人參敗毒散</u>　治四時感冒及時行瘟疫並痘疹，初發熱宜服。</p>
<p>羌活　獨活　前胡　柴胡　川芎　枳實　桔梗　茯苓　人參　甘草（各等分）</p>
<p>㕮咀，水煎服。</p>
<p>斑疹，加防風、荊芥，名荊防敗毒散。</p>
<p>痢疾時行，加陳倉米，名倉廩湯。</p>
<p><u>柴胡白虎湯</u>　治傷寒半表半裡，大熱大渴，自汗不止。</p>
<p>柴胡　人參　黃芩　知母　甘草　石膏</p>
<p>㕮咀，淡竹葉水煎服。</p>
<p><u>脫甲散</u>　治夾驚傷寒，煩渴。</p>
<p>柴胡（軟）　當歸（酒）　膽草　炙甘草　知母（各三錢）　白茯苓　人參　川芎（各二錢半）　麻黃（去根、節，一錢）</p>
<p>用連根蔥白水煎服。</p>
<p>熱甚加升麻、乾葛。</p>
<p><u>薄荷散</u>　治傷寒發驚，痰涎壅甚。</p>
<p>薄荷葉（半兩）　羌活　全蠍（去毒）　麻黃　甘草（炒）　殭蠶（炒）　天竺黃　白附子</p>
<p>薄荷湯調下一匙，略煎數沸，入竹瀝少許，服。</p>
<p><u>枳樸大黃丸</u>　治傷食腹滿煩熱及傷寒後食復症。</p>
<p>枳實　厚朴　大黃（酒煨，等分）</p>
<p>煉蜜丸，芡實大，每服一丸，用大梔子一個，劈破，淡豆豉三粒，水煎濃汁化下。</p>
<p><u>香葛散</u>　治夾食傷寒，不吐利者。</p>
<p>香附子　紫蘇葉（等分）　葛根　陳皮　青皮（各減半）　炙甘草（又減半）</p>
<p>此香附散加減也。㕮咀，生薑、蔥白引。要溫服，以汗微出為度。</p>
<p>傷食輕者，本方去葛根、薑、蔥，加小枳實一枚，重者一分。</p>
<p><u>三黃枳朮丸</u>　治傷食，乃下劑之輕者，有熱者可服。</p>
<p>黃芩（酒炒）　黃連（炒）　大黃（酒煨）　枳實（炒）　白朮（等分）</p>
<p>神麯糊丸，黍米大，每服二三十丸，白湯下。</p>
<p><u>藿香正氣散</u>　治夾食傷寒，有吐利者。</p>
<p>藿香　白朮（如發汗用蒼朮）　厚朴　陳皮　半夏　白茯苓　白芷　桔梗　大腹皮　蘇葉　甘草</p>
<p>㕮咀，入生薑片煎，徐徐服之。</p>
<p>凡小兒風寒外感，用推摩捏掐法亦妙。</p>
<p>中暑，夏月有之，其症面垢，遍身大熱，自汗，煩躁不安而渴，兒不能言，但吮乳不止，是渴也。治有二法。</p>
<p>富貴家小兒，居高厚深涼之處，其有病也，乃靜而得之，謂之中暑也。惡寒發熱者，以人參白虎湯加減主之；不惡寒而發熱者，人參白朮湯，皆可服。熱退，服調元生脈散。如有吐泄者，加味五苓散主之。乳母服清暑湯。</p>
<p>尋常家小兒，常在烈日之中，坐於熱地之上，浴於寒澗之內，其有病者，乃動而得之，為中熱也。或有寒熱者，或吐瀉者，並以薷苓飲加減主之。</p>
<p>如上暑熱二症，有發驚搐者，如先病熱，後作搐者，辰砂五苓散和益元散主之。或先驚搐，又中暑者，以薷苓湯加減主之。</p>
<p><u>人參白虎湯</u>　（方見肺臟。）</p>
<p>有中暑不惡寒者，只惡熱而渴，加麥冬、淡竹葉，水煎，調天水散。用滑石（水飛）六錢，甘草一錢，和勻。</p>
<p>無汗惡寒者，加麻黃（不去根節）、杏仁（不去皮尖）；有汗惡寒者，加桂枝、白芍藥。</p>
<p><u>調元湯</u>　見脾臟。加麥冬、五味子，乃生脈散二方合也。</p>
<p><u>清暑湯</u>　小兒一歲內中暑，以此方調其乳母。</p>
<p>人參　白朮　茯苓　炙甘草　生地　麥冬　黃連　黃芩（等分）</p>
<p>㕮咀，煎，食後服。</p>
<p><u>五苓散</u>　此治暑之要藥也。（方見腎臟。）加硃砂。</p>
<p>吐瀉加藿香、木瓜、砂仁。煉蜜丸，芡實大，陳皮湯化下。</p>
<p>有寒熱，加香薷，厚朴（薑汁炒），白扁豆（炒），甘草（炒）。名薷苓湯。</p>
<p>有吐泄，再加藿香，木瓜。</p>
<p>有驚搐者，五苓散末二兩，加辰砂三錢，黃芩（末）、甘草（末）各五錢，和勻，煉蜜丸，芡實大，麥冬湯下，名卻暑丹。如先驚後中暑者，合香薷飲加人參、黃連、麥冬。</p>

<h2>中濕</h2>
<p>凡小兒喜弄冷水者、坐濕地者，名此病。其症，頭重體重，寒熱往來，並宜五苓散、平胃散為主，二方合者，乃治濕之要藥也。蓋五苓散治中濕，惡熱如瘧，小柴胡湯合服，名柴苓湯。中濕吐瀉，與平胃散相合，名胃苓湯，更加砂仁、藿香、木瓜。</p>
<p><u>平胃散</u>　治中濕體重，兼補脾胃。</p>
<p>蒼朮（米泔浸、焙，四兩）　厚朴（薑汁炒）　陳皮（各二兩）　炙甘草（一兩半）</p>
<p>每薑湯服。</p>
<p>本方與五苓散合澤瀉、蒼朮八兩，同茯苓、白朮、厚朴、陳皮等兩，桂枝、甘草等兩，名胃苓丸，小兒要藥也。</p>
<p>本方末半斤，加川椒末二兩，和勻，別用紅棗蒸取肉四兩，蒜去皮，入獖豬肚內煎熱，去肚不用，取蒜與棗肉共搗爛，和藥令勻，為丸，酒與米飲任下，名椒術養脾丸。男女並宜服之，臟寒者最宜，忌生冷醃臢等物。</p>
<p>本方㕮咀一料，加小紅棗二百枚，蒸去核，生薑二兩，和皮切，共和水五升，慢火煮乾，搗作餅子，曬乾，淡鹽湯調服。大人小兒溫養脾元，調和胃氣，最良。</p>
<p>中濕浮腫者，胃苓湯加五皮湯主之。生薑皮、大腹皮、茯苓皮、桑白皮、五加皮，即五皮湯。</p>
<p>中濕黃者，五苓加茵陳蒿，名茵陳五苓散。</p>
<p>如時行溫疫，小兒得染者，用平胃散去厚朴，加蘇葉、香附為末，雪水煮綠豆粉為丸，芡實大，雄黃硃砂為衣，每服一丸，薑棗湯化下，面東服之，可免不正之氣所中也。常用雄黃磨水，抹兒鼻孔。乳母尤宜服之。</p>

<h2>咳嗽喘各色證治</h2>
<p>風寒乘外從虛入，肺主皮毛先受邪，</p>
<p>氣逆上衝成咳嗽，綿延轉變入他家。</p>
<p>按錢氏論咳症云：八九月間，肺氣大旺，其病乃實，以葶藶丸下之；十一二月間咳者，乃傷風寒咳嗽也，或以麻黃，或以甘桔湯；五、七月間，身熱痰甚吐乳者，以褊銀丸下之，有吐青綠水者，以百祥丸下之。虛者，阿膠散補之。後人信之，得治咳大法不過如此。愚竊有疑焉。仲陽先生著論立方，仲景之下，一人而已。仲景之治傷寒，在表則汗之，在裡則下之，在半表半裡之間則和解之。小兒咳嗽，皆自風寒得之，豈無在表裡之可發散者乎。八、九月間咳嗽者，豈專可下之乎。觀其下藥，非牽牛、巴豆，則鉛綠、輕粉也。如此峻利之劑，幼小嬌弱者，豈能勝之乎。欲治其肺，先損其胃，豈有不誤人者乎。是書也，皆出於閻孝忠之筆，恐非先生法也，或曰有之，吾亦不敢用矣。今採諸賢之論，分三法於下。初得之，未有不因感冒而傷於肺。《內經》曰：皮毛者，肺之合。皮毛先受邪氣，邪氣得從其合，使氣上而不下，逆而不收，充塞咽嗌，故令咳也。乍暖脫衣，風邪從背肺俞穴而入，面赤唇紅，氣粗發熱，咳來痰鳴。或因汗出未乾，遽戰冷水者，眼胞微浮，額汗痰鳴，如此數者，當以鼻中辨之。因乎風者，則鼻流清涕，有汗，宜參蘇飲主之。因於寒者，則氣塞氣促，聲濁無汗，以麻黃湯主之。</p>
<p><u>參蘇飲</u>　治四時冒風寒，頭痛發熱，咳嗽痰壅。</p>
<p>人參　茯苓　枳殼　半夏　前胡　桔梗　蘇葉　葛根　陳皮（等分）　甘草（減半）</p>
<p>㕮咀，蔥姜引，溫服，取微汗。</p>
<p><u>加味麻黃湯</u>　治肺感風寒，痰涎咳嗽。</p>
<p>麻黃　蘇葉　桑白皮（蜜炙，等分）　甘草（減半）</p>
<p>加茯苓、陳皮，名華蓋散，其功同。㕮咀以煎服，得汗咳止。</p>
<p>身熱而渴者，加知母、石膏。</p>
<p><u>百部丸</u>　小兒未一歲，不能服湯藥者，以此代之。</p>
<p>百部　麻黃（各三錢）　杏仁（去皮尖，四十粒）</p>
<p>以水略煮，又各取末，和勻，蜜丸，皂角子大，溫水化二、三丸。</p>
<p>此以上初治之法。</p>
<p>凡咳嗽，發熱後不止，或有未發散，看其兼症，以法治之。</p>
<p>咳嗽氣上逆，喘嗽有痰者，此肺咳也，宜清肺飲主之。喘甚者，葶藶丸下之。（方見肺脾臟。）</p>
<p><u>清肺飲</u>　治肺氣上逆咳嗽。</p>
<p>前胡（去蘆）　柴胡　荊芥　桑白皮（蜜炒）　炙甘草　枳殼（各三分）　知母　貝母　薄荷　茯苓　桔梗　紫蘇　阿膠（炒）　杏仁（去皮，另研）　天冬（各五分）</p>
<p>散，用烏梅同煎，去渣服。</p>
<p>咳，喉中介介有聲，面赤發熱心煩，或咽喉痛，聲啞者，此肺病兼見心症也，以清寧散。咽喉痛，宜清心湯加桔梗。（方見諸熱。）心悶驚悸者，以錢氏安神丸主之。（方見心臟。）</p>
<p><u>清寧散</u>　治咳嗽心肺有熱者，宜小便利出之。</p>
<p>桑白皮（炒）　葶藶（炒）　赤茯苓　車前子　梔子仁（等分）　甘草（炒，減半）</p>
<p>細末，每服半錢，薑棗煎服。</p>
<p>咳嗽面黃，痰涎壅塞，或吐痰，或吐乳食者，食少喜臥，此肺病見脾症也。大抵咳嗽屬肺脾者多，肺主氣，脾主痰也。</p>
<p><u>橘皮湯</u>　治咳嗽痰甚，嘔吐者。</p>
<p>半夏（洗，五錢）　茯苓　陳皮（各三錢）　細辛　人參　旋覆花（各一錢）　青皮　桔梗　枳殼　炙甘草（各二錢）</p>
<p>為散，入生薑，水煎服。</p>
<p><u>玉液丸</u>　化痰涎，止咳嗽，此家傳治小兒咳嗽者。</p>
<p>寒水石（煉，研，取末，二兩）　半夏（泡七次，研，七錢半）　枯礬（三錢）</p>
<p>為極細末，生薑自然汁煮，飛羅麵糊丸，黍米大，淡薑湯下。</p>
<p>咳嗽痰涎壅塞，搐咳不轉，瞪目直視，此肺病兼肝症也，不治則發搐，宜豁痰丸主之。轉者，琥珀抱龍丸主之。（方見家傳三法。）</p>
<p><u>豁痰丸</u>　咳嗽痰涎壅塞通用。</p>
<p>南星（三錢）　半夏（二錢，二味切片，用濃皂角水浸一宿，取出焙乾為末）　白附子　五靈脂　白殭蠶（炒）　細辛　枯白礬（各一錢）　全蠍（三分半）</p>
<p>為末，皂角濃汁，煮麵糊丸，黍米大，薑湯下。</p>
<p>咳嗽久不止，吐痰涎水，此肺病兼腎症也，宜大阿膠丸主之。</p>
<p><u>大阿膠丸</u></p>
<p>阿膠（炒）　熟地黃　白茯苓　五味子　山藥（各一兩）　貝母　百部　柏子仁　破故紙　桂心　杜仲（薑汁炒）　麥冬（焙乾，末，各半兩）　人參　沉香（各三錢）</p>
<p>蜜丸，芡實大，每服一丸，紫蘇湯下。</p>
<p>凡咳嗽有熱者，宜東垣涼膈散加瀉白散主之。大小便不利者，加大黃、風化硝；咳嗽氣盛者，宜加減蘇子降氣湯。</p>
<p><u>加減蘇子降氣湯</u></p>
<p>真蘇子　半夏曲　炙甘草　前胡　陳皮　厚朴（薑汁炒）　肉桂（去皮）　大腹皮　桑白皮（各等分）</p>
<p>煎服，兼治面浮腫。</p>
<p>咳嗽痰甚者，輕者，玉液丸；壅塞者，沉香化痰丸。</p>
<p><u>沉香化痰丸</u></p>
<p>青礞石（硝煅金色）　枯白礬　豬牙皂（炙）　南星（泡）　半夏（洗）　白茯苓　陳皮（各三錢）　枳殼（炒）　黃芩（各一錢半）　沉香（五分）</p>
<p>共細末，薑汁煮神麯糊為丸，黍米大，薄荷湯下。</p>
<p>咳嗽聲不止，口鼻出血者，此氣逆血亦逆也。只宜止咳為主，加味人參款花膏主之。</p>
<p>人參　五味子　天冬　麥冬　款冬花　貝母　桑白皮（炒）　阿膠（炒，各一錢）　黃芩　黃連　炙甘草　桔梗　當歸（各一錢半）</p>
<p>煉蜜丸，圓眼大，每服一丸，陳皮湯化下。以上中治之法也。</p>
<p>調理之後，其咳不止，此肺虛也，只以補肺為主。錢氏阿膠散。（方見肺臟。）</p>
<p>然補肺不補脾，非其治也。虛則補其母，脾為肺之母也。況病久者，胃氣亦虛，尤宜補其胃氣也，用人參五味子丸主之。</p>
<p><u>人參五味子丸</u></p>
<p>人參　五味子　桔梗　白朮　白茯苓　炙甘草　熟地黃　當歸（各五錢）　地骨皮　前胡　桑白皮　枳殼（炒）　黃耆（炒）　陳皮（去白）　柴胡（各三錢）</p>
<p>蜜丸，芡實大，每服一丸或三丸，薑棗湯化下。</p>
<p><u>久咳不已經驗方，名提金散</u>　此劫劑也。用：</p>
<p>罌粟殼（水潤去其筋膜，曬乾，二兩）　烏梅（擇肥者，水洗，去煙，取肉，焙乾，七錢）　甘草　陳皮（去白，各七錢）　蘇州薄荷葉（二兩）</p>
<p>蜜丸，圓眼大，臥時令噙化一丸，妙。</p>
<p>以上為末治之法也。</p>
<p>久咳須防百晬中，痰涎作搐類多凶，</p>
<p>胸高其狀如龜殼，咳血無憂只怕濃。</p>
<p>小兒百日內有痰嗽者，謂之百晬嗽，或因出胎之時，暴受風寒，或因浴兒之時，為風所襲，或因解換褓裳，或出懷餵乳，皆風邪之自外入者也。因乳脈湧出，吞嚥不及而錯喉者：或因啼哭未定，以乳哺之，氣逆嗆出者，此病之從內出者也。皆能為咳。如前汗下調理之劑難其服之，蓋胃氣方生，恐藥傷也，故曰小兒百晬咳難治。</p>
<p>如上百晬咳者，一歲及三歲者加以痰涎壅塞、逆氣衝並、以致發驚搐者，多不可治。蓋小几無知，痰在咽中，不會吐吞，往來自任故也。將作搐者，急進硃砂膏，以降去之，搐止者吉，頻搐者凶。故頭搖者、目帶上視者、閉目呻吟者、手足擺舞者、肩息胸突者、喉中痰鳴者、口噤不乳者、喘不休者、手足冷者、咬牙者，皆死也。</p>
<p>久咳不止，胸高骨起，其狀如龜者，謂之龜胸，此肺熱也。</p>
<p>天冬（去心，焙）　杏仁（去皮尖，微炒）　百合（水洗）　木通　桑白皮（炒）　葶藶（隔紙炒）　石膏（各等分）</p>
<p>蜜丸，芡實大，服一丸，紫蘇湯下。</p>
<p>嗽者吉，如龜胸已成，乃終身之痼疾也。</p>
<p>久嗽不止，咯唾血者，如前治之，唾膿血腥臭者，此肺癰也，多死。欲治此者，無如桔梗湯。</p>
<p>桔梗　當歸　貝母　瓜蔞　漢防己　甘草（節）　杏仁（炒）　百合　枳殼（炒）　薏苡仁　黃耆　桑白皮（炒）</p>
<p>加玄參等分，生薑煎，頻服。</p>
<p>有熱，口乾燥，加黃芩；大便秘，加大黃；小便赤少，加木通。</p>

<h2>喘</h2>
<p>氣喘綿綿自肺生，有寒有熱有痰浞，</p>
<p>尋常哮喘無他慮，病篤應喘嫌急添。</p>
<p>《內經》曰：諸氣膹郁，皆屬於肺。喘者，肺氣之膹郁，逆而上行也。有因感寒而得之者，必惡寒發熱，面赤唇紅，鼻息不利，清便自調，邪在表也，宜發散之，用五虎湯主之。內有寒痰者，芎蠍散。</p>
<p>麻黃（七分）　杏仁（去皮、尖，一錢）　甘草（四分）　細茶（炒，八分）　石膏（錢半）</p>
<p>煎服。</p>
<p>有因熱而得之者，必口燥咽乾，大小便不利，宜葶藶丸下之。有因宿痰而得者，必痰涎壅上，喘息有聲，以千緡湯主之。</p>
<p><u>千緡湯</u></p>
<p>半夏（七個，湯泡七次）　甘草（炒，一寸）　生薑（一指）　皂角（一寸）</p>
<p>㕮咀，作一服煎。</p>
<p>以上皆素無而暴有者也。</p>
<p>素有哮喘之疾，遇天寒暄不常，犯則連綿不已，發過自愈，不須上方。但人有苦於此，必欲治之，可預為之防也。有一發而吐痰涎者，宜服補腎地黃丸，加五味子、破故紙（炒）。（方見腎臟。）有發而不吐痰涎者，宜丹溪治痰喘方。</p>
<p>南星　半夏　人參　瓜蔞　香附　陳皮（去白）　皂角炭　蘿蔔子</p>
<p>為末，薑汁煮神麯糊丸，黍米大，每服二十丸，薑湯下。</p>
<p>切不可輕聽時醫，妄用砒信有毒之物。</p>
<p>臨時宜用九寶湯，此常治經年喘嗽，屢驗。</p>
<p>麻黃（去節）　陳皮（去白）　薄荷（各五分）　辣桂　紫蘇　桑白皮（炒）　大腹皮　杏仁（去皮尖，各三分）　炙甘草（六分）</p>
<p>銼，烏梅、生薑、童便少許，煎服。</p>
<p>小兒胸膈積熱大喘者，此肺脹也，名馬脾風，用牛黃奪命散主之。（方見驚風。）</p>
<p><u>又方</u></p>
<p>用：</p>
<p>甘遂（一錢）　雄黃（五分）</p>
<p>每服五分，新汲水五七匙，清油三點調下，吐痰後喘定。</p>
<p>大抵喘者，惡候也。有因利下而愈者，亦有因利下而殂者；有數年𤴺痼而自瘳者，亦有因他痰火而不救者。如汗出、發潤、喘者，為肺絕；自汗如油喘者，為命絕；直視譫語喘滿者，不治。諸有篤疾，正氣欲絕，絕時邪氣盛行，多壅逆而為喘也。</p>

<h2>諸疳</h2>
<p>榮衛皆從水穀生，衰水減便成疳症，</p>
<p>只因飢飽失調理，肥瘦空將口訣記。</p>
<p>兒童十六歲以下，其病為疳，十六歲以上，其病為癆。疳癆皆血氣虛憊，脾胃受病之所致，同出而異名也。蓋胃者，水穀之海也，水穀之精氣為榮，榮者血也；悍氣為衛，衛者氣也。氣以呴之，充皮毛，肥腠理者，氣也；以濡之，潤皮膚，美顏色者，血也。故水穀實者無病，水穀少減者病，水去谷亡則死矣。凡病疳而形不魁者，氣衰也；色不華者，血弱也。氣衰血弱而脾胃傷，則水穀少矣，疳之生於脾胃也，明矣。蓋小兒臟腑嬌嫩，飽則易傷乳食。二者失常不成疳者，鮮矣。疳皆飲食不調，肥甘無節而然，或嬰兒厥乳，粥飯太早，或二三歲後，穀肉菜果恣其欲，則肝已傷，得因而太飽，停滯中焦，食久成積，積成疳，或因取積，轉下太過，耗散胃氣，或轉下之後，又傷食，一傷一取，重亡津液，疳之病起於積者也。或因大病之後，吐瀉瘧痢，乳食減少，脾胃失養，氣血益虛，此疳之生於大病之後者也。其候頭皮光急，毛髮焦稀，腮縮鼻乾，口饞唇白，兩眼昏爛，揉鼻揉眉，脊聳體黃，鬥牙咬甲，焦渴自汗，尿白瀉酸，肚脹腸鳴，癖結潮熱，酷食瓜果、鹼、炭、水泥者，皆其候也。</p>
<p>按：錢氏云大抵疳病，多辨冷熱、肥瘦。其初病者，名肥熱疳，病久者，多瘦冷疳。冷者，木香丸；熱者，黃連主之。斯言也，亦其讓人附會之誤也。故楊氏云疳之為病，皆虛使然。其熱，有虛中之熱；冷者，虛中之冷。治熱不可妄瀉過涼，治冷不可妄補過溫。積溫成熱，積涼成冷，當識此意。今木香丸內，檳榔、續隨子乃下蟲轉下之劑，豈久病者可服乎。吾為之解曰：凡病得於傷食之後者，其病雖虛，宿食猶存，此受有餘之病，曰肥熱疳。得於大病之後者，正氣已傷，此為不足之病，謂之曰瘦冷疳。熱者宜加減集聖丸，冷者宜加減肥兒丸。</p>
<p><u>加減集聖丸</u>　治肥熱疳。</p>
<p>黃連　乾蟾（燒存性，各二錢）　莪朮（煨）　青皮　木香　砂仁　當歸　使君子肉　夜明砂　五靈脂　神麯（炒）　山楂肉（各一錢半）</p>
<p>用粟米糊為丸，黍米大。量兒大小加減，米飲下。</p>
<p>如未至成疳者，只服祖傳保和丸。（方見脾臟。）</p>
<p><u>加減肥兒丸</u>　治瘦冷疳。</p>
<p>黃耆（炙）　人參　白朮　茯苓　炙甘草　陳皮　青皮　當歸　川芎　白芍　鱉甲（九肋，醋炙）　使君子肉　黃連　乾蟾（燒存性）　木香（等分）</p>
<p>另取山藥煮，糊丸，黍米大。量兒加減，米湯下。</p>
<p>如未成疳者，只服肥兒丸。（方見家傳三法。）</p>
<p>凡有疳熱者，不可妄用推摩掐法，吾見殺兒多矣。</p>
<p>不問諸疳，總屬脾胃無津液致羸疲，只將集聖丸為主，隨症從權加減。</p>
<p>大抵疳之為病，皆由乳食過飽；或因無乳而以他物飼之；或因病後，被食所傷，於脾胃一家有積，不治，傳之他臟。亦有兒飢食少，或病後食少，脾胃亦虛，五臟六腑皆無所稟，乃成五疳之症。治此者，只以脾胃為主，集聖丸主之。其有五臟兼症，或因他病變成疳者，各視其症，從權加減，不必多求方法也。</p>
<p><u>集聖丸</u>　不問冷熱諸疳病，皆治之。此治疳之神方也。</p>
<p>蘆薈　五靈脂　夜明砂　陶砂仁　陳皮　青皮　莪朮（煨）　使君子肉　木香　當歸　川芎（各二錢）　黃連　乾蟾（炙焦，各三錢）</p>
<p>用豬膽一個，取汁和藥，粟米糊丸，黍米大，服三十丸，米飲下。</p>
<p>病有咬牙舒舌，舌上生瘡，愛飲冷水，唇紅面赤，喜伏地而睡，此心疳也，又名驚疳，前方去莪、縮、青、陳、芎、木香六味，加生地、白茯苓、膽南星各二錢，甘草（炙）、硃砂（水飛）各一錢。目生眵淚，髮際左臉多青，或目生白膜，泄痢夾水，或如青色，此肝疳，又名風疳。前方去莪、縮、陳、木香四味，加龍膽草、山梔仁、防風、天麻、蟬蛻各二錢，青黛一錢半。</p>
<p>病愛吃泥土冷物，飲食無度，身面俱黃，發稀作穗，頭大項小，腹脹腳弱，間或釀瀉肌瘦，晝涼夜熱，不思乳食，此脾疳也，又名食積疳。宜前方主之。</p>
<p>病鼻下赤爛，手足枯細，口出腥氣，或作喘咳嗽，右腮㿠白，名肺疳；宜前方去莪朮、縮砂、青、芎、木香五味，加桑白皮（焙）、桔梗、炙甘草、紫蘇葉、阿膠（炒）各二錢。為丸，外用蘭香葉（燒灰）一錢，銅青五分，輕粉二錢半。細末，貼鼻下赤爛處。一方用熊膽泡湯，筆蘸洗鼻中。</p>
<p>病兩耳內外生瘡，腳如鶴膝，頭縫不合，或未能行，或齒生遲，或齒縫臭爛，傳變作走馬疳之例，名曰腎疳。前方去莪、縮、陳、木香、五靈脂六味，加澤瀉、茯苓、丹皮、山茱萸、山藥各二錢，地黃（焙）三錢。為丸。外治兩耳前後赤爛，用：</p>
<p>黃丹（煅赤色）　枯白礬　綠豆粉（各一錢）</p>
<p>研末搽之，或以唾調亦可。</p>
<p><u>又方</u>　治牙疳。</p>
<p>取尿桶內白莖（颳起，新瓦上火煅過，五分）　鼠婦（七枚）　文蛤內蟲（二分）　枯礬（半分）</p>
<p>末，效。</p>
<p>病積成疳，又復傷食，其症形瘦腹緊，時發潮熱，羞與人見，見之則哭，依前方去蘆薈、五靈脂二味，加人參、黃耆、白朮、茯苓、炙甘草、半夏曲、枳實（炒）、厚朴（炒）、神麯（炒）、麥芽（炒）、鱉甲（醋炙）、三稜（煨）各二錢。為丸。</p>
<p>痢有瀉久不止，胃虛成疳者，此疳瀉也。宜前法去蘆薈、莪朮、五靈脂三味，加人參、白朮、茯苓、肉豆蔻（煨）、訶子肉各二錢。粳米糊丸。如先病疳，又病瀉者，宜先止泄，用錢氏異功散加白芍、訶子肉、豆蔻、乾薑（炙）各等分，山藥作糊丸服，待瀉止，又服治疳瀉本方。</p>
<p>病痢久不止，胃虛成疳，此痢疳也。以前方去蘆薈、莪朮、青皮、五靈脂四味，加訶子、石蓮子各三錢，粳米糊丸。如先有疳病，復病痢者。以治痢為主，宜和中丸。（方見後痢門。）痢止，再服本方治疳痢。</p>
<p>病瘧未已，胃虛成疳者，此必有癖，謂之疳瘧，宜前方去蘆薈、五靈脂二味，加黃耆（炙）、人參、鱉甲（炙）、柴胡、半夏、神麯、三稜各一錢，粳米糊丸。如先病疳又病瘧者，用平瘧養脾丸，與前方相間服之。</p>
<p>病驚後成疳者，即心疳肝疳也，宜前方。但疳病變驚風者，謂之慢脾風，難治。如腫脹者，此疳之外候，即脾疳也；咳久成疳者，肺疳也；瘡痍成疳者，此腎疳也。各有本方。</p>
<p>病腦疳者，頭皮光急，滿頭餅疹，腦熱如火，髮結如穗，遍身多汗，腮腫囟高，令兒眼痛。其病在肝，宜前方去莪、縮、青、陳、木香五味，加膽草、川芎、升麻、羌活、防風各末二錢，豬膽汁浸爛糊丸，薄荷湯泡下，外用鯽魚膽滴鼻中，連三五日，甚效。產婦月中多忿，令兒有此。</p>
<p>病瘠疳者，蟲食脊膂，發熱羸黃，積中生熱，煩渴下痢，拍背如鼓鳴，脊骨如鋸齒，或十指皆瘡，頻齧爪甲，宜前方去莪、縮、青、陳、歸、芎六味，加苦楝根皮（白者），綠色貫眾、蕪荑、檳榔各二錢，為末，名安蟲丸。蓋五疳成有停食成積，積久成蟲，或如絲髮，或如馬尾，多出於頭項腹背之間，黃白或赤者可治，青黑則難治也。按岐伯云：三伏內用桃柳枝煎水浴兒，於午時當日中，灸兒尾翠骨上三寸陷中，三壯後用青帛拭之。有見疳蟲隨汗出也，此法甚效。</p>
<p>病蛔疳者，皺眉多啼，嘔吐清沫，腹中乍痛，中則成聚，肚腹青筋，唇口紫黑，腸頭齧癢者是也。蛔雖食蟲，蟲不可動，從口鼻出者，難治，用下蟲丸。（方見蟲痛。）輕者，前安蟲丸主之。</p>
<p>病手足極細，項小骨高，尻削體痿，腹大臍突，號哭胸陷，是為丁奚；虛熱往來，頭骨分開，翻食吐蟲，煩渴嘔噦，是為哺露。是為疳病之狀也，宜集聖丸主之。</p>
<p>病無辜疳者，腦後項邊有核如彈，按之隨動，軟而不痛，其間有蟲如米粉，不速攻之，則蟲隨熱氣流散臟腑，淫蝕精血，以致遍身癰瘡，便利膿血，壯熱羸瘦，頭露骨高，幼科書中稱是妖鳥之毒，此或有之，亦客忤中惡之類耳。天地間遊魂為變之氣甚多，不但妖鳥也。宜刺其核，用紫金丹塗之，內服前方去莪、縮、五靈脂三味，加人參、黃耆（炙）、鱉甲（醋炙）、檳榔二錢共末，取青蒿自然汁煮，飛羅面為丸，米飲下。</p>
<p>病疳熱者，脾胃虛弱，陽浮於外，氣不歸元，只以補脾胃為主，使陽氣收斂，熱自退也。參苓白朮散主之，多服佳。（見脾臟。）</p>
<p>病疳渴者，此胃氣下陷，津液不生，故渴也。宜補其胃氣，使清氣上升，津液漸生，渴自止矣。七味白朮散主之。（見泄瀉。）多服佳。</p>
<p>病走馬疳者，蟲也，一名䘌，謂匿於臟腑之間不見也。以走馬名者，齒屬腎，腎主虛，才受熱邪，直奔上焦，故以走馬為喻。狀如狐𧌒、傷寒唇瘡之證。初作口氣，名曰臭息；次第齒黑，名曰崩砂；盛則斷爛，名潰糟；熱血迸出，名曰宣露；甚者齒皆脫落，名曰腐根。其根既腐，縱得全活，齒不復生。外證腦熱肌削，手足如冰，寒熱時來，滑瀉肚痛，口臭乾渴，齒齦生瘡，爪黑麵黧，身多瘡疥，瘡疹之後，多有此病。不可救者，毒歸於腎故也。宜服加味清胃湯。</p>
<p>黃連　當歸　升麻　生地黃　丹皮　白芷梢（等分）　細辛（減半）</p>
<p>噙，漱，咽之。</p>
<p><u>外用燒鹽散</u></p>
<p>用：</p>
<p>橡斗子不拘多少，擇兩個入鹽滿殼蓋，作一合，或十數個，安在火內，和鹽燒透，取放地上，退火毒，以碗蓋定存性，候冷，入麝香少許，乳缽內擂極細，先用鹽湯洗瘡上，後以敷之。</p>
<p><u>又方</u>　治走馬疳，蝕透損骨，用：</p>
<p>天南星一個，當心剜坑，安雄黃一塊在內，以麵裹煨，候雄黃作汁，以碗蓋定出火毒，去面，入麝少許，為細末，搽瘡甚驗。</p>
<p>或發滿腮，鼻穿牙落，飲食不進，氣促痰鳴，乃不生之症也。</p>
<p>兒方周歲，母腹有孕，乳汁成毒，斂郁小兒神氣，亦致骨主尪羸，是為魁病，宜龍膽湯主之。</p>
<p>龍膽草（微炒）　鉤藤皮　柴胡　桔梗　赤芍　川芎　茯苓　甘草（炙）　大黃（濕紙煨，各等分）　人參（減半）</p>
<p>井水煎服。</p>
<p>仍以夜明砂不拘多少，紅紗作袋盛之常佩。</p>

<h2>霍亂</h2>
<p>霍亂無嫌吐瀉頻，絞腸干痛腹中尋，</p>
<p>治其吐瀉多寒熱，干痛須防喘與驚。</p>
<p>霍亂之病起於倉卒，多因夾食傷寒，陰陽乖隔，上吐下瀉，而躁煩悶亂也。人有三焦，上主納水穀，入而不出；中主腐化水穀，流行臟腑；下焦主分別水穀，出而不入。上焦者，上胃脘也，邪在上焦則吐。下焦者，下胃脘也，邪在下焦則瀉。中焦者，中胃脘也，邪在中焦則上吐下瀉。霍亂者得吐瀉，則邪氣上下得出，無苦也。陳莝出盡，吐瀉自止。不吐不瀉者乾霍亂，又名絞腸沙，其病因胃邪氣無從出也。若加喘滿驚搐者，十不救一。其吐瀉者，須分寒熱，主治大要斷其乳食，恐增痰也，故霍亂飲米湯必死。霍亂吐瀉，宜用藿香正氣散主之。（方見感冒四氣。）</p>
<p>其先瀉後吐者，乃脾胃虛食，故先瀉白水，吐亦不多，口氣緩而神色慢，額前有汗，六脈沉滯，此為冷也，宜補溫之，錢氏益黃散　（方見脾臟。）及理中湯加藿香、木瓜主之。</p>
<p><u>理中湯</u>　治霍亂吐瀉，水穀不化，手足厥冷。</p>
<p>人參　白朮　甘草（炙）　乾薑（煨，各等分）　加藿香　木瓜</p>
<p>㕮咀，水煎服，或為末，蜜丸，芡實大，米飲化下。霍亂薑湯送下。</p>
<p>其先吐後瀉者，乃脾胃有熱，故促唇紅吐來面赤，渴飲水漿，脈洪而數，此為熱也，宜和解之，五苓散加藿香主之。</p>
<p><u>五苓散</u>　治小兒霍亂吐瀉，躁渴飲水。</p>
<p>豬苓　澤瀉　白朮　茯苓　加藿香</p>
<p>上末，水煎。</p>
<p>其乾霍亂不得吐瀉者，有鹽湯吐法最佳。但小兒必待探吐之，或以針刺手十指甲縫令血出，或於委中刺血，皆良法也。</p>
<p>或發驚搐，或腹脹氣喘者，皆死候也，急用：</p>
<p>枳實（一枚，銼）　製半夏（一枚，劈破）　黃連（三分，切細）</p>
<p>用水煎湯，入甘遂末五釐，沉香磨水一匙，和勻灌之。</p>
<p>得吐住後，進合香丸。</p>
<p>病素有積者，發則吐瀉不止，非霍亂也。宜下之，脾積丸主之。（方見積聚。）</p>

<h2>嘔吐</h2>
<p>小兒嘔吐有三因，因熱因寒因食停，</p>
<p>藥食難嘗成格拒，吐多清水是蟲名。</p>
<p>幼科云：小兒嘔吐大概難舉，有寒，有熱，有食積。然寒吐熱吐，未有不因於食積者。故嘔之病多屬於胃也。又有溢乳，有哯乳，有嘔噦，皆與吐相似，不可以吐瀉治之。又有格拒者，有蟲者，當仿法外求之。大抵小兒嘔吐，莫如節乳。節者，減少之謂，非斷其乳食也。嘔吐多渴，勿急飲之。水入復吐，終不得止，必強忍一二時，而後以薄粥與之，吐自止矣。</p>
<p>按：劉河間論吐者分三焦，此言甚善。如食入即吐者，有積在上焦胃脘也。上胃脘在咽喉之下。太倉之上口，名曰賁門。食方下咽被積，堵塞不得入胃，故吐出也，宜瓜蒂散吐之。此在上者，因而越之。吐，是用吐法，使積去，乳食得入也。如食入，少頃吐出者，有積在中焦胃脘也。中胃脘，太倉下口之上。小腸上口之上，名曰幽門。飲食入胃，不得入於小腸，故轉而上出則吐也。吐出皆完穀未腐熟者是也。如食半日後復吐者，此積在下焦胃脘也。下胃脘在小腸下口之下，大腸上，名曰闌門。有積壅塞，傳化不去，復轉向上出為吐，吐多糟粕之物是也。此二吐並宜下之，去陳莝菀物，使腸胃之氣得通，水穀之物得行，吐自止矣。丁香脾積丸主之。（方見前傷寒。）</p>
<p><u>瓜蒂散</u></p>
<p>瓜蒂（炒黃，君）　赤小豆（臣）</p>
<p>共末，每少許，淡豆豉煎濃湯調服，量兒加減。</p>
<p>寒吐者，乳片不消，多吐而少出，面白眼慢，氣緩神昏，額上有汗出，脈息沉微，宜溫中消食，輕者胃苓丸，煨薑湯，研碎服之；不止，用理中丸加藿香；如諸藥不止，以參香散治之。</p>
<p><u>參香散</u>　治小兒胃虛作吐，諸藥不止者。</p>
<p>人參　沉香　丁香（去丁）　藿香葉　木香（等分，細末）</p>
<p>木瓜湯調下。</p>
<p>如服以上藥並乳食不得入，入則吐者，此陰盛格陽，謂之格拒也。宜理中切成劑，用豶豬膽汁、童便各少許，拌藥炒焦，煎服即止。《內經》曰：熱因寒用之法，蓋陰寒氣太甚，陽熱之藥難入，故理中湯溫熱，用膽汁、童便之寒涼與之服，其始則同，其終則異，入咽之後，陰體漸消，陽氣乃發，伏其所主，先其所因，此仲景之秘論也。</p>
<p>熱吐者，面赤唇紅，吐次少而多出，乳片消而色黃，遍身熱甚而煩躁。夏月多此證，宜胃苓丸，用向東陳壁土一塊，杵細炒熱，入水煎數沸，澄清，將丸研服。不止，用黃連、厚朴（炒）、藿香等分，香薷加倍，水煎服。吐久不止，用理中湯煎熱，調天水散冷服，即止。</p>
<p>食積吐者，眼胞浮腫而微黃，足冷，熱日輕夜重，或吐酸餿之氣，或吐黃水，或吐青痰，脈弦實而滑，此有宿食也。宜下去其積乃止，脾積丸主之。</p>
<p>傷乳吐者，才哺乳即吐，或少停而吐。此因乳食無度，脾胃嫩弱，不能運化。譬如，小瓶注水，滿則溢出也，宜節其乳自止。哯乳者，時時吐乳而不多，似吐非吐，非吐是吐，此胃虛吐也，參香散主之。</p>
<p>溢乳者，謂乳多而溢出，非真吐乳也。苟不知禁，即成真吐矣。百日內小兒多有之。蓋身小身軟，不能自立，必待母擁抱之。苟有傾則，乳即溢出。譬以瓶注水，瓶側而水出矣，不須治之。</p>
<p>嗽吐者，必待兒嗽定而後乳也。或嗽未定，以乳哺之，其氣必逆，乳不得消，化而為痰。痰氣壅塞，嗽不得轉，故嗽而吐乳也，宜玉液丸，薑湯下。</p>
<p>小兒初生，三日內吐者，錢氏方用白餅子下之，誤也。初生小兒，出離母腹，惟乳可食，安可當此毒藥也。此由拭口不盡，使惡穢之物損其胃氣，只用丁香一小粒，去苞，陳皮一分，木瓜一分，共研細末，每半分，乳調納兒口中，令自咽，用煎皆是。</p>
<p>嘔噦者，有聲無物也，不問大小，但病久危困嘔穢者，不治。經云：木陳者，葉必落；弦絕者，聲必嘶是也。</p>
<p>蠱者，腹有蟲，時作痠痛，痛則吐清水涎沫，宜下之。</p>
<p><u>下蟲丸</u></p>
<p>白苦楝根皮（酒浸、焙）　綠色貫眾　木香　桃仁（去皮、尖）　蕪荑（焙）　尖檳榔（各二錢）　鶴蝨（炒）　乾蟾（炙焦，各一錢）　輕粉（五分）　使君子肉（五十枚）</p>
<p>上末，麵糊丸，麻子大，每服一二十丸，俟天明，先以肉汁味臭鼻內，使香聞鼻中，即仍肉汁下丸。</p>

<h2>傷食證治</h2>
<p>傷食無如損節奇，視其輕重法何為，</p>
<p>欲求陳莝推將去，消導不行攻取之。</p>
<p>《內經》曰：飲食自倍，脾胃乃傷。東垣先生解云：飲者，無形之氣也；食者，有形之血也。由此推之，乳為血所化，飲之類也。乳食之類，宜有辨矣，幼科消乳丸有三稜、莪朮，誤也。</p>
<p>小兒之病，傷食最多，故乳食停留中焦不化而成病者，必發熱惡食，或噫氣作酸，或惡聞食臭，或欲吐不吐，或吐出酸氣，或氣短痞悶，或腹痛啼哭，此皆傷食之候也，（方見傷食之證。）不必悉具，便宜損之。損之者，謂姑止之，勿與食也，使其自消。所謂傷之輕者，損谷自愈也。損之不減，則用胃苓丸以調之。調之者，調其脾胃，使乳谷自消化也。調之不減，則用保和丸以導之。導之者，謂腐化乳食，導之使去，勿留胃中也。導之不去，敗攻下之。輕則枳樸大黃丸，重則備急丸主之。</p>
<p><u>枳樸大黃丸</u></p>
<p>枳實（炒）　厚朴（薑汁炒）　大黃（酒蒸，各等分）　檳榔（減半）</p>
<p>共細末，神麯糊丸，黍米大，量兒減加，薑湯下。</p>
<p><u>備急丸</u></p>
<p>大黃　巴豆（去膜）　乾薑（等分）</p>
<p>須得精新好藥，研末煉蜜丸，黍米大，每服三五丸，量兒加減，白湯下。</p>
<p>凡用消導攻取之藥，必的見其所傷之物，則胃氣不傷而食物去，卻無遺毒矣。故傷熱物者，如酒肉、濕面、辛辣之類，則以枳實、青皮、黃連、大黃、牽牛主之。傷冷物者，如瓜果、冰水、豆粉之類，則以丁香、木香、砂仁、草果、巴豆治之。又如山楂之消肉食，神麯、麥芽之消穀食，半夏、乾薑之消菜果生冷，各有所宜也。苟不問寒熱，而以寒治寒，以熱治熱，則所傷之物雖去，而偏寒偏熱之藥性留於胃者，或為熱中，或為寒中，作兒終身之害者，皆一時之誤也。</p>
<p>小兒傷食，最關利害，父母不可輕忽，醫人不可粗率也。如棄而不治，則成積癖；治之失法，則成疳癆。故兒之強壯者，脾胃素實，恃其能食，父母縱之，以致太過，停留不化，此乃食傷脾胃，真傷食也，可用前法治之。如小兒之怯弱者，脾胃素虛，所食亦少，或因少加，則必停蓄不化，此乃脾虛不能消穀，轉運遲耳，非其傷食也，治以前法則誤矣，宜用養脾丸主之。</p>
<p>小兒易虛易實者也，如使壯實者，縱其口腹，則飲食自倍，脾胃乃傷，而實者亦虛矣。其虛怯者，節飲食則脾胃無傷，穀氣漸長，而虛者可實矣。</p>
<p>胃苓散之方，如五苓散之利水，平胃散之消穀，可以調理脾胃，可以消導飲食，誠小兒之要藥也。如傷食又感風寒者，此內傷夾外感也。不吐瀉者，謂之夾食傷寒，先解其表，宜藿香正氣散主之；表解後，攻其食積，枳樸大黃丸。有吐瀉者，謂之霍亂，宜藿香正氣散主之。（詳見感冒四氣。）如傷食發熱變驚風者，先去食積，使食去熱除而搐自止，宜加減宣風散主之；發搐者，人參羌活散。（詳見驚風。）</p>
<p><u>宣風散</u></p>
<p>檳榔（二個）　草果仁　陳皮（各半兩）　黑牽牛（生、熟各半，二兩）　大枳實（五枚）　大黃（一兩）</p>
<p>共末，每半錢，蜜湯調服。</p>
<p><u>人參羌活散</u></p>
<p>柴胡　防風　天麻　前胡　人參　川芎　當歸　枳殼　茯苓　羌活　桔梗　甘草　蟬退（各等分）</p>
<p>末，薄荷同煎服。</p>
<p>傷食或吐或瀉，則其所傷之物去矣，只以肥兒丸調之，和其胃氣，或錢氏之異功散，蜜湯調服。</p>

<h2>積聚證治</h2>
<p>宿食停傷脾胃中，是名食積法宜攻，</p>
<p>必詢原物分寒熱，莫犯虛虛可立功。</p>
<p>按：東垣云食者有形之物，傷之則宜損其谷。其次莫若消之，不止則攻之。此治初傷乳食之法也。只因不早治之或治之晚，以致陳莝菀聚，乃成積也。小兒病積者多，其候面黃色白，腹大或緊，食少，或腹作痛，無時發作，發作則數日不止。治其積者，若不問平日所傷之物是寒是熱，觀兒之形或虛或實，一概用偏寒偏熱峻下之劑，而犯虛虛之戒，其害大矣。如曾傷乳熱食熱者，則為熱積；如傷冷乳冷食者，則為冷積。傷五穀者，則為食積。傷五畜之肉者，則為肉積，熱積。傷五果之類者，則為果子積，生冷積。傷五菜之類者，則為菜積，有冷有熱。冷積宜丁香脾積丸下之，以原食生冷之物作湯。熱積宜丁香檳榔丸下之，以原傷穀肉之物作湯，謂之溯源湯。</p>
<p>凡用攻下取之藥，必先補其胃氣，如異功散之類，而後下之。所謂補而瀉之，勿犯胃氣也。</p>
<p><u>家傳丁香脾積丸</u>　治冷積腹痛，又治傷食積瀉，效。</p>
<p>丁香　木香　良薑（清油炒，各一錢）　青皮　皂角（燒存性）　檳榔（各二錢）　三稜（煨）　莪朮（煨，各三錢）　巴豆（四十九粒，去殼、膜，另研如泥）</p>
<p>上前八味細末，入巴豆泥，研令勻，用醋煮麵糊丸，麻子大，每五丸，原物湯下。</p>
<p>如取蟲，苦楝根皮湯下。</p>
<p><u>木香檳榔丸</u>　治熱痰腹痛，又治痢疾。</p>
<p>木香　檳榔　青皮　陳皮　枳殼（炒）　莪朮（煨）　黃連　黃柏（各一兩）　香附　大黃（各三兩）　黑牽牛（取頭末三兩）</p>
<p>上細末，滴水為丸，麻子大，每服十丸，原物湯下。</p>
<p>原物湯取原日所傷之物，用韭菜搗爛捏成餅子，燒存性，研細煎湯送下，名取積丸。</p>
<p>如素弱者，不可輕下，當以補藥去之。用錢氏益黃散，加莪朮、木香、黃連（炒），共細末，水煎，神麯糊丸，黍米大，服二三十丸，米湯下。</p>

<h2>泄瀉證治</h2>
<p>泄瀉先須辨五因，治分三法見於經，</p>
<p>養其脾胃嘗為本，莫使五虛成慢驚。</p>
<p>泄有五者，謂風、寒、暑、濕、食積也，皆屬濕論。故風濕、寒濕、濕熱，中濕，此者濕之生於外者也。食積，則濕之生於內者也。叔和云：濕多分五瀉者是也。治有三法者，按仲景《傷寒論》云：下利不止者，宜理中丸。理中者，理中氣也。治瀉，不利小便非其治也，五苓散主之。不止者，利在下焦也，宜赤石脂禹餘糧湯止之。故初則溫中，理其胃氣也；次則分利，使陰陽和暢，水穀分別也；末則止澀，澀可去脫，恐腸胃滑而穀氣不收也。此三者治瀉之大法也。故予家傳心法，初用理中湯，中用五苓散，末用七味豆蔻丸，或一粒白玉丹，即是仲景之法。</p>
<p><u>七味豆蔻丸</u>　治泄瀉不止，澀可去脫之法也，又治虛泄。</p>
<p>肉豆蔻（麵裹煨）　木香　砂仁（各三錢）　白龍骨　訶子肉（各五錢）　赤石脂　枯礬（各七錢）</p>
<p>共細末，麵糊丸，麻子大，量兒加減，小者十五丸，服止五十丸，米飲下。</p>
<p><u>白玉丹</u>（又名一粒丹）　治滑瀉不止，神效。大人通用。</p>
<p>寒水石（煉研，水飛，二兩）　枯白礬（一兩）</p>
<p>共細末，麵糊丸，小者麻子大，大者皂子大，中者豌豆大，母服一丸，米飲下。久者宜用，初則勿用。</p>
<p>傷風泄瀉，其症口中氣熱，呵欠頓悶，乍涼乍熱，睡多氣粗，大便黃白色，嘔吐乳食不消，令咳嗽。宜發散，加減惺惺散主之。</p>
<p><u>加減惺惺散</u>　治小兒風泄，補脾胃，發散風邪為主。</p>
<p>人參　白朮　白茯苓（各一錢）　炙甘草（七分）　防風　川芎　藿香（各三錢半）　細辛（二錢）</p>
<p>按：小兒科論夏至後泄者，熱多；秋分後泄者，寒多；中間按節氣分寒熱多少之說，似太瑣細，不若《原病式》明白。蓋冷泄熱泄，四時有之，但暑月多熱，冬月多寒。</p>
<p>熱瀉者，《原病式》云：穀雖不化而色變非白，煩渴，小便赤澀。凡穀消化，無間色及他症，便為熱也。寒瀉而穀消化者，未之有也；然熱瀉亦有不化谷者，邪熱不殺穀也。穀雖不化，乃糟粕耳，非若邪氣之完穀出也，此宜辨之。如夏月得之，大渴者，宜五苓散作湯，調玉露散，另身熱與渴略減者，只服五苓散，不可更加玉露散，恐生中寒之症。瀉仍不止，用胃苓丸和一粒丹止之，神效。非夏有此熱瀉者，渴飲水，白朮散乃聖藥也。</p>
<p>寒瀉者，《原病式》云：完穀不化而色不變，吐利腥穢，澄清冷，小便清白不澀，身涼不渴，此為寒也。冬月得之，宜理中湯、丸。不止，以五苓散加薑棗煎；再不止者，七味肉豆蔻丸主之。春秋月同，惟夏月得之，先服理中湯、丸，後以五苓散和玉露散。</p>
<p><u>玉露散</u>　一名甘露飲，治傷熱瀉黃色。</p>
<p>石膏（二兩）　寒水石（煅研、水飛，二兩）　生甘草（七分半）</p>
<p>上極細末，每服一字，或半錢，溫水調下。</p>
<p>如寒泄久不止，一日三四次，溏而不多，腹中鳴，宜黃耆補胃湯。</p>
<p><u>黃耆補胃湯</u></p>
<p>黃耆（炙）　歸身　川芎　柴胡　益智仁　陳皮　炙甘草（各二錢）　升麻（六分）</p>
<p>共末，水煎服。</p>
<p>濕瀉者，身重泄水；風濕者，水穀混雜。宜升麻除濕湯。濕熱者，宜五苓散加玉露散。濕不渴，宜胃苓湯。此病夏秋間多有之，益黃散尤妙。</p>
<p><u>升麻除濕湯</u>　治風濕作瀉，自下而上者，引而竭之。</p>
<p>升麻　柴胡　神麯（炒）　防風　澤瀉　豬苓（各五分）　蒼朮（一錢）　陳皮　炙甘草　麥芽（炒，各五分）</p>
<p>如胃寒腸鳴，加益智仁、半夏等分，入薑、棗煎，非腸鳴不得用也。上㕮咀，分作五服，水煎。</p>
<p><u>胃苓湯</u>　治夏秋間，脾胃傷冷，水穀不分，泄瀉不止。</p>
<p>五苓散　平胃散（二方相合）</p>
<p>入薑、棗同煎服。</p>
<p>今治泄瀉者，不問大人小兒，通用此方。</p>
<p>如寒濕瀉不止，宜益黃散，此治寒濕之要藥也。</p>
<p>食積泄者，因飲食過多，遂傷脾胃，以致泄瀉。其候大便不聚，臭如敗卵，或作酸臭之氣，或色黃白，腹中或有痛者，宜先補胃氣而後下之。補用錢氏異功散加神麯，下用丁香脾積丸，小下積之方，惟此能去痛止瀉也。有巴豆，按藥性，巴豆能令未瀉者瀉，能令已瀉者止故也。</p>
<p>凡大瀉引飲者，其病不論新久，皆服白朮散，痢病亦同。蓋脾惡濕，腎惡燥，飲水太多，其腎益燥，津液不升，則渴益不止。水止於脾，濕傷脾胃，瀉亦不止。故白朮散治渴瀉之聖藥也。常宜服之以代湯水，不可再飲湯水，兼之不效矣。</p>
<p><u>白朮散</u>　治泄瀉胃熱煩渴。間陰陽並宜服之。</p>
<p>人參　白朮　茯苓　木香　甘草　藿香（各一錢）　葛根（二錢）</p>
<p>共細末，水煎服。</p>
<p>本方治小兒陽明經本虛，陰陽不和，吐瀉亡津液，煩熱口乾。以參、朮、甘草甘溫補胃和里；木香、藿香辛溫以助脾；茯苓甘平，分陰陽，利水濕；葛根甘平倍於眾藥，其氣輕浮，鼓舞胃氣，上行津液，又解肌熱，治脾胃虛弱，泄瀉之聖藥也。不問泄痢，但久不止者，並服之。</p>
<p>錢氏云：瀉黃者，傷熱乳也。瀉青者，傷冷乳也。予家通用胃苓湯為丸主之。熱者用車前草湯下，寒者用煨薑湯下。</p>
<p>又瀉不止，非清氣之下陷，則腸滑不禁，及肺虛不行收令也，宜家傳升陽固脫湯主之。</p>
<p>人參　白朮　白茯苓　甘草（炙）　當歸　白芍　地黃　升麻　豬苓　澤瀉　葛根　陳皮　烏梅　訶子肉</p>
<p>共十四味，等分，量兒大小，㕮咀，水煎服無時，即大人亦可服之。</p>
<p>久瀉不止，多屬虛寒，無有熱也。故經曰：暴瀉無寒，久瀉無熱。宜豆蔻丸和胃苓丸各半相合，陳米炒熟煎湯送下即止；如再不止，宜用人參白朮散加肉豆蔻麵裹煨，訶子肉為丸服，庶不成虛，變慢驚風也。</p>
<p>有先瀉未止而成疳者，易治，宜參苓白朮散加肉豆蔻、訶子肉丸服之，則泄自止，津液漸生，不致成疳也。有先疳而後瀉者，謂之疳瀉，難治。宜用集聖丸去蘆薈、莪朮、五靈脂三味，加肉豆蔻、訶子肉等分，為末，山藥糊丸，黍米大，每二十五丸，四君子湯下。</p>
<p>經曰：五虛者，一脈細，二皮寒，三少氣，四泄瀉不止，五飲食不入。五虛悉具者生，能食者生。又瀉不定，精神好者，脾敗也；吐瀉唇深紅者，內熱故也，不退必死：面黑氣喘者不治：大渴不定，止之又渴，腎敗也，遺泄不覺者死。</p>

<h2>痢疾證治</h2>
<p>赤白無分寒熱議，多因食積宜通利，</p>
<p>育嬰家寶只三分，傳自河間真秘密。</p>
<p>按《內經》曰：飲食不節，起居不時，陰受之則入五臟，陽受之則入六腑，填滿閉塞，不為飧瀉，久為腸癖。飧瀉者，為米穀不化也。腸癖者，下痢是也。又按五十七難曰：胃瀉者，飲食不化，色黃；脾瀉者，腹脹滿，泄注，食即嘔吐逆；大腸泄者，食已窘迫，大便色白，腸鳴切痛；小腸泄者，溲而便膿血，小腹痛；大瘕泄者，裡急後重，數至圊而不能便，莖痛。大瘕泄者，痢也。由《素》《難》之文觀之，則痢起於食積也。況小兒之病傷食者多，惟有宿食為積。故因四時之感，而成痢也。赤白皆屬熱說見《原病式》中，或謂赤者屬熱，白者屬寒，未敢聽之。但謂痢久不止，則為虛寒，或服冷藥過多，熱變為寒者則有之矣。此當以脈證別之。身熱而渴，脈數大有力而能食者為熱；身涼不渴，脈沉無力而不食者為寒明矣。治痢之法，初起腹中若痛，裡急後重者，其痛為實，宜急下之，三黃承氣丸。不可用巴豆、牽牛之劑。巴豆損血，牽牛損氣也。如有外症不可遽下，宜發散之，倉廩湯主之。初治不止，各隨其證施治也。</p>
<p><u>三黃承氣丸</u>　治痢疾初起，兩眉皺而啼哭者，腹痛也。裡急後重，煩躁不安者，以此下之。</p>
<p>大黃（酒蒸，一兩）　枳實（炒）　厚朴（炒）　檳榔（各五錢）　黃連（酒炒）　黃芩（酒炒）　黃柏（酒炒）　當歸（各三錢）　木香（二錢）</p>
<p>共細末，神麯糊丸，黍米大，兒小者十五丸，兒大者三十丸，滾白水下。</p>
<p><u>倉廩湯</u>　治傷風痢疾及時行疫痢，大小相似者，宜先服此方。即：</p>
<p>人參敗毒散（方見前，）加陳倉米，煎服。</p>
<p>一方加陳皮。</p>
<p>因傷風得之者，則純下清血，宜胃風湯主之。如下純血，宜黃連四物湯、家秘剪紅丸；不止者，阿膠梅連丸，大效。</p>
<p><u>胃風湯</u>　治風冷客於腸胃，泄下鮮血，及腸胃濕毒，下如豆汁，或下瘀血。</p>
<p>人參　白茯苓　川芎　當歸　白朮　白芍　辣桂（各等分）</p>
<p>上㕮咀，量兒加減，入粟米數十粒同煎，食前熱服。</p>
<p><u>黃連四物湯</u>　治下痢純血。</p>
<p>黃連　當歸　川芎　白芍　生地　槐花（炒）　荊芥穗（等分）　加犀角</p>
<p>上㕮咀，量兒大小，水煎服。</p>
<p><u>家傳剪紅丸</u>　治痢下純血，及大人腸風下血，神效。</p>
<p>枳殼（炒）　槐子（炒）　側柏葉（炒）　荊芥穗（等分）</p>
<p>共細末，酒糊丸，黍子大，量兒加減，米飲下。</p>
<p><u>阿膠梅連丸</u>　治下痢無問新舊，赤白黑、疼痛諸症。</p>
<p>真阿膠（銼碎，用蛤粉炒成珠）　赤茯苓（去皮）　烏梅（洗淨去核，焙乾）　赤芍　黃柏　黃連　乾薑（炮）　當歸（酒洗，日乾，等分）</p>
<p>共細末，水丸，黍米大，米飲下。忌雞魚油膩諸物。</p>
<p>以上皆初治之法也。</p>
<p>赤白痢者，心主血，因傷熱得之，則心移熱於小腸，是為赤痢。故赤者從小腸而來也。肺主氣，因傷熱得之，則肺移熱於大腸，是為白痢。故白者從大腸而來也。劉河間據《內經》云：溲而便膿血，知氣行而血止也，以芍藥湯主之。行血則便自愈，調氣則後重除。此治痢之要法也。吾之先祖，以此立法，用黃連阿膠丸加當歸、木香治血痢，於血中行氣；胃苓丸加當歸、芍藥治白痢，於氣中養血。赤白相兼者，香連丸；有積者，家秘治痢保和丸相兼服之，無不效者。</p>
<p><u>河間芍藥湯</u>　行血則便自愈，調氣則後重除。</p>
<p>芍藥（一錢）　當歸　黃連　黃芩（各五分）　炙甘草（二分）　大黃（三分）　檳榔　木香（各二分）　桂（二分半）</p>
<p>㕮咀，兒小分三劑，大則一劑，水煎食前溫服。</p>
<p><u>黃連阿膠湯</u>　治赤痢。</p>
<p>黃連（三錢）　阿膠（炒，二錢）　白茯苓　當歸　木香（各一錢）</p>
<p>細末，水丸，米飲下。</p>
<p><u>胃苓丸</u>　治白痢。</p>
<p>加當歸　白芍　白朮</p>
<p>研末，水糊丸，米飲下。</p>
<p><u>香連丸</u>　治赤白痢。此吾家傳秘方也。</p>
<p>黃連（大如雞爪者去枝梗，切）　吳茱萸　木香　石蓮子肉（各三錢）</p>
<p>共末，酒糊丸，黍米大。量兒加減，陳米炒，煎湯下。</p>
<p><u>家傳治痢保和丸</u>　其積有未盡、有久痢原未得下、脾虛不可下者，俱宜服下之。</p>
<p>陳皮　半夏　白茯苓　枳殼（炒）　厚朴（炒）　黃連（炒）　山楂肉　蘿蔔子（炒）　神麯　麥芽（炒，各五分）　木香　檳榔　炙甘草（各減半）</p>
<p>上細末，別取神麯糊丸，米飲下。</p>
<p>此以上中治之法也。</p>
<p>痢久不止名休息痢，不可驟用肉豆蔻、訶子肉、罌粟殼止之，恐有滯積未盡，反成重病也。必腹中不痛。雖有虛痛，切不可止之。吾有家秘和中丸，不犯此禁。如有可止者，幼科中秘傳香連丸、萬金散，擇而用之。</p>
<p><u>家傳和中丸</u>　專治休息痢及疳痢，屢驗。</p>
<p>人參　炙甘草　當歸　川芎　車前子　豬苓　澤瀉　神麯　麥芽（俱炒）　訶子肉（麵裹煨）　石蓮肉（各二錢）　白朮　白茯苓　陳皮　白芍　黃連（炒，各三錢）　木香　乾薑（炒）　豆肉蔻（麵裹煨，各二錢）</p>
<p>共細末，酒煮麵糊丸，黍米大，米飲下。</p>
<p><u>秘傳香連丸</u>　治男女小兒諸般痢疾作痛，並久痢虛脫，膿血不止者，服之神效。如初痢一二日間，不可服，恐攔住積滯熱毒，變生他症，又反為害也。</p>
<p>黃連（酒潤，炒，一兩）　木香　肉豆蔻（煨，各三錢）　乳香　沒藥（各一錢）</p>
<p>上末麵糊丸，芡實大，服一丸，赤痢甘草湯、白痢薑湯下。</p>
<p><u>萬金散</u>　治水瀉，下痢久不瘥者。</p>
<p>粟殼（去蒂，二兩，銼細，醋炒一兩，生用一兩）　甘草（留節，生一兩，炙一兩）　陳皮（去白，二兩）　烏梅（和核一兩）</p>
<p>銼碎合成劑，量兒大小，熱渴略煎二沸，和渣傾出碗內，蓋定澄清去渣，空心溫服。</p>
<p>以上末治之法也。</p>
<p>瀉痢從來更變多，久而休息轉沉疴，</p>
<p>脫肛不禁堪惆悵，膝腫其如鶴膝何。</p>
<p>有泄瀉變痢疾，有痢疾變泄瀉者。先正有言曰：先瀉後痢者，此脾傳腎也，為賊邪，難治。先痢後瀉者，此胃傳脾也，為微邪，易治。斯言也，謂瀉痢久而傳變者，愚亦有說焉：瀉久不止復變痢者，其後重者，胃氣之下陷也。其膿血者，腸垢之下濁也。水穀竭而胃敗，如之何不死。痢久不止而變瀉者，其後重除者，乃濕熱之毒盡矣。其膿血止者，乃陳莝之物去也。腸胃通而水穀行，故可治也。若初瀉便變痢者，此氣病傳入血中，宜養血為主，加調氣之藥，不可復下傷胃氣也。初痢即變瀉者，此血病傳入氣中，以調氣為主，加養血之藥，不可遽澀，使毒留而不去，覆成痢也。瀉變痢者，宜四物湯加黃連、木香、白茯苓。痢變瀉者，宜四君子湯加當歸、白芍主之。</p>
<p>痢久不止，無津液欲成疳病者，宜參苓白朮散大補胃氣可也。有素病疳，又新病痢者，此重傷食，感冒四氣之所致也。宜錢氏異功散加當歸、白芍、木香、訶子肉、神麯（炒）各等分為丸服，不可作痢治之。</p>
<p>痢久不止，謂之休息痢。脾胃受傷，其氣之下陷也，則為脫肛。其上逆也，則為食入即吐，不思乳食，謂之噤口。腎開竅於二陰，痢久則腎敗矣。兩膝紅腫，謂之鶴膝，更有不治之症，俱宜辨之。</p>
<p>脫肛者，胃氣之下陷也，後重不除，努責太過，故腸頭脫肛出也。肛門名魄門，肺是主之。腸頭脫出，又肺氣不行收令也。宜用養血調氣升提之劑，使痢止則肛自不出矣。升麻湯主之，外用洗法、托法、灸法。</p>
<p><u>升麻湯</u></p>
<p>升麻（一錢）　人參　白朮　白茯苓　陳皮　當歸　白芍　麻子仁（各五分）　甘草　防風（各三分）　荊芥穗（二分）　烏梅（去核，一個）</p>
<p>上㕮咀，分二劑，食前服。</p>
<p><u>洗法獨澆散</u>　治脫肛不收。</p>
<p>五倍子（半兩，研末）　井花水（三碗，入瓷罐內慢火煎半）　入朴硝　荊芥穗（各一錢）</p>
<p>乘熱熏洗，仍以五倍子末付之。一方用綠桑螺，燒存性，研末，以豬膏和塗腸頭上。</p>
<p><u>托法</u>　用：</p>
<p>木賊燒存性，為末，摻之以軟帛按入。</p>
<p><u>又方</u>　用：</p>
<p>赤石脂　伏龍肝（等分）</p>
<p>末，敷之。</p>
<p><u>又方</u>　用：</p>
<p>龍骨末　木賊燒存性（等分）</p>
<p>為末敷之。</p>
<p><u>灸法</u>　脫肛不收，灸尾翠骨穴神效，又能治痢。</p>
<p>噤口者，乃胃虛逆氣上衝而吐也：有不思食者，皆虛損也，宜用參苓白朮散，米飲調服。大抵此病難治。凡瀉痢者，能食則吉，不能食則凶。</p>
<p>鶴膝者，兩膝紅腫，如鶴之膝也。小兒痢後多此疾，乃腎虛之症也，宜補腎地黃丸，加虎脛骨、牛膝主之。</p>
<p>有五色痢者，此五臟之真色見也，不可治。</p>
<p>痢疾腹脹者，屬中氣不足也，宜胃苓丸調之，慎勿下之，下之則死。亦有餘毒之未盡，誤服澀藥太早，腹脹者，此為實也，腹中必痛，宜下之，三黃枳朮丸主之。</p>
<p>痢疾不治症：小兒下痢如塵腐色者死，如屋漏水者死。下痢日久，大吼如竹筒者死，如魚腥者死。</p>
<p>凡赤白同下，久而不禁，小便赤澀，腹痛發熱，唇紅舌苔，氣促心煩，坐臥不安，大渴飲水，穀道傾陷，面容似妝，噤口不食，眼胞腫，足背腫者，皆不可治。《內經》曰：腸癖身熱，脈躁疾者死；身涼脈遲者生。又脈大而有力者死；脈微而無力者生。</p>

<h1>卷之四</h1>

<h2>瘧疾</h2>
<p>瘧論經中五六般，時師總號是脾寒，</p>
<p>治分三法須求瘥，不及家傳平瘧丸。</p>
<p>瘧疾之候，始而呵欠，繼而足冷，面色青黃，身體拘急，戰慄鼓頷，腰脊俱痛，寒去未幾，內外皆熱，頭痛而渴，但欲飲水，嘔惡煩滿而不嗜食者，皆其候也。按《內經》有五臟瘧，有六經瘧之病名，世人總論之曰脾寒。蓋脾胃者，五臟六腑之本也。經云：邪之所湊，其氣必虛。惟小兒脾胃素弱，故邪乘虛入，隨其所入，而為五臟六腑諸瘧之名也。故吾之先人分為七瘧，風、寒、暑、濕、食、鬼、勞也。治瘧之法，初則截之，謂邪氣初中，正氣未傷，故先驅之使去，不可養以為患也。中則和之，謂邪氣漸入，正氣漸傷，或於補氣血藥中加截藥，或於截藥中加補氣血藥，務適其中，以平為期。末用補法，謂邪久不去，正氣已衰，當以補其脾胃為主，使正氣復強，邪氣自退矣。余各因七瘧，條陳三法於後，以為後學之繩墨也。</p>
<p>風瘧者，因感風得之，惡風自汗，煩渴頭疼。風，陽氣也，故先熱後寒。初得之宜發散，麻黃白朮湯主之；不退者，小柴胡湯加常山、檳榔、烏梅截之；久瘧不已，宜補中益氣湯主之。</p>
<p><u>麻黃白朮湯</u>　治感風發熱。</p>
<p>麻黃（去節）　桂枝　青皮　陳皮　川芎　白芷　半夏曲　紫蘇　白茯苓　白朮　桔梗　甘草（炙）　加細辛　檳榔（等分）</p>
<p>為散，量兒加減，棗姜引，煎，未發前二時服。</p>
<p>寒瘧者，因感寒得之，無汗惡寒，攣疼面慘，陰氣也，故先寒後熱，宜與發散寒邪，養胃湯加桂主之。如不止，以平胃散加檳榔、草果截之。瘧久不止，白朮散去乾葛，加乾薑主之。</p>
<p><u>養胃湯</u>　治感寒發瘧。</p>
<p>草果　藿香（各五錢）　陳皮（七分半）　甘草　肉桂（各二錢）</p>
<p>為末，入生薑、烏梅，煎服，量兒大小。</p>
<p>暑瘧者，因傷暑得之。陰氣獨微，陽氣獨發，但熱不寒，食不泄，煩渴且嘔，肌肉消爍，宜解暑毒，柴胡白虎湯主之；不止者，去石膏加貝母、常山、檳榔截之；又不止者，補中益氣湯主之。</p>
<p><u>柴胡白虎湯</u>　治傷暑發瘧，即小柴胡合白虎湯也。</p>
<p>濕瘧者，因冒襲雨濕，汗出澡浴，坐臥濕地得之。身體重痛，肢節煩疼，嘔逆脹滿，宜胃苓湯主之。不退以平胃散加茯苓、檳榔、常山截之，久不退宜參苓白朮散主之。</p>
<p><u>胃苓湯</u>　治傷濕發瘧，即平胃、五苓二方相合也。</p>
<p>食瘧者，一名痰瘧，飲食不節，飢飽有傷致然也。凡食啖生冷醃臢，魚肉肥膩，中脘生痰，皆為食瘧。其候若飢而不食，食則中滿，嘔逆腹痛，宜去其食積，四獸飲主之；不止，以二陳湯送下紅丸子截之。久不已，宜六君子湯加青皮主之。</p>
<p><u>四獸飲</u>　治食積，和胃消痰。</p>
<p>半夏　人參　茯苓　白朮　橘皮　生薑　烏梅　大棗（各等分）　甘草（炙，減半）</p>
<p>上㕮咀，用鹽少許，水浸濕紙厚裹，慢火煨，宜量兒大小，水煎服。</p>
<p><u>紅丸子</u>　治食瘧食積氣滯腹脹。</p>
<p>三稜（水浸軟，切片）　莪朮（煨）　青皮　陳皮（各五錢）　胡椒　乾薑（各三錢）</p>
<p>米醋煮粳米粉糊丸，粟米大，紅丹為衣。每服十丸至十五丸，二陳湯下。</p>
<p>鬼瘧者，如疫癘傳染之病，山溪巒瘴之毒，客忤無辜，寤寐驚怖之變皆是也。氣之所中，化為毒涎，乃生寒熱是也，名鬼瘧。俗用符水退之，此龍術王所咒，留祝由科。及有針間使穴而愈者，有針鞋帶五毒而愈者，至一草一蟲皆可怯之。信乎治病尚無正方也，宜先用截藥逐出惡涎，後用發散之藥解其毒氣，不退，用柴胡湯調之。</p>
<p><u>鬼哭飲</u>　治瘧久不愈者。</p>
<p>常山　檳榔　白茯苓　鱉甲（酥炙，各等分）</p>
<p>上㕮咀，用桃柳枝七寸同煎，臨發日五更服，略吐惡涎。</p>
<p><u>四聖丸</u>　治諸瘧，不分遠近。</p>
<p>穿山甲（二錢半，灰炒至胖黃，另研末）　雞骨　常山　檳榔　烏梅（炒，各一兩）</p>
<p>水煎，糯米糊丸，隨大小為丸，紅丹為衣，十五丸至三十丸，臨發五更溫酒送下。</p>
<p><u>神應丸</u>　祛瘧有驗。</p>
<p>當歸（酒蒸曬乾）　柴胡（各一兩）　穿山甲（灰炒切）　知母</p>
<p>酒糊丸，臨發前夜用清茶朝北服一次，至發日五更又朝北服一次。</p>
<p><u>五神丸</u>　治瘧疾萬應。</p>
<p>東方巴豆（五錢）　麝香（二分半）　南方官桂（五分）　硃砂　白礬（各二錢）　北方青黛（五錢）　黑附子（三錢）　中央硫磺（五錢）　雄黃（一錢）</p>
<p>定於五月五日各修為末，按方包放，至午時，取五家粽尖為丸，梧桐大，每服一丸，綿裹於未發前一日晚，男左女右，塞鼻孔中，立效。</p>
<p><u>六和湯</u>　發散毒氣。</p>
<p>人參　草果　知母　貝母　烏梅　白芷　檳榔　柴胡（各等分）　常山（加倍）</p>
<p>㕮咀，大棗調水各半，未發前一日煎，露一宿，臨發五更服，或香蘇散加川芎、白芷、蒼朮、當歸、烏梅。</p>
<p><u>柴胡湯</u>　治瘧久不愈。</p>
<p>柴胡半夏與黃芩，甘草常山白茯苓，</p>
<p>蒼朮烏梅姜草果，檳榔蘇葉及青陳。</p>
<p>水煎服。</p>
<p>如前數症，經久不瘥，真氣已耗，邪氣猶存，則有所謂勞瘧者焉，治法又不同。</p>
<p>勞瘧者，表裡俱虛，真元未復，疾雖暫止，小勞復發，謂之勞瘧，久瘧成勞者是也。當調養氣血，加減十全大補湯主之。</p>
<p>十全大補湯，即八物湯加黃耆、官桂是也，再加陳皮、半夏、薑、棗煎服。</p>
<p>瘧母者，彌年越歲，經汗、吐、下，榮衛虧損，邪氣伏藏，脅間結癥痞，謂之瘧母，此症不可急攻，當補其胃氣，以漸而攻。經云：衰其半而止也。鱉甲飲子主之。</p>
<p><u>鱉甲飲</u>　治瘧久不愈，腸中結為癥瘕，名曰瘧母。</p>
<p>鱉甲（君，醋炙，倍用）　黃耆（蜜炙）　人參　當歸　白朮　茯苓　川芎　白芍　甘草　陳皮　青皮　半夏曲　三稜　檳榔　厚朴　柴胡（各等分）</p>
<p>上㕮咀，加生薑、大棗、烏梅，水煎。</p>
<p><u>家傳秘法</u>　治瘧不問遠年近月，不發不截，通用平瘧養脾丸主之，試甚驗。誠治瘧之仙法也。</p>
<p>人參　白朮　白茯苓　炙甘草　陳皮　青皮　半夏曲　蒼朮（制）　厚朴（炒）　草果仁　柴胡　黃耆　豬苓　澤瀉　桂枝　常山末　鱉甲（醋炙）　當歸　川芎（各等分）</p>
<p>十九味，各取末和勻，酒糊丸，黍米大，米飲下。</p>
<p>有癖塊加三稜、莪朮，各煨、研入內。</p>
<p>有食瘧成疳，又復傷食，腹中有癖，按之堅硬漸熱，無時多哭者，前方去蒼朮、草果、常山、黃芩、豬苓、澤瀉，加炙黃耆、黃連、木香、砂仁、夜明砂、乾蟾（炙）、使君子肉、神麯、麥芽，等分為末，神麯糊丸，米飲下。</p>
<p>有病瘧又發搐者，此亦食瘧、積瘧也。熱甚生風，痰壅作搐，只止瘧，掠搐亦止矣，宜小柴胡湯加大黃、常山、檳榔主之。如不止，驚瘧俱發，以致肝旺脾衰，變為疳症，囟陷唇白，頭髮成穗，宜兩治之，用加減當歸龍薈丸，以平肝，內帶治疳之藥，又用加減參苓白朮散為丸，以補其脾，內帶退驚之藥，試之甚驗。</p>
<p><u>加減當歸龍薈丸</u>　治疳熱發搐，又治驚疳。</p>
<p>當歸　川芎　龍膽草　龍薈　黃耆　黃連　半夏曲　青皮　柴胡　人參　白茯苓　木香　甘草（炙）　梔子仁（等分）</p>
<p>神麯糊丸，竹葉湯下。</p>
<p><u>加減參苓白朮丸</u>　治瘧久成疳，謂之疳瘧，又名勞瘧，兼治脾虛生風發搐者，用之神效。</p>
<p>人參　白朮　白茯苓　甘草（炙）　黃耆　白芍　官桂　陳皮　山藥　蓮肉　使君子肉　鱉甲　神麯　夜明砂　龍膽草　天南星（等分）</p>
<p>荷葉浸水煮糊丸，黍米大，米飲下。此與上二方同，量兒病，制而裁之也。</p>
<p>有驚後變瘧者，此脾虛也，宜平瘧養脾丸，琥珀抱龍丸相間服之。</p>
<p>有瘧後變驚者，此脾胃虛也，亦如前二方相間服之。</p>
<p>有瘧後變驚者，此脾胃虛極也，乃慢驚風症，難治，宜加減參苓白朮丸、琥珀抱龍丸主之。</p>
<p>有瘧痢並作者，初用小柴胡加當歸、白芍、常山、檳榔、大黃主之；不已者，只用參苓丸和之。</p>
<p>瘧後變痢者，此胃氣下陷也，宜補中益氣湯加白朮、黃連、木香。</p>
<p>有瘧泄並作者，初用柴苓湯主之。</p>
<p>瘧後變泄者，宜胃苓丸和肉豆蔻丸服之。</p>
<p>有瘧後變咳嗽者，此因瘧退後復傷風也，宜微發散，參蘇飲主之。</p>
<p>有瘧後浮腫者，此病極多，宜胃苓丸，五皮湯下；或用胃苓湯合五皮湯同服。</p>
<p>有瘧後腹脹者，看有癖無癖。有痞者，從痞治，宜前平瘧養脾丸，加治癖、腹脹法治之；無癖者，治腹脹，胃苓丸宜多服。</p>
<p>有瘧後食少，黃瘦不長肌肉者，此疳也，謂之疳虛，宜肥兒丸和平瘧丸主之。</p>
<p><u>瘧疾灸法</u></p>
<p>如久不止，灸大椎一穴，內庭二穴，在足大指次指外間陷中各一壯。</p>
<p>凡瘧之晝發者，宜用前法。有夜發者，此邪在血分也，宜麻黃桂枝湯加地黃、紅花主之；不止者以小柴胡湯合四物湯加升麻治之，提至陽分，然後用當歸、茯苓主之，以常山、檳榔、烏梅截之。</p>
<p>瘧有一日一發者，易已；有間日一發、二日一發者，難已。惟平瘧養脾丸。服久，則以漸移近，至一日二發者，得大汗而解。俗人見其服藥之後，反近日發，有疑而不肯服者，不可與言藥者也。</p>

<h2>腫病證治</h2>
<p>面目浮腫先受風，濕從足起變形容，</p>
<p>補中上下分消去，下水通腸是下工。</p>
<p>按：幼科論小兒腫病與大人同法，率用行水之藥，誤人甚多，惟錢氏之論可宗。錢氏云：腎熱傳於膀胱，膀胱熱甚，逆於脾胃，脾胃虛而不制水，腎水反克脾，隨水而行。脾主四肢，而身面皆腫也。若大喘者，重也，何以然？腎水勝而克退脾土，土勝心火，火勝肺金，肺為心克，故喘。或問：心刑肺，本見虛金，何喘實？曰：此有二，一者，肺大喘，此五臟逆；一者，腎水氣上行，傍侵於肺，故令大喘，此皆為難治也。腫病之後，目胞上下微起，肢體重著，陽咳怔忡，股間清冷，小便澀黃，皮薄而光，按即成窟，舉手即滿是也。</p>
<p>治腫之方，諸家只知治濕，多利小便之說。執此一端，遽用泄水之藥，則一泄而水消，乃曰得泄之力，殊不知脾愈泄而愈虛，不逾旬日，腫復如初，此世人只知泄水為最，而不知十補勿一攻之論，往往多死者矣。吾之家傳，大兒用胃苓湯，小兒用胃苓丸，以五皮湯送下，甚驗。</p>
<p><u>胃苓湯</u>　治腫之要藥也。（方見脾胃。）即五苓散以滲濕，平胃散以燥濕，二方相合是也。</p>
<p><u>五皮湯</u></p>
<p>桑白皮　大腹皮　茯苓皮　生薑皮　五加皮（各等分）</p>
<p>喘甚者，加真蘇子。以上二方有加減法</p>
<p>上半身腫多者，加蘇葉、訶子、葛根。</p>
<p>下半身腫多者，加木通、木瓜。</p>
<p>腹脹者，加木香、藿香、枳殼。</p>
<p>大便秘者，加枳實、大黃微利之，或枳樸大黃丸亦效。（方見傷食。）</p>
<p>飲食之忌，惟鹽醬薤鮮濕面，皆味鹹，能助水者，並他生冷毒物，亦宜戒之，恐傷脾胃，重則半載，輕者三月。須待脾胃平復，血氣充實，然後於飲食中旋以少炒鹽徐徐投之，不至驟吃咸物，則腫自不再作。故劉云：治腫非難，補養尤難。</p>
<p>丹溪治腫大法云：宜補中行濕利小便。腰以上腫，宜發汗。若遍身腫煩渴，小便赤澀，大便秘結，此屬陽水，先用五皮散，次用四磨飲加生枳殼，重則疏鑿飲子；若遍身腫，不煩渴，大便溏，小便清少，此屬陰水，宜實脾飲或木香流氣飲主之。</p>
<p>氣若陷下，用二陳湯加升提之藥，能使大便潤而小便長。如腹脹，少加厚朴佐之，氣不運，加木香、木通以調之。</p>
<p>按：丹溪治腫之法，大人小兒同用（方見各書，可尋用之。）今予仿其法，以治小兒之腫。如在表有熱可汗者，用五皮湯加麻黃、葛根、紫蘇葉、杏仁以發之。如身無熱，水氣在裡者，用五苓散加醋炒芫花、黑棗以下之。陽水之大便秘，小便澀，煩渴者，用五苓散作湯，送下枳樸大黃丸；陰水之不渴，清便自調者，用平胃散加生薑、白茯苓、草果、木香、藿香主之。</p>
<p>病有瘧後腫者，有泄痢後腫者，有因咳嗽腫者，有因疥瘡腫、洗後腫者；腫雖不同，治法則一也。經云去菀陳莝者，謂腹有積聚，宜去之也。開鬼門，謂發其汗也；潔淨府者，謂利其小便也。溫衣者，謂常宜和暖，使水氣得行也。大抵痢瘧後腫者難治，脾胃極也。咳嗽而腫者，宜五皮湯去五加皮，加地骨皮、陳皮（去白）、紫蘇葉主之。氣上逆者，更加杏仁、葶藶。瘡毒痛者，通聖散。</p>
<p>大凡腫先起於腹，而散於四肢者，可治；先起於四肢，後歸於腹者，不可治。若臌脹而肚上有青筋脹滿，大便滑泄，久瘧而轉作虛浮，與夫肉黑傷肝，缺盆平傷心，臍實傷脾，足平傷腎，背平傷肺。凡此皆為不治之症。又男從腳下腫而上，女從身上腫而下，或肉硬，或掌平，或卵腫脛長，或面黧黑者，皆不可治也（此一段依原本）。</p>
<p>脾肺經兮屬太陰，喘呼腫脹每相尋，</p>
<p>視其標本分先後，秘訣家傳記在心。</p>
<p>病腫者，未必不喘；病喘者，未有不腫，皆濕土之病也。蓋脾肺者，手足太陰，皆屬濕土，故腫乃濕土敦阜之象，喘乃濕土熏蒸之氣。治者，須以標本先後立法也。如先腫後喘者，此脾傳肺也，以脾為本，肺為標，宜胃苓丸、五皮湯，如上法合而用之。如先喘後腫者，此肺傳脾也，以肺為本脾為標，宜蘇子降氣湯主之。</p>

<h2>腹脹</h2>
<p>腹中脹滿受虛寒，秘結須從實熱看，</p>
<p>熱多寒少休妄議，虛虛實實夭人年。</p>
<p>大抵小兒多因飲食、飢餓、生冷、甜膩，聚結不散，或因久患疳積，及瘧後癖塊不消，皆能為脹，按之如鼓，膨脝者是也。故有疳脹、蟲脹、積脹、食脹、虛脹、冷脹種種不同，一言以約之，寒脹是也。故疳虛者皆屬寒，宿食積癖皆屬熱。各隨虛實主治，庶不差誤。</p>
<p>錢氏云：小兒腹脹，由脾胃虛寒攻作也。實者，悶亂喘滿也，可下之，不喘。喘者，虛也，不可下。若誤下致脾虛氣上，附肺而行，肺與脾子母皆虛。肺主目胞、腮之類，脾主四肢。母衰甚，必主目胞腮腫也。黃色者屬脾，治用塌氣丸漸消之，使上下分消，其氣則愈也。</p>
<p>小兒易為虛實，脾虛不受寒溫，服寒則生冷，服熱則生熱，當識此意，勿誤也。</p>
<p>凡治小兒虛腹脹，先服塌氣丸不愈，腹中有食積結糞，小便黃，時時微喘，脈伏而實，時時飲水能食者，可下，瘥。木香檳榔丸主之。脾初虛而後有積者，不可便下，以肥兒丸調之；不愈，以三稜丸主之。</p>
<p><u>塌氣丸</u>　治小兒虛腹脹大者，加蘿蔔子，名褐丸子。</p>
<p>胡椒（一兩）　蠍尾（去毒，五錢）　蘿蔔子（炒）　加陳皮　青皮　木香（各三錢）</p>
<p>末，麵糊為丸，粟米大，服五七丸，陳米飲下。</p>
<p><u>三稜丸</u>　治先脾虛，後傷食，不可下者，及疳疾腹脹。</p>
<p>三稜（醋炒，煨）　莪朮（制）　青皮　陳皮　枳實　厚朴（麥焙）　半夏（薑汁炒）　黃連（炒）　香附（醋焙）　川芎　使君子肉　夜明砂　神麯　麥芽　乾蟾（燒存性）　檳榔　木香　砂仁（各三錢半）　當歸（一錢）</p>
<p>另取神麯煮糊，丸，黍米大，服二十丸至五十丸，米飲下。大便黃，涎臭穢為度，此積滯去也。</p>
<p><u>治小兒腹脹法</u>　用：</p>
<p>蘿蔔子（炒）　紫蘇根　乾葛　陳皮（等分）　甘草（少許）</p>
<p>煎服。食少加白朮。</p>
<p>一法用蝦䗫一個，入豬肚內煮熟，去蝦䗫，將肚食盡，效。</p>
<p>如有因食積而腹脹者，有熱，用木香檳榔丸；有寒，用丁香脾積丸。有因食多肉多腹脹者，用三黃枳朮丸，料內加香附、半夏，蒸餅，丸服。</p>
<p>實者宜下之，消之，次補之；虛者溫之，升之，補為要也。</p>
<p>《針經》曰：夫脹者皆在臟腑之外，排靠臟腑而廓離脅，脹滿皮膚，故曰脹。大抵寒脹多而熱脹少，治宜詳辨之。如腹脹時減者為虛，腹滿不減者為實；按之濡者為虛，按之堅者為實。如大病瘧痢之後脹者為虛；外感風邪寒邪入里者，及傷飲食者，其脹為實。虛者補之，內加行氣之藥，勿太犯溫，及成熱中也。實者下之，內加補脾之藥，或先補脾而後下之，勿太下之，恐傷胃氣，常用家秘胃苓丸，以紫蘇湯下，多服。</p>
<p>病脹氣喘者，宜分氣飲主之。</p>
<p><u>分氣飲</u>　治腫脹。</p>
<p>桔梗　赤茯苓　陳皮　桑白皮（炒）　大腹皮　枳殼　半夏　藿香　紫蘇（等分）　甘草（減半）</p>
<p>每服一錢，水一小盞，姜三棗二，煎服。</p>
<p>病脹者，腹堅而大，腹皮無紋，臍突背平，胸高而喘，或滑泄，皆不可治。</p>
<p>《內經》曰：五實者死，腹緊脹一也，氣上喘二也，身壯熱三也，脈洪數四也，大小便秘五也。如此五實者，宜急下之，得利者生，神效丸主之。方用：</p>
<p>大戟　芫花　甘遂（醋炒）　澤瀉　葶藶子（炒）　連翹　桑白皮　木香　赤小豆（炒）　黑牽牛（炒，取頭末，各等分）</p>
<p>大棗（蒸，去核），搗泥，丸，麻子大，量兒，檳榔湯下，以利為度。</p>
<p>此乃救急之方，非可常用，得利後，用參苓白朮散，去甘草補之。</p>

<h2>黃疸</h2>
<p>濕熱食傷總髮黃，是名疸病屬純陽，</p>
<p>熱宜寒治濕宜利，食積還從消導良。</p>
<p>錢氏曰：凡小兒身皮面目皆黃者，黃病也。身痛轉背強，大小便澀，一身面目指爪皆黃，小便如屋塵色，著物皆黃，渴者難治，此黃疸也。二症多得於大病之後。又有生下百日及半年，不因病遍身微黃，胃熱也。大人亦同。又有面黃腹大，大渴者，脾疳也。又有自生而身黃者，胎黃也。經云：諸疸皆屬於熱，色深黃者是也。若淡黃兼白色，胃怯不和也。</p>
<p>按：論小兒黃疸病，錢氏甚詳。如因熱者，其色黃而明；因濕者，其色黃而黯；因食積者，其色黃而淡。以此辨之。</p>
<p>丹溪云：不必分五疸，總是濕熱，如盒曲相似，此理甚明。按：經中只言癉，俗稱為疸。癉者，單也，謂單陽而無陰也。因於熱者，用涼驚丸；因於濕者，用胃苓丸，內加茵陳作丸服之；因於食積，同疳黃者，集聖丸。脾胃虛怯而黃者，肥兒丸，此家秘之法也。（方見前。）大抵治黃疸者，茵陳五苓散尤為穩當。錢氏瀉黃散治脾熱發黃。</p>
<p>大概治小兒，季夏之時，身體蒸熱，胸膈煩悶，如爛橘之黃，眼中白睛赤黃，筋骨痿弱，不能行立，用加減瀉黃湯主之。</p>
<p><u>加減瀉黃湯</u></p>
<p>黃連　茵陳（各五錢）　黃柏　黃芩　茯苓　山梔仁（各二錢）　澤瀉（二錢）</p>
<p>㕮咀，作一服。水煎，稍熱服。</p>
<p>此方治濕熱發黃甚效。</p>
<p><u>丹溪治小兒吐泄黃疸方</u></p>
<p>三稜　莪朮　青皮　陳皮　神麯　麥芽　黃連　甘草　白朮　茯苓（各等分）</p>
<p>末，溫水調服。</p>
<p>傷乳食吐泄加山楂；時氣吐泄加滑石；發熱加薄荷。</p>
<p>此方治傷食及食積發黃，甚效。</p>
<p>凡小兒有食積者，面色多帶黃白，宜肥兒丸調之。健脾益胃，出積消食，脾胃既和，飲食消退，運化精微，灌溉臟腑，流行榮衛，自然五色修明，其黃去矣。</p>
<p>腹中有癖者，宜化癖丸。（方見癖。）有積者三稜丸。（方見脹。）各依其法治之，無有不驗者。惟初生小兒胎黃，用生地湯與母服之，兒食乳，其黃自退。</p>
<p><u>生地黃湯</u></p>
<p>生地　赤芍藥　川芎　當歸　天花粉（各等分）</p>
<p>水煎服。</p>

<h2>腹痛</h2>
<p>小兒腹痛哭聲連，大者能言何處疼，</p>
<p>冷熱積蟲分四症，盤腸內吊察根源。</p>
<p>仁齋云：腹痛之病，因邪正交攻，與臟氣相擊而作也。</p>
<p>挾冷痛者，於面色或青或白見之，冷甚者，則面色黯黑，唇爪甲皆青矣。輕者當歸散，重者燒脾散主之。有吐痛者，保童丸。</p>
<p><u>當歸散</u>　治腹痛有寒無熱。</p>
<p>當歸（倍用）　木香　辣桂　人參　甘草（等分）</p>
<p>生薑、大棗引，溫服。</p>
<p><u>燒脾散</u>　治傷生冷果菜，停積中焦，心脾冷痛。</p>
<p>乾薑（炙）　厚朴（姜炒）　草果仁　砂仁　甘草（炙）　神麯（炒）　麥芽　陳皮　良薑（炒，等分）</p>
<p>末，熱鹽湯點服，或煉蜜丸，如圓眼大，薑湯化一丸下。</p>
<p><u>保童丸</u>　治因寒，傷風冷食積，肚疼，吐泄，嘔惡。</p>
<p>人參　白朮　甘草（炙）　蒼朮（泔）　厚朴（姜）　陳皮　茯苓　豬苓　澤瀉　藿香　丁香　半夏曲　乾薑（炒）　肉桂　白豆蔻　青皮　檳榔　肉豆蔻（麵煨）　滑石（炒）　全蠍　木香　訶子肉（等分）</p>
<p>神麯糊丸，龍眼大，一丸，米飲下。</p>
<p>或用理中九、胃苓丸合杵細，煨薑湯調，服已見驗。</p>
<p>挾熱痛者，於面赤壯熱、四肢煩痛、手足心熱見之，宜四順清涼飲加青皮、枳殼。大便秘者，枳樸大黃丸主之。（方見積聚。）大便調者，芍藥甘草湯。</p>
<p><u>四順清涼飲</u></p>
<p>白芍　當歸　甘草　大黃（等分）</p>
<p><u>芍藥甘草湯</u></p>
<p>白芍（倍用）　甘草（減半）</p>
<p>以上二方，並用，水煎服。</p>
<p>錢氏云：小兒積痛，口中氣溫，面黃白，目無精光，或白睛多，及多睡，畏食，及大便或酸臭者，當磨積，宜三稜消積丸主之，甚者脾積丸下之。後和胃，胃苓丸、養脾丸、肥兒丸、參苓白朮散，擇而用之。</p>
<p><u>三稜消積丸</u>　治積痛、胃脘痛、心腹痛、小便痛、痞痛、蟲痛。</p>
<p>三稜（煨）　莪朮（煨）　半夏曲　枳實（麩）　黃連　吳茱萸（水拌炒）　陳皮　青皮　木香　檳榔　厚朴（姜）　川楝子肉　小茴（等分）</p>
<p>末，另取神麯糊丸，黍米大，服二三十丸，米飲下。</p>
<p>蟲痛，面㿠白，心腹痛，口中涎沫及清水出。發痛時，烏梅丸主之。小兒本怯者，多此病。</p>
<p>積痛、食積、虛痛，大同小異，惟蟲痛口涎而沫出，甚者化蟲丸、萬應丸，看病輕重用。</p>
<p><u>烏梅丸</u>　治胃冷，蛔攻心痛，嘔吐，四肢冷。</p>
<p>烏梅（三十個）　黃柏（炒）　細辛　肉桂　附子（炮，各六錢）　黃連（一兩六錢）　蜀椒（去閉口者，炒潤）　當歸（各四錢）　姜（泡，一錢）</p>
<p>末，取烏梅肉酒浸杵爛，和蜜丸，麻子大，服十丸，日二次，忌生冷。</p>
<p><u>化蟲丸</u>　治蟲咬心痛，去來不定，不思乳食。</p>
<p>鶴蝨　檳榔　錫灰　苦楝根白皮（各一錢）　白枯礬（三錢，半生半熟）</p>
<p>麵糊丸，黍米大，服二三十丸，熟水入香油三滴吞下，食前服。</p>
<p>如有小蟲皆化，大蟲自利下。初服甚效。</p>
<p>凡病腹痛，喜手按及熱熨者，為虛、為寒，宜用溫補法。如手不可按者，為實，宜下之。盤腸內吊痛。（見前驚風及後疝痛。）</p>

<h2>癖病</h2>
<p>癖居脅下狀如龜，寒熱潮時似瘧臨，</p>
<p>虛實從容衰半止，若逢乳痞不須醫。</p>
<p>仁齋云：癖者，血膜包水，側癖脅傍，時時作痛。惟癖能發潮熱，生寒熱。故瘧家中脘多蓄黃水，日久而成癖，寒熱往來不已者，成此疾也。蓋小兒臟腑和平，榮衛和暢，則津液自然流通，縱使多飲水漿，不能為病。惟乳哺失調，三焦閉隔，水飲停滯腸胃，不能宣暢，冷氣搏之，結聚而成癖也。錢氏云：腹中有癖不食，但飲乳，不早治，必成疳。</p>
<p>幼科治癖，輕則木香丸，重者取痞丸，似乎太峻。今予立法，輕則消痞丸主之，如氣壯實者，代赭石挨癖丸下之。</p>
<p>按：大概云一小兒，病癖積在左脅下，硬如覆盂，肚大筋青，發熱肌瘦，咳嗽自汗，日晡尤甚，牙疳口臭，宣露出血，四肢困倦，飲食減少，病甚篤。太醫劉中安，先與沉香海金沙丸一服，下穢物兩、三行，次日服塌氣丸；十日後隨以沉香海金沙丸下之，久服塌氣丸。如此五換服至月餘，其癖減，百日良愈。近年有此疾獲愈者多，故予家秘訣先服消癖丸五日，乃服挨癖丸，以微下之；又服消癖丸十日，又以挨癖丸下之。</p>
<p>《內經》曰：大積大聚，乃可攻也，衰其半而止。如上法治之，待其衰去大半，不可再下，只以消癖丸服之。</p>
<p><u>消癖丸</u>　治痞在脅下，面黃肌瘦，午後發熱似瘧者。</p>
<p>人參　白朮　白茯苓　陳皮　青皮　厚朴（姜）　枳實（麩）　半夏　砂仁　神麯　麥曲（俱炒，各二錢）　鱉甲（九肋，醋炙，三錢）　三稜（酒煨）　莪朮（酒）　木香（各一錢半）　辣桂　乾薑（炒，各一錢）　黃連（三錢）</p>
<p>同姜炒，丸，如黍米大，服二十丸至五十丸，米飲下。</p>
<p><u>代赭石挨癖丸</u>　治腹中痞塊，或生寒熱，或作痛者。</p>
<p>代赭石（火煉，醋淬至淬，研極細末）　青皮（去白）　莪朮（煨）　木香（不見火）　山稜（煨）　辣桂　川大黃（各三錢）　巴霜（一錢）</p>
<p>除巴霜外，研末，入巴霜再研勻，醋煮麵糊丸，麻子大，服五丸，薑湯下。</p>
<p>小兒病瘧腹中有痞，發熱者連年不已，欲成疳癆者，宜用鱉甲豬肚丸主之。</p>
<p><u>鱉甲豬肚丸</u></p>
<p>北柴胡（一兩）　黃連（七錢）　枳實　木香　青皮（各兩半）　九肋鱉甲（醋炙，一兩）　大蝦䗫（乾者一個，炙焦）　青蒿（乾者，七錢）</p>
<p>用獖豬肚一個，重一斤半者，去脂，將前藥末在內，柳木甑蒸熟，同搗和丸，麻子大，服二三十丸，人參湯下，食後服。</p>
<p>凡小兒奶癖，不必攻治，待至長大，脾胃漸強，自不見矣。</p>

<h2>蟲痛</h2>
<p>個個孩兒腹有蟲，胃虛蛔動痛相攻，</p>
<p>眼翻吐沫如驚癇，寸白為疳法不同。</p>
<p>古方論臟腑九蟲，一曰伏蟲，二曰白蟲，三曰肉蟲，四曰肺蟲，五曰胃蟲，六曰弱蟲，七曰赤蟲，八曰蟯蟲，九曰蛔蟲。蛔蟲俗呼食蟲者是也。或長一尺，或五六寸。蓋因臟腑虛弱而動，或因食甘肥而動。其動則腹中痛，發則腫聚，痛有去來，乍作乍止，嘔惡吐涎，口出清沫。胃傷心者死，自鼻出者死。先察其脈，或腹中痛者，脈常沉伏弦細，今反脈大，則是蛔痛也。蓋因小兒食物太早，或傷生冷油膩之物，留而成積，積化為蟲也。凡有蟲者，口饞好甜，或喜食泥土、茶腳、火灰之類，宜用取蟲之藥，如烏梅丸、化蟲丸（方見前）。木香檳榔丸、蝦䗫丸、萬應丸、秘傳賽寶丹，皆可擇而用之。</p>
<p><u>木香檳榔丸</u>　殺諸蟲。</p>
<p>雞心檳榔（一兩）　木香　鶴蝨　貫眾　錫灰　乾漆（炒盡煙）　使君子肉（各半兩，輕粉二錢）　雷丸（白者）　巴豆肉（另研，各二錢半）</p>
<p>末，飛白麵糊丸，麻子大，服一二十丸，五更，苦楝根白皮煎湯下。</p>
<p><u>蝦䗫殺疳蟲丸</u></p>
<p>大蝦䗫（炙焦，一個）　木香　雞心檳榔　貫眾　桃仁（水浸，去皮尖，另研）　苦楝根白皮　酸石榴皮（各三錢）　蕪荑　鶴蝨（各二錢）　巴豆肉（二錢，另研）</p>
<p>糯米糊丸，麻子大。五更後，菖蒲下十五丸。</p>
<p><u>萬應丸</u>　下諸蟲。</p>
<p>檳榔（末，五錢）　大黃（末，八錢）　黑牽牛（頭末，四兩）　皂角（十皮不蛀者）　苦楝根白皮（一斤）</p>
<p>將前三味末和勻，用皂角捶碎，與苦楝根皮二味，水一大碗熬成膏，入藥末搗丸，小豆大，用沉香、白雷丸、木香三味各研細末為衣（先用沉香衣，次用雷丸衣，後用木香衣），每三丸，五更，砂糖水送下。</p>
<p><u>秘傳賽寶丹</u>　追蟲取積，神效。</p>
<p>黑醜（十個頭末，四兩）　錫灰（醋炒，一兩）　檳榔（末，二兩）　雷丸（白者末，二兩）　陳皮　青皮（各二兩）　三稜（醋）　莪朮（醋）　鶴蝨　皂角（各二兩）　使君子肉（二兩）</p>
<p>將各末和勻，卻以各藥粗渣煎湯，去渣搗丸，麻子大，每服五分至一錢，四更時用冷茶清吞下，復睡至天明，不可洗手洗面吃湯物，待取下或蟲或積惡毒滯氣，並原藥下盡，方用冷水洗面。其藥未下，寧耐半時，見藥下終，藥食哺之。</p>
<p>凡欲取蟲，宜在上半月，蟲頭向上。若下半月，蟲頭向下，不受其藥，徒傷胃氣也。取蟲之時，預將清油煎肉或煎卵餅，令兒嗅之，勿與食也。引蟲得聞香味，皆聚而求食也，急投下蟲湯藥，乃中病也。</p>
<p>取寸白諸蟲，貫眾酒方。</p>
<p>隔夜取貫眾煮酒收起，至次日五更，將炙肉一塊，與兒銜口中，勿令吞下。蟲聞肉香，其頭向上，卻取去肉，以使君子肉三個，煨令香熟，與兒嚼爛，同輕粉數釐吞下，少頃以貫眾酒下雄黃解毒丸三五七粒，則泄下皆蟲也。</p>
<p>小兒病蟲，多出於脾胃怯弱者，如上攻取之藥，豈可常服，乃當作腹痛之時，然後用之也。</p>
<p>有於未發之時，常宜服肥兒丸、安蟲丸，所謂防患於未然，使之不發也。</p>
<p><u>安蟲丸</u>　治蛔蟲、寸白蟲、䘌蟲，一切諸蟲。</p>
<p>木香　雞心檳榔　使君子肉　白蕪荑仁　綠色貫眾　苦楝根白皮　蝦蟆（燒存性）　夜明砂</p>
<p>末，粳米丸，黍米大，二三十丸，蜜水下。</p>

<h2>㿗疝</h2>
<p>疝腫須分內外因，內因氣動外寒侵，</p>
<p>病因肝氣原非腎，本腫呼為氣卵名。</p>
<p>疝者寒氣結聚之所為，故令內則臍腹絞痛，外則卵丸腫大是也。專屬肝經，與腎無干。蓋肝善怒，大叫哭，小兒性急多哭得之者，此氣動於內，謂之氣疝，宜行氣開鬱，加減二陳湯、木香內消丸主之。如因久坐寒濕之地得之者，此冷氣入腹，謂之寒疝，宜溫中散寒，加減當歸散、茱萸內消丸主之。有腫而不痛者，此濕也，宜行濕消腫，加減守效丸主之，並外敷方。</p>
<p><u>加減二陳湯</u>　治性急多哭，卵腫痛連小腹，謂之氣疝。</p>
<p>陳皮（去白）　半夏（洗）　白茯苓　附子（童便浸）　木香　川芎　小茴（炒，等分）　甘草（減半）</p>
<p>姜三片，水煎。</p>
<p><u>木香內消丸</u>　治疝氣。</p>
<p>木香　三稜（煨）　豬苓　澤瀉　川楝子肉　陳皮　青皮　小茴香（炒，各等分）　海藻（洗，二錢）　香附（酒浸，七錢半）</p>
<p>酒糊丸，黍米大，空心鹽湯下二三十丸。</p>
<p><u>加減當歸散</u>　治受寒濕之氣，小腹絞痛，外腎紅腫，並內瘹腹痛，啼哭多。</p>
<p>當歸（酒洗）　吳茱萸（炒）　官桂（去皮）　川芎　乾薑（炮）　木香　小茴香（炒，等分）　甘草（炙）</p>
<p>末，服五分至一錢，鹽湯調。</p>
<p><u>家傳茱萸內消丸</u>　治寒濕所襲，留伏作痛，㿗疝偏大。</p>
<p>吳茱萸（酒醋浸一宿，焙乾）　山茱萸（蒸去核）　馬蘭花（醋浸，焙）　川楝子（蒸，去皮核）　桂心　舶上茴香（鹽炒）　玄胡索（略焙）　橘紅　青皮（去白）　海藻（洗去鹽，各一兩）　桃仁（炒，去皮尖）　白蒺藜（炒去刺）　木香（各半兩）</p>
<p>酒糊丸，麻子大，服二十丸至五十丸，溫酒鹽湯下。</p>
<p><u>加減守效丸</u>　治卵腫不痛者，此濕也，又名木腎。</p>
<p>蒼朮（泔浸，鹽炒）　南星（炮）　白芷　山楂肉（各一兩）　川芎　橘核（炒）　半夏（洗）　神麯（炒，各半兩）　海藻（洗垢）　吳萸（炒，三錢半）</p>
<p>酒糊丸，麻子大，服二十至五十丸，茴香湯下。</p>
<p><u>一方</u>　治疝初起者，用：</p>
<p>五苓散料內加小茴香、川楝肉，服時入鹽少許，效。</p>
<p><u>又方</u>　治偏墜痛甚者，用：</p>
<p>川楝肉　小茴香（炒，各等分）　沒藥　全蠍（減半）</p>
<p>末，空心用熱酒調服，或以五苓散煎調，更佳。</p>
<p><u>敷法</u>　外腎腫大光明者，先用蟬煎水，乘熱洗過後，用牡蠣灰、乾地龍糞（焙乾）等分，末，唾津調敷腫上。痛者，雞子清調敷。</p>
<p><u>又方</u>　用乾地龍末，不拘多少，先以蔥椒湯洗，次以津調之。</p>
<p>小兒素有疝氣，或一年或半年發者，發則有形，外連睪丸，內貫小腹，腫硬一條如小杵，約五六寸長，大小便不通者，宜用：</p>
<p>當歸身（梢）　川芎　山梔仁　山楂子　木香　青皮（不去穰）　木通　小茴香（炒）　川楝子肉　澤瀉　豬苓</p>
<p>作大劑，水煎。</p>
<p>小兒木腎腫大，連年不消者，不早治之，便為終身痼疾也。宜用前家傳茱萸內消丸，內加黑醜（半生半炒，取頭末）二兩，為丸服，更灸臍傍二穴，即章門穴，大效。</p>
<p><u>又，取穴法</u>　以本兒手掌小指後側橫紋按臍中心，中指頭盡處是穴。</p>
<p>小腸氣，一名盤腸氣痛，發則腰不得伸，乾哭無淚，額上汗出（詳見前內吊病中有方）。如痛連外腎者，宜加減川楝子散主之。</p>
<p>舶上茴香（鹽炒）　破故紙（炒，各二錢）　吳萸根（醋酒浸一宿，焙）　木香（各一錢）</p>
<p>末，溫酒調服。</p>
<p>小兒氣卵，謂之偏墜，得之於父年已老，或年少多病，陰痿精少，強力入房。因有此者，謂之胎疝，難治。</p>
<p>小兒濕地上坐，或為蚯蚓呵，其卵腫、長大而垂者，鹽湯洗之，蓋鹽能殺蚯蚓毒也。或用浸蒼朮泔煎熱，少以鹽在內洗之。</p>
<p>小兒疝痛，及盤腸痛者，以鹽一合，炒熱放兒臍中熨之，待冷，更以艾在臍上灸之。溫氣既入，邪氣隨散，其痛立止。</p>
<p>小兒陰囊生瘡潰爛者，謂之脫囊，用紫蘇葉研末敷之，以荷葉包之，或用生荷葉火烘令軟包之，雖囊丸露，亦可治之，神效。</p>
<p><u>又</u>　治外腎燥癢潰爛，用：</p>
<p>龍骨（煅）　石膏　爐甘石（煅）　多年爛蚌殼（各一錢）　五倍子　白及　黃連（各五分）</p>
<p>末，先以苦參、大腹皮、紫蘇、露蜂房煎湯，先洗拭乾，敷藥，神效。</p>
<p>小兒外腎臊臭，時復濕癢，宜用：</p>
<p>柴胡　澤瀉（各一錢）　車前子　木通（各五分）　生地　當歸尾　龍膽草（各三分）</p>
<p>㕮咀，作一服，水三大盞，煎一碗，去渣，待宿食消盡，空心服，更以美膳壓之。外腎癢甚，不可止者，用胡椒煎湯洗之，立效。</p>

<h2>啼哭</h2>
<p>孩兒多哭事堪憐，何事漣洳晝夜間，</p>
<p>飢渴癢疴如不中，拂其心意自煩冤。</p>
<p>小兒初生百日一周之內，神安意靜，不妄笑多哭者，易養。如日夜啼哭不止者，難養。啼與哭不同。啼者，無時有聲而死淚也。哭者，時作時止，大號跳而有淚也。小兒啼哭非飢則渴，非癢則痛。為父母者，心誠求之，渴則飲之，飢則哺之，痛則摩之，癢則抓之，其哭止者，中其心也。如哭不止，當以意度。蓋兒初生性多執拗，凡有親狎之人，玩弄之物，一時不在，其心不悅而哭矣，謂之拗哭，急與之，勿使怒傷肝，氣生病也。假如又不止，請醫視之。如大叫哭，晝夜不止者，肝熱也，宜瀉青丸主之，淡竹葉湯，入砂糖一豆許化下。如日夜啼哭，身熱煩躁者，心熱也，宜導赤散加黃連，燈心湯服。或用東垣硃砂安神丸，燈心湯下，神效。（方俱見心肝二臟。）</p>

<h2>夜啼</h2>
<p>夜啼四症驚為一，無淚見燈心熱煩，</p>
<p>面瑩頰青下臍痛，睡中頻笑是邪干。</p>
<p>夜啼者，臟冷也，陰虛於夜則冷動，冷動則為陰極發燥，寒甚作痛，所以夜啼而不歇也，鉤藤散、益黃散主之。</p>
<p><u>鉤藤散</u>　腹痛夜啼，晝則安靜者，又治內瘹。</p>
<p>鉤藤　茯苓　茯神　川芎　當歸　木香（各三分）　甘草（減半）</p>
<p>量兒大小，或末五分至一錢，薑棗略煎服。</p>
<p><u>又方</u>　治夜啼不止，腹中疼痛。</p>
<p>甘草（炙）　黃耆（炙）　當歸　赤芍　木香（等分）</p>
<p>末，每少許，塗乳頭上吮之。</p>
<p><u>又方</u></p>
<p>木香磨水（半盞）　調乳香　沒藥（末少許）</p>
<p>數沸，服之立效。</p>
<p>其心熱煩啼者，必有臉紅、舌白、赤澀之病，宜導赤散加麥冬、燈心，或東垣安神丸，甚效。</p>
<p><u>又方</u></p>
<p>黃連（分半，薑汁炒）　甘草（一分）　人參（半分）</p>
<p>末，竹葉水煎服。</p>
<p><u>又方，花火膏</u></p>
<p>燈花（二枚或四枚）　硼砂　硃砂（各少許）</p>
<p>末，以燈心湯，調搽兒口中，以乳汁嚥下，一日三服。</p>
<p>小兒夜啼，見燈即止者，此由點燈習慣，乃拗哭也。</p>
<p>驚啼者，常在夢中哭而作，宜錢氏安神丸主之。</p>
<p><u>又方</u>　胎中受驚，生未滿月而驚啼者，用：</p>
<p>硃砂　牛黃　麝香（各少許）</p>
<p>末，取豬乳汁，調搽兒口中。</p>
<p><u>又方</u></p>
<p>蟬蛻（十四枚，全者去足）　入硃砂（少許）</p>
<p>蜜調服。</p>
<p>有因客忤，觸犯禁忌而夜啼者，宜四聖保命丹，用燈草燒灰，和藥杵細，乳汁調塗乳上，令兒吮之，更以術法驗之。</p>
<p><u>一法</u>　於兒臍下，用硃筆書田字一個，即瘥。</p>
<p><u>又法</u>　用火柴頭一個，長四五寸，削平一面，硃砂水寫云：撥火杖，撥火杖，差來作神將，捉著夜啼鬼，打殺不要放，急急如律令敕。</p>
<p><u>又方</u>　用仙人杖，安睡處身伴，（此杖即筍欲成竹者。）立死。</p>
<p><u>又方</u>　用抱雞婆草一束，置兒簟下，勿令人知。</p>

<h2>諸汗</h2>
<p>額頭有汗不須疑，漿漿渾身早問醫，</p>
<p>若待陽虛成脫病，縱逢國手也虛題。</p>
<p>《內經》曰：陽者，衛外而為固也；陰者，內之守也。氣為陽，血為陰。心主血，汗者心之液也。肺主氣，皮毛腠理，肺之合也。小兒心火太盛，上熏於肺，則皮毛不斂，腠理不密，失其衛外之職矣，故汗出焉。或為自汗，或為盜汗，血亦失其守矣。汗出不止，心亦虛也。氣弱血虛，大病生焉，縱遇良工，不可為也。</p>
<p>自汗者，或昏或醒，浸浸而出不止也；盜汗者，睡困則出，醒而復收也。並宜黃耆六黃湯、止汗散主之。</p>
<p><u>當歸六黃湯</u>　此治自汗之聖藥也。</p>
<p>當歸　生地黃　熟地黃　黃柏　黃連　黃芩（各等分）　黃耆（加倍）</p>
<p>先用浮麥熬成湯，去麥入藥煎成劑，去渣，調止汗散服。</p>
<p><u>止汗散</u>　用：</p>
<p>故蒲扇燒灰。</p>
<p><u>又方</u>　用：</p>
<p>牡蠣（米泔浸洗，煅透，末）　麻黃根　黃耆（蜜炙，各末）</p>
<p>取浮麥一百粒煎湯，調煎一沸服，效。</p>
<p>錢氏云：上至頭，下至項，謂之六陽虛汗，不須治之。</p>
<p>小兒睡而自汗者，肌肉虛也，止汗散主之。遍身汗出者，香瓜丸主之。上至胸下至臍，胃虛也，當補脾，益黃散主之。幼科執此，殊不知自汗者，心火旺而肺金虛也，反用丁香以助火，青皮以瀉肺，其失甚矣。東垣有論。（見脾臟。）本方當歸調元湯加芍藥。黃耆建中湯穩當。</p>
<p><u>黃耆建中湯</u>　治脾胃虛自汗。</p>
<p>黃耆（蜜炙）　白芍（等分）　甘草（炙）　杜桂（減半）</p>
<p>姜三，棗引。</p>
<p><u>又方</u></p>
<p>黃耆（六錢，炙）　甘草（一錢）　（名黃耆六一湯）　加白朮　白芍（各三錢）</p>
<p>末，薑棗引。治脾胃虛汗，甚效。</p>
<p>凡兒初生周歲，不可自汗，勿用他藥，宜用白朮一錢，小麥百粒，水煮令乾，去麥為末，以黃耆湯調服，愈為度。</p>
<p>有傷風寒熱症自汗，宜小柴胡湯加膽草治之。</p>
<p>有夏月中暑濕，發熱汗多者，宜人參白虎湯加蒼朮治之，效。</p>
<p>有傷食積者，胸腹多熱有汗，宜先去積，三黃枳朮丸下之，後以肥兒丸調理，自愈。</p>
<p>有因瘧後自汗者，宜小柴胡湯加黃耆、桂枝主之。</p>
<p>有因瀉痢後自汗者，宜黃耆建中湯加當歸、白朮主之。</p>
<p>有急驚風自汗者，遍身如水之冷，此危症也，難治。</p>
<p>凡大病後，有自汗、盜汗者，宜調元湯加白芍、白朮主之。如汗出太多不止者，宜養心血，團參湯聖藥也。</p>
<p><u>團參湯</u>　治虛汗或心血液盛，亦發汗。此藥收斂心氣。</p>
<p>新羅人參　川當歸（各三分）</p>
<p>咀，作三服，獖豬心一個，切三片，每片入藥二錢，井水碗半，煎一碗，食後服。</p>
<p><u>又</u>　治睡中汗方</p>
<p>酸棗仁　人參　茯苓（等分）</p>
<p>蜜丸，芡實入，麥冬湯一丸下。</p>
<p>汗出不治症：汗出不流而發潤，一不治也；汗出如油者，二不治也；汗凝如珠者，三不治也。君子見機而作，不可不早。</p>

<h2>大小便病</h2>
<p>腎竅便開前後陰，便溺有病屬肝經，</p>
<p>血虛大便多硬結，氣熱常為小便淋。</p>
<p>《內經》曰：腎開竅於二陰。二陰者，前陰竅出小便，後陰竅出大便也。</p>
<p>又曰：肝病者則大小難。故中風者，多便溺之阻隔也。又云，前陰主氣，後陰主血者，語其用也。蓋膀胱之津液，血所化也，由氣而後能出。太陰之傳送，氣之運也，由血而後能潤。此便溺之流通，然後見氣血之依附也。夫人之所以有生者，以有出入也。如清陽出上竊，謂呼吸也，濁陰出下竅，謂大小便也。一息不運，則機緘窮而死矣。故二便不通，加以腹脹氣喘、嘔噦煩躁者，不可治也。宜服八正散，外用掩臍法、蜜導法，則前後俱通矣。</p>
<p><u>八正散</u>　治熱聚下焦，二便不通。</p>
<p>木通　滑石　山梔仁　車前子　瞿麥　甘草　大黃　芒硝（等分）</p>
<p>水一碗，先煎上六味二沸，入大黃煎至半碗，去渣，入硝煎一沸頃，熱服。</p>
<p><u>掩臍法</u>　治驚風積熱，大小便閉塞，用：</p>
<p>連須蔥（七根，不洗帶土）　生薑（一塊）　淡豆豉（二十一粒）　鹽（兩匙）</p>
<p>同研爛作餅，銚子烘熱，掩臍中，以綿扎定，良久氣通自利，不然，再換一餅。</p>
<p><u>又方</u>　用：</p>
<p>大田螺（三五枚）</p>
<p>和殼杵爛，掩臍下，即通，異人加鹽半匙，更良。</p>
<p><u>蜜導法</u>　治二便不通，以此通其大便則下焦氣行，而小便自通矣。用蜜煉成珠，滴水不散，入皂角末和丸，如小指頭大，似蔥管，送入穀道中，氣通則便通矣。</p>

<h2>治小便</h2>
<p>膀胱不利號為癃，不約遺尿夢寐中，</p>
<p>如此兩端分冷熱，還來水火覓真蹤。</p>
<p>經曰：膀胱不利為癃，不約為遺尿。癃者小便不通也。又曰：肝有熱則小便先赤。凡小便赤澀為熱，小便自遺為寒。熱者火有餘，水不足，治宜瀉心火，滋腎水，加味導赤散主之。寒者火不足，水有餘也，治宜溫腎水，益心火，益智仁散主之。</p>
<p><u>加味導赤散</u>　治心熱肝熱小便赤澀者。</p>
<p>木通　生地　甘草梢　條芩　梔子仁　澤瀉　車前子　柴胡梢（等分）</p>
<p>末，每一二錢，淡竹葉七片，燈心二十一寸，水煎，食前服。</p>
<p><u>益智仁散</u>　治遺尿。</p>
<p>益智仁　破故紙（炒）　白茯苓（等分）</p>
<p>細末，炒，鹽湯調服。</p>
<p>小便不通，乃內臟氣虛，受熱壅滯，宣化不行，非塞非痛，但閉不通，腹脹緊滿，宜五苓散加車前子、燈心主之。</p>
<p>有大病後，氣虛津液少者，不可利之，利則氣益虛，津液日枯，宜：</p>
<p>人參　麥冬　甘草梢（各等分）　黃柏（鹽水炒，減半）</p>
<p>末，煉蜜丸，薑湯下。</p>
<p>小兒諸淋，不問五者，皆屬於熱，並用：</p>
<p>香附子　川芎　赤茯苓（各半兩）　海金沙　滑石（各一兩）　枳殼　澤瀉　石葦　檳榔（各二錢半）</p>
<p>糯米粉煮糊丸，麻子大，服二、三十丸，順取長流水，入鹽少許，煎湯下。</p>
<p>如小兒氣病，常病淋者，不可服上藥，宜補腎地黃丸，甚效。小便自出而不禁者，謂之遺溺。睡里自出者，謂之尿床。此皆腎與膀胱虛寒所致也，宜雞腸散主之。用：</p>
<p>雞腸（一具，燒）　牡蠣（煅灰）　白茯苓　真桑螵蛸（白之者，微炒，各半兩）　辣桂　龍骨（各二錢半）</p>
<p>末，服一錢，薑棗引。或與益智仁散合，末，煉蜜丸，鹽湯下，尤妙。</p>
<p>小便出血者，謂之尿血。用：</p>
<p>生地　木通　甘草梢　赤茯苓　山梔仁　生蒲黃　滑石（等分）</p>
<p>末，每一錢，淡竹葉七片，水煎去渣，入車前草自然汁同服。</p>
<p><u>又方</u>　用升麻甘草煎湯調一元散服。</p>
<p>小兒初出，便黃赤，落地良久，凝如白膏者，謂之尿白。幼科云：久則成疳是也，宜用胃苓丸，鹽湯下，效。</p>
<p>如小便出而色白渾濁，謂之白濁，宜清心蓮子飲主之。</p>
<p>石蓮肉　白茯苓（各一錢）　益智仁　遠志肉（去心）　麥冬（去心）　人參（各五分）　石菖蒲　車前子　白朮　澤瀉　甘草（炙，各二分半）　豬苓（三分）</p>
<p>末，每一錢，燈心同煎。</p>
<p><u>又方，分清飲</u></p>
<p>益智仁（去殼）　川萆薢　石菖蒲　天台烏藥（等分）</p>
<p>末，或和白茯苓尤妙，燈心湯服。</p>

<h2>治大便</h2>
<p>大便鞕結須宜下，亦有諸般不可攻，</p>
<p>食少氣虛脈濡弱，不如膽導有奇功。</p>
<p>夫飲食之物，有入必有出也。苟大便不通，宜急下之，使舊谷去而新谷得入也。然有實秘者，有虛秘者，臨病之時，最宜詳審。如形實，氣實，脈實，又能食者，的有可下之症，則下之。如河間涼膈散、承氣湯、八正散、三黃枳朮丸、木香檳榔丸、丁香脾積丸擇而用之，中病即止，不可過也。如形虛，氣虛，脈虛，又食少者，雖有可下之症，緩則救其本，用保和丸、枳朮丸、大黃丸微利之。如常便難者，血不足也，宜潤腸丸主之。急則治其腸，使其通利，豬膽汁導法神效。此家秘之法也。</p>
<p><u>潤腸丸</u>　治老人、虛人、小兒、產婦，大便秘結者，良驗。</p>
<p>麻子仁（去殼）　杏仁（去皮尖，略炒）　桃仁（去皮尖，各半兩）　歸梢　枳殼（炒，各七分半）　阿膠（蛤粉炒，二分半）　紫蘇（炒）　蘿蔔子（炒，各三分）</p>
<p>煉蜜丸，如麻子，二三十丸，陳米湯下。</p>
<p><u>膽導法</u>　豬膽一個，以小竹管放口內，用線紮緊，勿使移動，吹氣一口，另用一線從管下近氣處系定，勿使泄了氣。插入穀道中，解去系氣線，一手拿住膽筒，一手捏膽汁入腹，直待氣通，隨捏隨起，便即通矣。如不通，又有別法，口言不盡。</p>
<p>凡小兒病，有可下不可下者說，見第一卷歌中。</p>
<p>凡小兒大便下血者，宜四物湯加枳殼、荊芥穗及柏葉主之。</p>

<h2>小兒目病</h2>
<p>存乎人者惟眸子，五臟真邪並見此，</p>
<p>一點塵埃不可侵，風熱肝虛為病耳。</p>
<p>目主五臟，瞳人屬腎，黑珠屬肝，白珠屬肺，兩角屬心，上下胞屬脾。目內五臟症，錢氏云：赤者心熱，導赤散主之；淡紅者心虛熱，生犀散主之；青者肝熱，瀉青丸主之；淺淡者地黃也補之；黃者脾熱，瀉黃散主之；無精光者，腎虛，地黃丸主之；白而澀者肺熱，瀉白散主之。</p>
<p><u>生犀散</u></p>
<p>地骨皮　赤芍藥　柴胡　葛根（各一兩）　甘草（一兩半）　生犀角（銼，二錢）</p>
<p>每一錢，水煎服。</p>
<p>眼目視物不明，不腫，不痛，不赤，無翳膜，或目緊小無精光者，是肝腎俱虛，不可便服涼藥，宜地黃丸主之。</p>
<p>目者肝之竅，瞳人者，通竅於腎。腎屬水，肝屬木，母子相依者也。故肝腎之氣實，則精彩光明；氣衰，則昏矇暈眩。烏輪赤，暈痛，淚漿流，此肝熱也。眼生清淚，黏臉遮睛，此肝虛也。瞳人散大，淡白偏斜，此腎虛也。瞳人焦小，或帶微黃，此腎熱也。一虛一實，以此驗之。然心者，神之舍也，又為腎之主也。心主血，目得血而能視。心主熱，目因熱而昏昧，故四物湯與地黃丸要藥也。補腎水，制心火，養肝血，莫有加於是方者矣。</p>
<p>—目痛赤腫有二症：或因天行時氣，症候暴赤腫痛，晝夜若啼哭不止，或因臟腑積熱，兩目赤腫，並宜瀉青丸方加蟬蛻、白蒺藜（炒）、蔓荊子、荊芥穗、柴胡、黃連（酒炒）、車前子、甘草等分，每末一錢，生蜜水調細服之。</p>
<p>外用金沙散點洗之。（方見下。）</p>
<p>—目內翳膜有二症：或肝腎俱虛，眼生翳膜，及肝疳白膜遮睛者，宜用地黃丸加五味子、人參、當歸、川芎、黃連、蘆薈，蜜丸服。</p>
<p>或因痘疹之後，毒氣入目生翳膜者，用白菊花、綠豆、穀精草等分，咀，每二錢乾柿餅一枚，粟米泔汁一碗，慢火煎乾去渣，於食後臨臥，只吃柿肉，一日三枚。如兒不能服者，將煮過柿餅，母嚼爛喂之。此二症不可用點藥。</p>
<p>有初生下眼閉不開者，其症有二：</p>
<p>或因產母食熱毒物，以致斯疾，治當以膽草少許，蘸洗眼上，一日七次；或用黃連，磨乳點之，乳母服生地黃湯。</p>
<p>生地　赤芍藥　川芎　當歸（酒洗）　瓜蔞根</p>
<p>加黃連，燈心引，水煎。</p>
<p>或以本方為細末，燈心湯調少許，搽兒口中。</p>
<p>或因初生，洗眼不淨，穢汁浸漬於眼目中不能開者，宜真金散方。</p>
<p>淨黃連　黃柏　當歸　赤芍　杏仁（去皮尖，各五分）</p>
<p>切，乳汁浸一宿，曬，為極細末，以生地汁調一字，點眼中自開。</p>
<p>凡初生小兒，頭洗令淨。使瞼赤爛，至長不瘥，名曰胎赤。（見下爛弦。）</p>
<p>疳眼者，肝風入眼赤腫，目生眵淚，爛弦痛癢，揉擦昏暗雀盲，甚經目合不開，宜天麻丸。</p>
<p><u>天麻丸</u></p>
<p>真青黛　黃連　天麻　五靈脂　夜明砂　川芎　蘆薈（各二錢）　膽草　防風　蟬蛻（去足，一錢半）　全蠍（二枚，焙）　乾蟾（炙焦，三錢）　麝香（少許）</p>
<p>獖豬膽汁浸膏糊丸，麻子大，每十丸，薄荷湯下。</p>
<p><u>又方</u>　治小兒疳眼赤爛，用：</p>
<p>苦參　蔓荊子　防風　龍膽草　玄參（各等分）</p>
<p>豬膽糊丸，麻子大，數量大小，茶清下。</p>
<p>疳眼生瘴者，用：</p>
<p>瓜蘆根　甘草　赤芍　草決明（等分）</p>
<p>每五分，蜜湯調下。</p>
<p>爛弦者，脾有濕熱也，或初生洗不淨所致者，用：</p>
<p>淨黃連（炒）　蒼朮（童便浸，焙）　防風（等分）</p>
<p>末，每服一字，蜜水調。</p>
<p>外用綠豆　爐甘石（煅、童便淬七次，半兩）　海螵蛸（一錢）　膽礬　輕粉　雄黃（各五分）</p>
<p>用黃連乳汁浸，清汁調藥，以鵝羽蘸藥搽上，一日三五次，以瘥為度。</p>
<p>有因塵埃入目，揩摩成腫，啼哭不已，作痛者，用油煙、金墨、新汲水磨濃，入玄明粉五分，如無，以馬牙硝代之，和勻為膏，取新筆蘸點目中，以瘥為度，忌熱物。</p>
<p>凡眼暴赤腫初起，勿服寒涼之藥，不能愈疾，又損脾胃氣，使兒不能飲食也。蓋藥之味，辛甘發散為陽，酸苦湧泄為陰。故清陽出上竅，辛甘溫平是也。酸苦寒涼之藥，不能上升耳。宜先服九仙散發散之。此火鬱則發之也。不已者，以瀉青丸合小柴胡湯，加酒黃連作丸服，有大奇功。外當用金沙散洗之，黃連膏點之以愈。此治風熱眼病之要法也。</p>
<p><u>九仙散</u>　時行目病，暴赤腫痛，以此發之。</p>
<p>柴胡　蒼朮（童便浸，各一兩）　赤芍　荊芥穗　甘草（各六錢半）　麻黃（不去根節，滾水泡）　川芎　薄荷（和梗，半兩）　旋覆花（去毛梗，三分）</p>
<p>末，每一錢，水一小碗，姜一片，蔥一莖，無時頻服。</p>
<p><u>金沙散</u>　時行赤眼腫痛，或腎熱多淚。</p>
<p>淨黃連（一兩）　硼砂　寒水石　大黃（各二錢）　海螵蛸　銅青（各一錢）　玄明粉（二錢半）　全蠍（去毒，七枚）　麝香（少許）　爛弦加輕粉（五分）</p>
<p>末，每服一字至五分，涼水化，澄清去渣，無時頻洗，效。忌酒暈。</p>
<p><u>黃連膏</u>　用：</p>
<p>淨黃連（半斤）　苦參（四兩）　秦皮（二兩）　杏仁（四十九粒）</p>
<p>冬月制，取雪水四碗，煎二碗，放淨瓷器內，又以水煎，取一碗放前汁內，又以水一碗，煎取半碗，用淨取汁，與前汁和一處，取淨銅銚子入汁在內，慢火熬，以桑條不住手攪，勿令沉底，勿動灰塵，入汁中務宜仔細。待熬至一碗，再入馬牙硝半兩，同煎至半碗，取起以紙蓋定。再製過爐甘石（末）二兩，硼砂（末）半兩，乳香、沒藥（末）各一錢，膽礬（末）三錢，海螵蛸（末）二錢，和勻，入膏中取起，攤冷待乾，以乳汁磨，點之效。</p>
<p>目直視者，肝有熱也；目連劄者，謂之目闢，肝有風也。並宜服瀉青丸。</p>
<p>目下胞腫者，水氣也。必待作腫，宜五苓散加車前子以利其水。</p>
<p>目中黃者，疸也，宜服茵陳胃苓丸。</p>
<p>兒有大病未愈，觀其目或直視，或斜視不轉睛者，或閉目不開者，或開目不合者，或哭無淚，或不哭淚自出者，有目胞腫者，有目陷者，有目中見物而畏怕者，皆惡候。</p>

<h2>治鼻</h2>
<p>鼻中相通呼吸門，唇依牙齒齒依唇，</p>
<p>耳司採聽當嫌塞，舌主聲音似鋒鈴。</p>
<p>肺為氣之主，通竅於鼻。鼻，清氣出入之道路也。小兒稟受胎氣充實者，三關九竅，五臟六臟，內外呼吸，內外貫通而榮衛行焉。若外感風寒，內傷元氣，傷乳食，則清濁不分，泥丸相亂，諸症疊起矣。</p>
<p>鼻衄者，血與氣相隨而行。若臟腑積熱，乘於氣血，則熱氣逼血而妄行，自鼻孔出，謂之衄血，宜東垣涼膈散加生地黃、阿膠（炒）、黃連、茅花主之；不止者，宜服雞蘇丸，效。</p>
<p><u>雞蘇丸</u>　治鼻熱，胸中鬱熱，衄血不止。</p>
<p>雞蘇葉（八分，即薄荷葉）　蒲黃（炒，一兩）　麥冬（二錢）　阿膠（炒，一錢）　甘草（七分半）　人參　黃耆（各五分）　木香　柴胡　生地黃（各一錢）</p>
<p>煉蜜丸，如小豆大，每一丸，食後，茅花湯下。</p>
<p><u>又方</u>　山梔和殼燒存性，油發灰研勻吹入鼻。</p>
<p><u>又</u>　槐花半生半熟，末，吹鼻。</p>
<p><u>又</u>　人中白成塊者，燒去穢氣，為末，入油發灰、麝少許，吹入鼻。</p>
<p><u>又</u>　生蘿蔔搗汁，或生藕汁，仰頭滴入鼻中。或血妄行，取汁飲之，效。</p>
<p><u>又</u>　用大蒜煨香研爛，塗腳底，鼻中有蒜氣，即去之。</p>
<p>用上方法不止，以白紙一張，作八摺，冷水濕紙，放頭頂中，以熨斗熨至一重或二重紙干立止。此數方救急之要法也。</p>
<p>鼻流清涕者，熱則津液流；鼻塞不通者，冷則收閉也。鼻流清涕，其癥有二：或外因傷風得之，噴嚏流清涕。風屬陽，其病為熱，宜東垣涼膈散加防風、芥穗主之；內因腦熱，鼻流濁涕不止，名曰鼻淵。久而不已，必衄血，涼膈散加羌活、川芎、白芷主之。</p>
<p><u>又方，蒼耳散</u></p>
<p>辛夷仁（半兩）　蒼耳子（炒，三錢半）　白芷（一兩）　薄荷葉（五分）</p>
<p>末，茶清調服。</p>
<p>有因胃中食積，熱痰流注者，當消食積，用：</p>
<p>南星（炮）　半夏（洗）　藁本　白芷　神麯（炒）　酒芩　辛荑　荊芥（各等分）</p>
<p>末，薑湯調服。</p>
<p>二症有，並用辛夷膏貼之。</p>
<p><u>辛夷膏</u>　治流涕不止。</p>
<p>辛夷葉（洗、焙，二兩）　細辛　木通　白芷　木香（各半兩）　杏仁（一兩，去皮尖，研）</p>
<p>上末，入杏仁泥、羊腦髓、豬脂各一兩，和勻，於瓦器中慢火熬成膏，赤黃色為度。放地上冷，入腦、麝各一錢，拌勻塗囟門上，更用少許塗鼻中。</p>
<p>鼻塞其症有二：或因傷寒得之者，寒則傷肺，肺氣不利則塞也，宜禦寒湯主之。若冷氣久不散，濃涕結聚，使鼻不聞香臭，則為齆鼻，宜萬全膏主之。凡新產芽兒或十日一月之內，忽然鼻塞，因吮乳不能呼吸者，多是乳母睡時不知所忌，抱兒身側，鼻口中氣出吹著兒，冷氣自囟而入，成鼻塞，並宜貼囟法及塞鼻法。</p>
<p><u>萬全膏</u>　治齆鼻。</p>
<p>羌活　川芎　細辛　石菖蒲　木通　麻黃（各一錢）　腦　麝（各一字）</p>
<p>煉蜜丸，芡實大，服一丸，燈心湯化下。或用一丸，綿包塞鼻中。</p>
<p><u>禦寒湯</u>　治寒邪傷於皮毛，令兒鼻塞上喘。</p>
<p>黃柏（二錢）　黃耆（一錢）　人參（五分）　炙甘草　款冬花（各三分）　羌活　黃連（各二錢）　白芷　防風（各三分）　陳皮　升麻（各五分）　佛甘（三錢）　蒼朮（七分）</p>
<p>末，蔥湯調服。</p>
<p><u>貼囟法</u>（一名通散）</p>
<p>香附（炒）　川芎　荊芥穗　殭蠶（炒）　細辛　荷葉　牙皂</p>
<p>用末，生蔥白搗膏，以帛盛之，夜貼囟上。</p>
<p><u>塞鼻法</u>　治齆鼻。</p>
<p>瓜蒂　明礬　細辛（各一分）　雄黃（五分）　麝香（少許）</p>
<p>末，以雄犬膽汁和丸，綿包塞鼻中。</p>
<p>鼻疳者，肺疳也，鼻下兩傍赤癢瘡濕，其瘡不痛，汁所流處，隨即生瘡，一名疳垚，宜清肺飲，化垚丸主之。</p>
<p><u>清肺飲</u>　治肺疳垚，蝕鼻穿孔汁臭，或生息肉。</p>
<p>桑白皮（炒，半兩）　紫蘇葉　前胡　黃芩　當歸　天冬　連翹　防風　赤茯苓　桔梗　生地黃　甘草（炙，各二錢半）</p>
<p>末，水煎服。次服化䘌丸。</p>
<p><u>化䘌丸</u></p>
<p>蕪荑　蘆薈　真青黛　川芎　白芷梢　胡黃連　乾蟾（燒存性，各等分）</p>
<p>末，豬膽汁浸膏糊丸，麻子大，二十丸，食後臨臥，杏仁湯下。</p>
<p>其鼻昂，用雄膽泡湯，小筆蘸洗。俟煎藥各進數服，卻用青黛、當歸、赤小豆、瓜蒂、地榆、黃連、蘆薈等分，雄黃少許，細末，入鼻內斂瘡。</p>
<p>鼻瘡，用黃連、黃柏、檳榔，研末以豬骨髓和敷，或用青黛、槐花、杏仁研敷；鼻赤，用雄黃、黃丹（研末），無根水調敷。又用蒼耳葉（酒蒸乾），末，調服，最解食毒。</p>
<p>鼻乾者，肺熱也，用涼膈散加桑白皮（蜜水炒）、木通。</p>
<p>大病鼻乾黑燥者，火剋金也；鼻昂氣喘者，肺絕也。小兒山根青者多病，年上赤者，有血光病。</p>
<p>小兒腦疳，鼻癢頭髮作穗，面黃肌瘦，用鯽魚膽滴鼻中，連三五日效。</p>
<p>傷風寒頭痛，加川芎、白芷、藁本、蔓荊子、細辛。</p>
<p>眼痛，加酒黃連、羌活、防風、柴胡、膽草（酒洗）。</p>
<p>鼻病加升麻（酒洗）、白芷、細辛、蘇葉。</p>
<p>耳病加柴胡、木香、蔓荊子、全蠍。</p>
<p>口病加石膏、防風。</p>
<p>咽喉痛加玄參、牛蒡子（炒）、山豆根。</p>
<p><u>龍腦川芎丸</u>　消風化滯，除熱清痰，通利七竅，精神氣爽。</p>
<p>桔梗（二錢半）　片腦（六分）　砂仁（二分）　白豆蔻（去殼，五分）　薄荷（一錢三分）　川芎　防風　炙甘草　酒芩　連翹（各一錢）</p>
<p>煉蜜丸，每兩作二十丸，服則一二丸，茶清化下。</p>

<h2>頭病</h2>
<p>小兒頭病亦多般，散出方書不多言，</p>
<p>感謝岐師施指教，法留後學作諦筌。</p>
<p>解顱者，生下惟囟不合，氣衰不盛也，多憂多笑。更有目白睛多，光白色嫩者，多愁多喜，以年久頭縫開解而不合。腎生髓，腦為髓海，腎氣有虧，故髓不滿，所以頭囟開而不合也，名曰解顱。凡得此疾，不及千日之內；間有數歲者，偶因他疾攻擊，遂成廢人，不可復藥也。氣色清明，能飲食者，多服補腎地黃丸及調元湯，百日內須見效者，次第調理，或有可治。若投藥石如故，亦難治。</p>
<p>錢氏云：兒本虛怯，由胎氣不成，則神氣不足，目中白睛多，其顱即解，面色㿠白，此皆難養，縱長不過二八之數；若縱色欲，多不過四旬而亡。因病而成，致腎虛者，此也。</p>
<p>家秘云：解顱有二：初生後，頭骨漸開，此胎氣怯弱，腎不足也。有閉而後開者，自囟至印堂，有破痕可開一分。又有頭四破成縫者，此皆解顱，由病後腎虛，水不勝火，火氣上熏其髓則熱，髓熱則解，而頭骨復分開矣。腎虛者，宜服地黃丸，以補腎之不足。調元湯、十全大補湯，母子共服之，以補脾胃，使氣血漸實，其顱自合矣。其髓熱者，宜通聖散為丸服，去硝不用。外用封囟法，或用新綿緊束之，有作巾遮護之，久而自合，亦良法也。</p>
<p><u>封囟法</u></p>
<p>防風　南星　白蘞　白及（等分）</p>
<p>末，豬夾車髓搗和，封囟上，一日三易之。</p>
<p><u>又方</u></p>
<p>顱頭骨不拘多少，燒灰存性，研末，以清油調敷頭縫。</p>
<p>腦疳者，頭皮光急，髮結如穗，滿頭餅瘡，腦熱如火者是也。用：</p>
<p>川芎（酒洗）　片芩（酒炒）　白芍　陳皮（去白，各半兩）　白朮（酒）　當歸（酒洗，各一兩半）　天麻（酒炒）　蒼朮　蒼耳子（各七錢）　酒柏　酒粉草（各四錢）　防風（三錢）</p>
<p>末，水煎，日服四五次，服後睡片時。</p>
<p>乳母宜服溯源解毒湯。</p>
<p><u>溯源解毒湯</u></p>
<p>酒芩　蒼朮（酒炒）　白蒺藜（酒浸炒，去刺）　蔓荊子（酒炒）　何首烏（酒炒）　胡麻（炒）　升麻（酒）</p>
<p>末，酒糊丸，麻子大，服三、五十丸，防風湯下。</p>
<p><u>外用敷藥</u></p>
<p>松樹厚皮（燒灰，二兩）　白膠香（二兩）　黃丹（水飛，一兩）　枯白礬（五錢）　黃芩　黃連　大黃（各七錢）　蛇床子　寒水石（各三錢）　無名異（少許）　木香（少許）　輕粉（少許）</p>
<p>末，熬熱調敷瘡上。先用椒鹽湯洗，去瘡痂，敷之佳。又治白禿。</p>
<p>又有兒生後，其頭漸大，頭皮赤光，眼小，此亦腦疳也。乃受父母熱毒之氣，藏於腎中，上熏於腦，故頭大漸紅也，此難養，不出二八之數。其未周歲，滿頭生瘡結餅，作癢作痛，兒不能忍，日夜啼哭者，亦難養也，宜服前苦參丸，及松皮散敷之。</p>
<p>癩頭者，一名白禿，或父母之傳，或兄弟姊妹之相授，乃遺毒之氣也。初起可治，待皮毛光，不必治也。宜服消風通聖散除大黃，另研，酒蒸，炒末，再酒拌曬乾，每一錢，水煎熱服。外用炭燒紅，以長流水淬之，乘熱炭擦頭皮，以前松皮散敷之。</p>
<p><u>又方</u></p>
<p>胡荽子　伏龍肝　龍尾　黃連　枯白礬</p>
<p>末，熬熱清油調敷。</p>
<p>初，頭上散生，成片時當帶瘙癢，毛髮稀少，有類白癩，此禿瘡之根也，用臘豬油搽之，自不成白禿矣。</p>
<p>囟填囟陷訣云：熱甚則腫，虛熱則陷。囟填者，囟門腫起，骨高突也。經云：熱甚則腫，由邪火炎上，使清明之氣上升而不降。其證有二：以手摸之，腫堅實者，此有寒邪在表，腠理閉，寒熱不得出。所謂氣上衝則堅勁者是也，宜升陽散火湯，此鬱則發之也；如摸之其腫虛浮者，此積熱在裡，熏蒸於上，所謂氣上衝則柔軟者是也，宜酒製神芎丸，此高則抑之也。一發一下，中病即止。</p>
<p><u>升陽散火湯</u>　治風寒外感，或胃虛過食生冷，抑遏陽氣脾土。火鬱則發之。</p>
<p>升麻　葛根　獨活　羌活　人參　白芍（各五分）　防風（二分半）　柴胡（八分）　甘草（生二分、炙三分）</p>
<p>水煎熱服，令睡有微汗。</p>
<p><u>酒製神芎丸</u>　治一切積熱。</p>
<p>大黃（酒蒸）　黃芩（酒洗，二錢）　黑醜（半生半熟，取頭末）　滑石（各四錢）　黃連（酒洗）　薄荷　川芎（各五錢）</p>
<p>用無灰酒丸，黍米大，服五丸、十五丸，溫水下。</p>
<p>囟陷者，謂囟門陷下成坑也，其症有二。經云：陷者，下氣虛也。大病之後，津液不足，其氣下陷成坑窟者，宜大補元氣，調元湯加升麻主之。有脾胃虛弱，飲食減少，脾主肌肉，肉去皮薄，囟門露見，非陷也。宜服肥兒丸、參苓白朮散，補脾胃則能飲食，肌肉自平，囟不露矣。</p>
<p>又有後枕陷者，《活幼心書》謂其症尤重於囟陷者，此太虛極，百無一雌。殊不知此非病也，乃父母之過也。初生兒頭骨未合，當用綠豆作枕枕之，常與移動，勿使只在一邊，則頭骨不正矣。此後枕骨陷下者，乃兒臥日久之所致也，若難養，則頭骨四破，高下成縫者，皆非壽子也。</p>
<p>頭仰者，頸軟也。頸者，頭之莖也，一名天柱骨。頸軟者，乃天柱骨不能任元而前後左右傾倒也，此惡病也。其症有二：小兒初生便頸軟者，皆胎稟不足，腎氣虛弱也。腎主骨，肝主筋，筋不束骨，其骨則折，母能令子虛也，此兒難養，縱長不及四旬。腎氣虛矣，宜服地黃丸加當歸、續斷主之。有因大病之後，頭骨不能起者，此血氣虛弱也，宜十全大補湯煉蜜丸服。經云：頭者精明之府也，頭仰邪欹，神將去矣。凡大病人有是症，難治。有病驚風者，或病痙痓者，勿作項軟論。</p>
<p>傷風寒痛者，用細根子黃芩（半生半熟）三錢半，炙甘草錢半，羌活、藁本各一錢，柴胡七錢，川芎五錢或五分、一錢，以茶湯調成膏抹兒口中，少用白湯下。</p>
<p>頭搖者，頭戰者，腎風熱也，宜瀉青湯丸加全蠍主之。</p>
<p>頭生胞瘡者，初因皮破成瘡，膿水不幹，頭毛黏結，內生蝨，癢則抓之，年久不愈，有成癩頭。當先去其蝨，用石菖蒲煎湯洗之，其蝨盡死，待乾用水銀、膩粉二味放碗中，以指研勻，入津調濕，指蘸藥，搽瘡上四畔及發內，蝨盡去。方用秋牛皮窯口上煙膠（不拘多少）、松香研末，入輕粉少許、雄黃少許，熬熱，上油調塗患處。頭生軟節者，年久不愈，用紫金丹塗之效。（方見心虛諸疾下。）</p>
<p>頭之有發，猶山之有草木也，發者血之餘，發之多寡，由於血之盛衰也。坎為血卦，血者腎之液，發者腎之苗也，故其色黑也。兒發久不生，生不黑者，皆腎虛也，宜地黃丸主之。</p>
<p>大病後，其發成穗，或稀少者，乃津液不足，疳癆之外候也，宜集聖散主之。</p>

<h2>面部</h2>
<p>五臟英華面部間，知其有病望中看，</p>
<p>色宜明潤昏枯暗，瘡癬斑痕貌不妍。</p>
<p>詩曰：五氣入鼻，藏於心肺，上使五色修明，聲音能彰，則面者心肺之所主也（五臟部位說見一卷歌中）。五色者，五臟之英華，發見於面者也。肝色青，如翠羽者吉，枯草者凶。其餘照脈候仿此推之。大抵明潤者吉，暗黯者凶。五色主病，赤主熱，青主風，黃白主疳虛、食積，青、黑主痛。五色所忌：肝病白者不治，謂金剋木也；病後面色白者，謂之脫色者，死；肺病面赤者不治，謂火剋金也；凡痢疾失色，面赤者死；心病面黑者不治，水剋火也；脾病面赤青者不治，木剋土也；腎病面黃浮者不治，謂土剋水也。</p>
<p>面浮腫者風也，宜五皮湯加防風、蘇葉主之。</p>
<p>頭面紅腫者，風熱也。用：</p>
<p>通聖散除大黃，另用酒蒸入藥，同末，酒拌濕曬乾，如此三拌三曬，或半字一字，淡竹瀝調，細細服之，連進三五次，立止。以忍冬藤煎湯洗之。</p>
<p>麵皮黃中有白隱者，此傷食也，宜三稜散。</p>
<p>人參（七錢半）　三稜（炮）　香附（一兩半）　青皮（去穰）　益智仁　陳皮（去白）　枳殼（麩炒）　神麯（炒）　麥芽（炒）　半夏（炮）　莪朮（醋煮，焙）　山楂肉　蘇葉（各五分）　白茯苓　粉草（半生半炙，各一兩）</p>
<p>末，服一錢，小者五分，陳倉米百粒，姜引，或加大黃（半生半煨）五錢，粳米糊丸，陳米飲下。</p>
<p>面上生瘡，如火燒，用黃蠟米粉，蜜水調敷，或雞子清和敷。</p>
<p>兒疳瘡不愈，多生於面部兩耳。乳母嚼白米成膏治之，不過三五日愈，並母禁雞、魚。</p>

<h2>附錄醫案</h2>
<p>小兒始病天疱瘡，後發瘧，發驚癇，密翁因育嬰書問答證治，開陳於後。育書云：此子先受暑濕之氣，暑則為瘧，濕則為瘡。又傷飲食助其暑濕之邪。暑則傷心，濕則傷脾，暑生熱，濕生痰，脾土亦虧，肝木隨旺，此所以為瘧為癇也。瘧曰食癇，久則成疳。觀其色㿠白，毛髮必疏，疳之候也，當從虛治。凡瘧間日發，難止，謂受病深也。夜發者，難已，謂邪在陰分，必調至晝發，一日一發，然後可以稱退，此理醫者當知，今將其病細解於後。</p>
<p>問：瘧發於子午時，又咬齒呻喚，又努責出大便，其色黃綠，又大哭，手足一撒，何也？答曰：此肝膽病也。子屬膽，咬齒者，心肝俱熱，肝木心火，子以母病也。大叫哭者，肝病也，呻喚者，腎病也。腎水肝木，母以子病也。肝者厥陰風木，心腎者少陰君火也，木火相搏，則作內搐，故大便努責而出。</p>
<p>瘧發於已午時多，而他時少，其理何哉？答曰：巳為厥陰風木，午為少陰君火；且巳為陽極，午為陰生，此水火相搏而陰陽分爭之時也。況瘧疾之作，因暑以傷心，心本屬火，火之性又旺於巳，陽火乘旺，陰水觸動，陽動於陰，陰爭陽，陰陽交戰，寒暑交爭，此瘧來一時憎寒、一時發熱者，此也。謂之巳午者，不亦宜乎。</p>
<p>瘧發時頭痛，惡寒，顫，脊強者，其理何哉？答曰：此邪並於太陽經也。蓋膀胱所化，此則陰實陽虛。陽虛生外寒，陰實生內寒，中外皆寒，故見其鼓頷而戰慄，惡寒莫任也。況太陽之脈從頭頂連風府，在頭腦後行於腰脊，故見頭疼腰脊強痛之症也，故名寒瘧。麻黃、羌活，太陽經之汗藥也，故以為君；防風乃諸藥之卒徒也，故以為佐；甘草能和諸藥而兼解散，故以為使。首方乃攻實之劑，臨病用藥，不可拘泥而昧於通變也。</p>
<p>瘧發時，大熱大渴，自汗不得眠者，其理何哉？答曰：此邪並於陽明經也。蓋胃腑陽實而陰虛，陰虛生內熱，陽實生外熱，中外皆熱，故見其煩渴而身熱，惡熱莫任。況陽明者胃土也，蒸蒸發熱而汗出者，胃之汗也。通身皆出者，胃主肌肉也，土得熱則主燥，燥則主煩而心腎不安，故不得眠也。當用白芷以解陽明之經，石膏以清陽明之府，知母以養陽明之陰虛也。若便實者，此藥不足與也，宜下之，後以本方調之。</p>
<p>瘧發時寒熱往來，口苦喜嘔者，其理何哉？答曰：此邪並於少陽經也。邪在表則惡寒，邪在裡則發熱，邪在半表半裡，則惡寒且熱，故令寒熱交集矣。其經屬於膽，膽汁上溢，故自口苦。膽者肝之腑，邪初入腑，裡氣逆而煩嘔，此所以寒熱往來而口苦喜嘔之症見矣。當用柴胡、黃芩，能和解少陽經之邪；半夏、生薑，能散經之嘔；人參、甘草，能補中氣之虛，所以防邪之入里也。</p>
<p>瘧有一日一發，有二日一發、三日一發者，其理何哉？答曰：氣舍於皮膚，與衛氣並居。衛氣者日行於陽，夜行於陰。此氣得陽而外出，得陰而內薄，是以而作，此受之淺也。其氣之舍深，內薄於陰，陽氣獨發，陰邪內著，陰與陽爭不得出，故間日作，此受之深也。邪氣與衛氣客於六腑，而有時相失，不能相爭，故數日作，此受之最深也。</p>
<p>問：發瘧之時，兒常用口吮母之乳，得乳即止者，何也？答曰：此內熱作渴也。兒不能言，故欲得乳以解耳。</p>
<p>瘧後汗出，初發無汗，退而有汗，何也？答曰：初發時邪氣鬱，寒多熱少，故無汗；及其退也，寒去而熱盛，此真氣外泄，故有汗也。凡治無汗者，要有汗，以散邪為主；有汗者，要無汗，以養正為主。此汗泄於外，便瀉於內，心下跳，腹中鳴，皆火證也。肝膽從火治，此其法也。</p>
<p>瘧退時，後覺頭頂上常有小汗，何也？答曰：頂巔者，乃足厥陰肝經之脈所會處。</p>
<p>以上所開，條論其大略也，若夫治法，當專以治疳為主。蓋小兒易虛易實，病不已，虛則成疳，當分二方治之：一方治癇，以平肝為主，內帶補脾藥；一方治瘧，以補脾為主，內帶平肝之藥，可收全效。幸遇秋金正旺，木因水衰，治不難矣。此疾勿圖速效，幸遇吾家世醫，治病有法。若遇粗工，欲求速效，則攻補妄行，欲速之害，可勝言哉。其母當忌雞魚、生冷諸物。有衄血亦內熱也，宜亟調之。</p>
<p><u>治癇平肝</u></p>
<p><u>加減當歸龍薈丸</u></p>
<p>當歸（酒洗，曬乾，一錢）　人參　川芎　雀腦（各一錢）　膽草（酒浸）　山梔仁（各五分）　青皮　蘆薈（各七分）　甘草　軟古柴胡（各一錢）　半夏（大者三個，泡七次，切，生薑自然汁浸一時，又以白礬水洗之）</p>
<p>用水煮神麯糊丸，粟米大。二十五丸，寅卯時淡竹葉湯下。</p>
<p><u>治瘧補脾</u></p>
<p><u>加味參苓白朮散丸</u></p>
<p>人參　炙耆　白朮　歸身（酒，各一錢）　炙草　青皮（各八分）　陳皮（七分）　柴胡　夜明砂　木香　厚桂（去皮）　澤瀉（各五分）　鱉甲（九肋，醋炙去爪，二錢）　使君子肉　白芍（酒炒，各一錢）　山藥（一兩）</p>
<p>煮糊丸，粟米大。巳戍時（每三十五）各一服，炒米湯下。</p>
<p>乳母服</p>
<p><u>加味四物湯</u></p>
<p>當歸　川芎　赤芍　生地（俱酒洗）　柴胡　升麻　麥冬　木通（去皮）　黃芩（酒炒）　桔梗（各五分）　薄荷（一分）　燈心（十）</p>
<p>食後服。</p>
